Green Tex In Libunu Aamdhanee Dheguna Dhahvejje - Vaguthu\nގްރީން ޓެކްސްއިން ލިބުނު އާމްދަނީ ދެގުނަ ދަށަށް ހިނގައްޖެ\n1 މަސް ކުރިން ( މެއި 13, 2020 )\nއޭޕްރީލް މަހު ގްރީން ޓެކްސްގެ ގޮތުގައި ދައުލަތަށް ލިބުނު އާމްދަނީ މިދިޔަ އަހަރުގެ އޭޕްރީލް މަހާއި އަޅައި ބަލާއިރު 57 އިންސައްތަ ދަށްވެއްޖެއެވެ.\nމޯލްޑިވްސް އިންލޭންޑް ރެވެނިއު އޮތޯރިޓީ، (މީރާ) އިން އާއްމުކޮށްފައިވާ އޭޕްރީލް މަހުގެ ތަފާސް ހިސާބުތައް ދައްކާގޮތުން އެމަހު ގްރީން ޓެކްސްގެ ގޮތުގައި ލިބިފައިވަނީ 35 މިލިއަން ރުފިޔާއެވެ. މިއީ މިދިޔަ އަހަރުގެ އޭޕްރީލްމަހު ގްރީން ޓެކްސްގެ ގޮތުގައި ލިބުނު 83 މިލިއަން ރުފިޔާއާ އަޅާ ބަލާއިރު 57 އިންސައްތަ ދަށް އަދަދެކެވެ.\nގްރީން ޓެކްސްގެ ގޮތުގައި ލިބުނު އާމްދަނީ ދެގުނައަށް ވުރެ ބޮޑު އަދަދަކުން ދަށްވެފައި މިވަނީ ކޮވިޑް-19އާ ގުޅިގެން ރާއްޖެއަށް ފަތުރުވެރިން އައުން ހުއްޓިފައިވާތީއެވެ. މިދިޔަ ފެބްރުއަރީ މަހުން ފެށިގެން ގްރީން ޓެކްސްގެ ގޮތުގައި ލިބޭ އާމްދަނީ އަންނަނީ މަދުވަމުންނެވެ.\nރާއްޖޭގައި ހިންގާ ޓޫރިސްޓުންނަށް ޙިދުމަތްދޭ ތަންތަނަށް އަންނަ ޓޫރިސްޓުން، އެއިން ތަނެއްގައި ހޭދަކުރާ ކޮންމެ ދުވަހަކަށް، މީހަކަށް6ޑޮލަރުގެ ރޭޓުން ގްރީން ޓެކްސް ދައްކަން ޖެހެއެވެ.\nދުނިޔޭގައި ހަލުވިކަމާއެކު ކޯވިޑް-19 ވައިރަސް ފެތުރެމުން ދިއުމާ ގުޅިގެން ރާއްޖެއަށް ފަތުރުވެރިން އައުން މާޗުމަހުގެ ތެރޭގައި ވަނީ މަނާ ކޮށްފައެވެ. ރާއްޖޭގައި ތާށިވެފައި ތިބި ގިނަ ފަތުރުވެރިން ވެސް މިހާރު ވަނީ އެނގުރި އެމީހުންގެ ގައުމުތަކަށް ގޮސްފައެވެ. އެހެންކަމުން އޭޕްރީލް މަހަށް ވުރެ ވެސް މެއި މަހް ގްރީން ޓެކްސްގެ އާމްދަނީ ދަށަށް ދާނެއެވެ.\nރާއްޖެ އަށް އެންމެ ބޮޑު އާމްދަނީއެއް ލިބޭ ފަތުރުވެރިކަން ހުއްޓި، އެގަމުގެ ގެއްލުން ގައުމުތަކުގެ އިޤުތިޞާދަށް ކުރަމުން އަންނައިރު ސަރުކާރުން މިހާރު އުއްމީދު ކުރަނީ އަންނަ ޖުލައި މަހު ބޯޑަރު އަލުން ހުޅުވާލެވޭނެ ކަމަށެވެ. ނަމަވެސް ބޯޑަރު އަލުން ހުޅުވާލާނީ ސިއްހީ މާހިރުންގެ ލަފައަށް ބެލުމަށްފަހު ކަމަށް ސަރުކާރުން ވިދާޅުވެއެވެ.


ހޯމަ ،23 ނޮވެމްބަރ 2020 / 14:48\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ށ. އަތޮޅުގެ ދެ ރަށެއްގައި މަސްތުވާތަކެތީގެ އޮޕަރޭޝަންތަކެއް ހިންގައި ތިން މީހަކު ހައްޔަރުކޮށްފިއެވެ.\nއެގޮތުން މިލަންދޫގައި ހިންގި އޮޕަރޭޝަނަކީ އެރަށުގައި މަސްތުވާތަކެތި ގެންގުޅެ އެތަކެތި ބޭނުންކުރާކަމަށް އާންމުފަރާތަކުން މިލަންދޫ ޕޮލިސް ސްޓޭޝަނަށް ދިން މައުލޫމާތަކާ ގުޅިގެން ހިންގި އޮޕަރޭޝަނެކެވެ. މިލަންދޫ ޕޮލިސް ސްޓޭޝަނުން ހިންގި އެ އޮޕަރޭޝަނުގައި 29 އަހަރުގެ ދިވެހި ދެ ފިރިހެނުން ހައްޔަރުކޮށްފައިވެއެވެ.\nމި ނޮވެމްބަރު މަހުގެ 22 ވަނަ ދުވަހު ހިންގި އެ އޮޕަރޭޝަނުގައި، އެރަށު އޮޑިހަރުގެއެއްގެ ތެރެއިން އެ ދެމީހުން ހުއްޓުވައި ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ކަރުދާސްކޮޅެއް ފެނިފައިވެއެވެ.\nމީގެ އިތުރުން، ކޮމަންޑޫގައި ހިންގި އޮޕަރޭޝަނަކީ ރަށުތެރެ ޕެޓްރޯލުކުރަމުން ދިޔަ ފުލުހުންނަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެކެވެ. ކޮމަންޑޫ ޕޮލިސް ސްޓޭޝަނުން ހިންގި އެ އޮޕަރޭޝަނުގައި ހައްޔަރުކޮށްފައިވަނީ 40 އަހަރުގެދިވެހި ފިރިހެނެކެވެ.\nމި ނޮވެމްބަރު މަހުގެ 22 ވަނަ ދުވަހު އެ ރަށު މަގުމަތިން އޭނާ ހުއްޓުވައި ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 11 ސެލޯފިންކޮޅާއި، ރަބަރު ޕެކެޓެއް ފެނިފައިވެއެވެ.


Vaguthu ovva engi nama boat farah neyrees joorimanaa rangalhu: Shauna | ThePress\nLast Updated 11:48, 05 December\nވަގުތު އޮއްވާ އެންގިނަމަ ބޯޓު ފަރަށް އެރުމުން ސަލާމަތް ކުރެވުނީސް، ޖޫރިމަނާ ރަނގަޅު: ޝައުނާ\n25 November 2021, 14:30\nކ. ރަސްފަރީގެ ހުޅަނގު ފަރާތު ފަރަށް އެރި އާގު ބޯޓު / ފޮޓޯ: އެމްއެންޑީއެފް\nކ. ރަސްފަރީ ފަރަށް އެރި "އެމްވީ ނަވިއޯސް އަމަރިލިސް' ނަމަކަށް ކިޔާ ކާގޯ ބޯޓު، ވަގުތު އޮއްވާ ކަމާބެހޭ ފަރާތްތަކަށް އެންގިނަމަ، ބޯޓު ފަރަށް އެރުމުން ސަލާމަތްކުރެވުނީސް ކަމަށް މިނިސްޓާ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ އާމިނަތު ޝައުނާ ވިދާޅުވެއްޖެއެވެ.\nޝައުނާ މިހެން ވިދާޅުވީ، ބޯޓު ފަރަށް އެރުމާ ގުޅިގެން އީޕީއޭއިން ކޮށްފައިވާ 100 މިލިއަން ރުފިޔާގެ ޖޫރިމަނާ ދެއްކުމުގެ މައްސަލަ ބޯޓުގެ ވެރިފަރާތުން ޝައުނާއަށް އިސްތިއުނާފު ކުރުމަށް ހުޅަހެޅުމުން މިނިސްޓަރު، އެމައްސަލަ ބައްލަވާ އީޕީއޭ ގެ ނިންމުން ބަދަލުކުރަން އަންގަން ޖެހޭ ތަނެއް ނެތްކަމަށް ވިދާޅުވެ ނެރުއްވި ނޫސްބަޔާނުގައެވެ.\nމި ނޫސްބަޔާނުގައި މިނިސްޓަރުގެ ނިންމެވުމުގައި ފާހަގަކުރެއްވި ކަންތައްތަކުގެ ތެރޭގައި، ބޯޓު ފަރަށް އެރުމުގައި ބޯޓު ދުއްވަން ހުރި މީހާގެ އިހުމާލު ވަރަށް ބޮޑަށް އޮތްކަން ފާހުގަ ކުރެއްވިއެވެ.\nމިނިސްޓްރީއަށް ލިބިފައިވާ ލިޔެކިޔުންތަކުން އެނގޭގޮތުން ބޯޓުގެ އިންޖީނެއްގެ ޓެމްޕްރޭޗާ މަތިވެގެން ކެޕްޓަނަށް އެކަން ފާހަގަ ކުރެވިފައި ވަނީ އޮގަސްޓް 18، 2021 ގެ 01:00 ގައެވެ. ދިމާވި މައްސަލަ ބެލުމަށް ބޯޓުގެ އިންޖީނު ނިއްވާލާފައި ވަނީ ހަމަ އެ ދުވަހު 02:30 ގައެވެ. ބޯޓު ފަރަށް އަރާފައި ވަނީ އޮގަސްޓް 19، 2021 ގެ 01:00 ގައި ކަމަށް މިނިސްޓްރީން ބުނެއެވެ.\nނަމަވެސް، މި ހާދިސާ ހިނގިކަން ރަސްމީކޮށް ސަރުކާރުގެ މުއައްސާސްތަކަށް ބޯޓުގެ ވެރިފަރާތުން ރިޕޯޓު ކޮށްފައި ވަނީ އޮގަސްޓް 19، 2021 ގެ ރޭގަނޑު 9ގައި ކަމަށާއި ބޯޓު ފަރަށް އެރިކަން އީޕީއޭ އަށް ލިޔުމުން އަންގާފައި ވަނީ އޭގެ އަނެއް ދުވަހު ކަމަށް މިނިސްޓްރީން ބުނެއެވެ.\nމިނިސްޓްރީން ބުނީ އޭގެ ކުރިން، ބޯޓު ފަރަށް އަރައިގެން އުޅޭކަން އީޕީއޭ އަށް އަންގާފައި ވަނީ ރަސްފަރި ބެލެހެއްޓުމުގެ ޒިންމާ އަދާކުރާ މުވާސަލާތީ ކުންފުނި "ދިރާގު" ގެ މުވައްޒަފުން ކަމަށާއި އެ ކުންފުނިން މި މައްސަލަ އީޕީއޭ އަށް ރިޕޯޓު ކޮށްފައި ވަނީ އޮގަސްޓް 19، 2021 ގެ މެންދުރު 01:27ގައި ކަމަށެވެ. އެހެންކަމުން ބޯޓުގެ ވެރިފަރާތުން ސަރުކާރުގެ ކަމާބެހޭ މުއައްސަސާތަކަށް އަންގައި އެއްބާރުލުން ދިންކަމަށް ބަލައިގަނެވޭނެ ޖާގައެއް ނެތްކަމަށް މިނިސްޓަރުގެ ނިންމެވުމުގައި ފާހަގަ ކުރެއްވިއެވެ.\nއިމާޖެންސީ ހާލަތެއް ކަމަށް ގަބޫލުކޮށް، ވަގުތު އޮއްވާ ކަމާބެހޭ ފަރާތްތަކަށް އަންގާ އެ ފަރާތްތަކުގެ އެހީތެރިކަން ބޯޓުން ހޯދިނަމަ، ބޯޓު ފަރަށް އެރުމުން ސަލާމަތް ކުރެވުނީސް ކަމަށް ދާއިރާގެ މާހިރުންނާއި ސަރުކާރުގެ ގުޅުން ހުރި މުއައްސަސާތަކުން ދެކޭ ކަމަށް ވެސް މިނިސްޓަރުގެ ނިންމެވުމުގައި ފާހަގަ ކުރެއްވިއެވެ.\nމިނިސްޓަރުގެ މި ނިންމެވުމުގައި، ދިވެހިރާއްޖެއަށް ލިބިފައިވާ ގުދުރަތީ އެންމެބޮޑު ރައުސްމާލަކީ ދިވެހިރާއްޖޭގެ ފަރުތަކުގެ ނިޒާމުކަން ފާހަގަ ކުރެއްވިއެވެ. އަދި ފަރުގެ ނިޒާމަކީ އޭގެ މައްޗަށް ރާއްޖޭގެ މުޅި އިގްތިސާދު ބިނާވެފައިވާ، ވަކިން ހާއްސަކޮށް ފަތުރުވެރިކަމާއި މަސްވެރިކަން އެއާ ނުލައި ދެމެހެއްޓެނިވި ގޮތެއްގައި ކުރިއަށް ނުގެންދެވޭނެ ނިޒާމު ތަކެއްކަމަށް ޝައުނާ ވިދާޅުވިއެވެ.\nބޯޓު ފަރަށް އެރުމުގެ ސަބަބުން ފަރަށް ލިބޭ ގެއްލުމުގެ އިތުރުން ތެޔޮ ލީކުވުން ފަދަ ހާދިސާއެއް ހިނގިނަމަ، ރާއްޖޭގެ ތިމާވެއްޓަށާއި، މަސްވެރިކަމަށާއި، އާންމު ސިއްހަތަށާއި، ފަތުރުވެރިކަމަށް އޭގެ ނޭދެވޭ އަސަރު އަހަރުތަކެއް ވަންދެން ކުރާނެކަމީވެސް ޝައްކެއްނެތް ކަމެއް ކަމަށް މިނިސްޓަރު ވިދާޅުވިއެވެ.\nބޯޓު އެރި ފަރަކީ ދިވެހިރާއްޖޭގެ ތިމާވެށި ރައްކާތެރިކޮށް ދެމެހެއްޓުމާ ބެހޭ ގާނޫނު) ގެ ދަށުން 1995 އިން ފެށިގެން ހިމާޔަތް ކޮށްފައިވާ ފަރެކެވެ. މިއީ ޑައިވަރުންގެ މެދުގައި މަޝްހޫރު، މާލެ އަތޮޅުގައި އޮންނަ ތިމާވެށީގެ ގޮތުން އެންމެ މުހިއްމު އެއް ސަރަހައްދެވެ. މި ފަރުގައިވާ މުރަކައިގެ ބަގީޗާގައި، އެންމަޑި ސާފުކުރުމަށް ބޭނުންކުރާ "ކްލީނިން ސްޓޭޝަން" އެއްވެސް ހިމެނެއެވެ. މީގެ އިތުރުން މިސަރަހައްދަކީ ފަރުމަހުގެ ދިރުމުން މުއްސަނދި އަދި ދިވެހިރާއްޖޭގައި ހިމާޔަތް ކޮށްފައިވާ ގާހުޅުނބު ލަނޑައާއި، މަޑިއާއި، މިޔަރާއި، ވެލާ ފެންނަ ސަރަހައްދެކެވެ.\nދިރާގު މީހުނަށް ވުރެ ކުރިން އެންގި ނަމަވެސް ފަރަށް އެރިޔަނުދީ ކުރެވެން އޮތް ކަމެއްގެ ވަަާހަކަ ބަޔާން ނުކުރަނީ ކީއްވެތޯ


އަމިއްލަފުށީގެ ފުޓްބޯޅަ ހަދިޔާ: މިފަހަރު ދަރަވަންދޫ ކުދިންނަށް\n30 ޑިސެމްބަރ 2018\nއަމިއްލަފުށީގައި ކުރިއަށްދިޔަ ޓްރެއިނިން ކޭމްޕްގެ ތެރެއިން ދަރަވަންދޫ ދެ ކުއްޖެއް ބޯޅަ ހިފައިގެންދުވަނީ.– ފޮޓޯ: އަމާނީ އަބްދުﷲ/ މިހާރު\nބ. އަތޮޅުގައި އޮންނަ ލަގްޒަރީ ރިޒޯޓް އަމިއްލަފުށީގެ އިޖްތިމާއީ ޒިންމާގެ ދަށުން، އެ ރިޒޯޓް ހިންގާ ސްމޯލް މޯލްޑިވްސް އައިލެންޑް ކޯ އިން ކުޅިވަރުގެ ތެރެއިން އަންނަނީ ތަފާތު ކަމެއް ކުރަމުންނެވެ. އެގޮތުން މި އަހަރުގެ ކުރީކޮޅުގައި އޮސްޓްރޭލިއާގެ ފުޓްބޯލްޓެކް އެކެޑަމީއާ އެކު ފުޓްބޯޅައިގެ ޕްރޮގްރާމެއް އެ ރިސޯޓްގައި ވަނީ ހިންގައިފަ އެވެ.\nއެންމެ ފުރަތަމަ އަމިއްލަފުށިން މިއަހަރުގެ އޭޕްރީލް މަހު ބޭއްވި ޓްރެއިނިން ކޭމްޕްގައި ރާއްޖޭން އެ ފުރުސަތު ދިނީ ބ. އަތޮޅު ތައުލީމީ މަރުކަޒު ކުދިންނަށެވެ. ބައިވެރިވީ ފުޓްބޯޅައިގެ މަގުބޫލު ރަށެއްކަމަށްވާ ބ. އޭދަފުށީ ކުދިންނެވެ.\nމި ފަހަރު އެ ފުރުސަތުދިނީ ބ. ދަރަވަންދޫ ކުދިންނަށެވެ. ރާއްޖޭގެ ކުދިންގެ އިތުރުން އަމިއްލަފުށިން ދެން ފުރުސަތު ދެނީ އަމިއްލަފުއްޓާއި ފިނޮޅު ރިސޯޓަށް އަންނަ ފަތުރުވެރިންގެ ކުދިންނަށެވެ.\nމި ޓްރެއިނިންގެ ކުރިއަށް ގެންގޮސްފައިވަނީ މި އަހަރުގެ ވޯލްޑް ކަޕަށް ފަހު އޮސްޓްރޭލިއާ ގައުމީ ފުޓްބޯޅަ ޓީމަށް ކުޅުން ހުއްޓާލި ކޭހިލް އެވެ. އަމިއްލަފުއްޓާއި އޭނާއާ ދެމެދު އޮތް ގާތް ގުޅުމެއްގެ ސަބަބުން އެ ރިސޯޓަށް އައިސް ކޭހިލްގެ ފޯ ސެވަންޓީން އެކެޑަމީއާ އެކު ކޭމްޕް ހިންގާއިރު މިމ ަސައްކަތުގައި އޭނާ އާ އެންމެ ގާތުން އެހީތެރިވަމުން ދަނީ އިނގިރޭސި ފުޓްބޯޅަ އަށް 25 އަހަރު ހިދުމަތްކޮށްދިން އެކެޑަމީ ކޯޗު ރޮބީ އެންޑަސަން އެވެ.\nއިއްޔެ ނިމުނުއިރު މި ކޭމްޕްގައި ޖުމްލަ 40 ކުދިން ބައިވެރިވިއެވެ. މީގެ ތެރެއިން ދެ ބައިކުޅަ އެއްބަޔަކީ ދަރަވަންދޫ ކުދިންނެވެ. އިތުރު ބައިވެރިންނަކީ އެ ރިސޯޓް ކުންފުނީގެ ދަށުން ހިންގާ ފިނޮޅުގެ އިން-ހައުސް ގެސްޓުންގެ ދަރިންނެވެ.\nތަޖުރިބާކާރު ޓްރެއިނަރުންނާ އެކު ކޭހިލްގެ ޓީމު އަމިއްލަފުށީގައި ހިންގި ހަތަރު ދުވަހުގެ ޓްރެއިނިން ކޭމްޕް އިއްޔެ ނިމުނުއިރު، ދުވާލަކު ގަޑިއިރާއި ބައި ތަމްރީނު ދިނެވެ.\n“އަހަރެންގެ ފުޓްބޯޅަ ކެރިއަރުގައި ތަފާތު ގިނަ ތަޖުރިބާތަކެއް ކޮށްފިން. ވަރަށް ގިނަ ކަންތައްތަކެއް ދަސްވެއްޖެ. ރާއްޖޭން ވެސް މިވީ ހަތަރު ދުވަސްތެރޭގައި ހުނަރުވެރި ކުދިން ފެނިއްޖެ. ހުނަރަކީ އުނގަންނައިދީގެން ތަރައްގީ ކުރެވޭ އެއްޗެއް. ބޭނުންވަނީ މި ފަދަ ޕްރޮގްރާމްތައް ގިނައިން ގެންދިއުން. ފުޓްބޯޅައިގައި ވެސް ދަސްކުރުން ހުއްޓާލައިގެން ނުވާނެ،” މިހާރު ނޫހަށް ދިން ބަސްދީގަތުމެއްގައި ކޭހިލް ބުންޏެވެ.\nމި ފަހަރުގެ ޓްރެއިން ކޭމްޕް ހާއްސަކޮށްފައިވަނީ ދެ ކެޓަގަރީ އަކަށް ބަހާލައިގެންނެވެ. އެއީ5އަހަރާ 8 އަހަރާ ދެމެދާއި9އަހަރާ 16 އަހަރާ ދެމެދުގެ އުމުރުފުރާ އެވެ.\nއަމިއްލަފުށިން ބުނީ ކުރިއަށް އޮތްތަނުގައި ކުރިއަށްގެންދާ އެހެން ޓްރެއިނިން ކޭމްޕްތަކުގައި އެހެން ރަށްތަކުގެ ކުދިންނަށް ވެސް ފުރުސަތުދޭނެ ކަމަށެވެ.\nލެވިސްތާ ކަޕް: ސެމީގެ ފަހު ޖާގަ ވެލާ ސިޓީ އަށް\n14 އޮގަސްޓު 2019


SunOnline: Syria ge White Helmets ge baanee Turkey gai maruvefai ovva fenijje\nސީރިއާގެ ވައިޓް ހެލްމެޓްސްގެ ބާނީ ތުރުކީގައި މަަރުވެފައި އޮއްވާ ފެނިއްޖެ\nރުގިއްޔާ މުހައްމަދު މޫސާ 12 Nov 2019, 11:50\nސީރިއާގެ ވައިޓް ހެލްމެޓްސްގެ ބާނީ ޖޭމްސް ލެ މެޝުރާ ތުރުކީގައި މަަރުވެފައި އޮއްވާ ވަނީ ފެނިފަ -- ފޮޓޯ: ޓުވިޓާ\nއަންކާރާ (ނޮވެމްބަރު 12): ސީރިއާގެ ހަނގުރާމައިގެ ތެރޭގައި އަނިޔާވާ ފަރާތްތައް ހޯދައި ސަލާމަތް ކުރުމުގައި ހަރަކާތްތެރިވާ ވައިޓް ހެލްމެޓްސް އުފެއްދުމުގައި އިސް ދައުރެއް އަދާ ކުރި އިނގިރޭސިވިލާތުގެ އަސްކަރިއްޔާގެ ކުރީގެ އޮފިސަރެއް ކަމަށްވާ ޖޭމްސް ލެ މެޝުރާ ތުރުކީގައި މަރުވެފައި އޮއްވާ ފެނިއްޖެ އެވެ.\nވައިޓް ހެލްމެޓްސް ނުވަތަ ސީރިއާ ސިވިލް ޑިފެންސްގެ މެމްބަރުން ތަމްރީނު ކުރުމުގައި އެހީވި މޭޑޭ ރެސްކިއު ގުރޫޕުގެ ސީއީއޯ ކަމަށްވާ ލެ މެޝުރާ މަރުވެފައި އޮއްވާ ފެނުނީ އިސްތަންބޫލުގައި އޭނާ ދިރިއުޅޭ ގެ ކައިރީގަ އެވެ.\nތުރުކީގެ މީޑިއާތަކުގައިވާ ގޮތުން ލެ މެޝުރާގެ އެޕާޓްމެންޓު ކުރިމަތިން އޭނާގެ ހަށިގަނޑު ފެނުނު އިރު، އޭނާގެ ބޮލަށާއި ފަޔަށް އަނިޔާތަކެއް ލިބިފައި ހުއްޓެވެ. އަދި ފުލުހުން ލަފާ ކުރާ ގޮތުގައި ލެ މެޝުރާ މަރުވީ ބެލްކަނިން ވެއްޓުމުގެ ސަބަބުން ކަމަށާއި އޭނާ މަރުވީ އަމިއްލައަށް ކަމަށް ބެލެވޭ ކަމަށް ރޮއިޓާސްގައިވެ އެވެ.\nއިސްތަންބޫލުގެ ގަވަރުނަރުގެ އޮފީހުން ވަނީ ލެ މެޝުރާގެ މަރު ތަހުގީގު ކުރަމުންދާ ކަމަށް ބުނެފަ އެވެ.\nވައިޓް ހެލްމެޓްސް އިން ވަނީ ލެ މެޝުރާގެ މަރާ ގުޅިގެން ހިތާމަފާޅުކޮށް، އާއިލާއަށް ހަމްދަރުދީ ފޮނުވާފަ އެވެ. އަދި އޭނާ ސީރިއާއަށް ކޮށްދިން މަސައްކަތްތައް އެގައުމުގެ ރައްޔިތުން ހަނދާން ނައްތާ ނުލާނެ ކަމަށް ބުނެފަ އެވެ.\nސީރިއާގެ ސަރުކާރާއީ ރަޝިއާގެ ފައުޖުތަކުން، އިދިކޮޅު ފަރާތްތަކުން ހިފާފައިވާ ސަރަހައްދުތަކަށް ދޭ ހަމަލާތަކުގައި އަނިޔާވާ ފަރާތްތައް ސަލާމަތް ކުރުމުގައި ހަރަކާތްތެރިވާ ވައިޓް ހެލްމެޓްސް އިން ބުނާ ގޮތުގައި އެއީ ވަކި ފަރާތަކަށް ނުޖެހޭ ޖަމްއިއްޔާއެކެވެ.\nނަމަވެސް މިދިޔަ ހުކުރު ދުވަހު ރަޝިއާގެ ފޮރިން މިނިސްޓްރީން ވަނީ ވައިޓް ހެލްމެޓްސްއިން ޓެރަރިސްޓު ޖަމާއަތްތަކަށް އެހީތެރިވާ ކަމަށާއި ލެ މެޝުރާއަކީ އިނގިރޭސި ޖާސޫސީ އިދާރާ އެމް16ގެ ކުރީގެ އޭޖެންޓެއް ކަމަށް ތުހުމަތުކޮށްފަ އެވެ.\nނަމަވެސް އިނގިރޭސިވިލާތުން އދ.އަށް އައްޔަންކޮށްފައިވާ ޕާމަނަންޓް ރެޕްރެޒެންޓޭޓިވް ކޭރެން ޕިޔާސް ވަނީ އެތުހުމަތު ދޮގު ކުރައްވައިފަ އެވެ.


Ihavandhoo "242" boat falhuveriyaku positive vejje\nއިހަވަންދޫ "242" ބޯޓު ފަޅުވެރިޔަކު ޕޮޒިޓިވްވެއްޖެ\nހއ. އިހަވަންދޫ އާއި މާލެއާ ދެމެދު ދަތުރުކުރާ "242" ބޯޓުގެ ކޭޝިއަރު ކޮވިޑް-19 އަށް ޕޮޒިޓިވްވެފައިވާ ކަމަށް އެ ރަށު ކައުސިލުން ބުނެފި އެވެ.\nއިހަވަންދޫ ކައުންސިލްގެ ރައީސް މުހައްމަދު ރަޝީދު ކޭއޯ އަށް މައުލޫމާތު ދެއްވަމުން ވިދާޅުވީ "242" ބޯޓު މާލެ އިން އެ ރަށަށް ދިޔައީ މިދިޔަ އަންގާރަ ދުވަހު ކަމަށެވެ. އަދި ކޭޝިއަރުގެ ފަރާތުން ބަލީގެ އަލާމާތްތަކެއް ފެންނާތީ އޭނާ އަމިއްލައަށް ބޭނުންވެގެން ހެދި ޓެސްޓްގެ ނަތީޖާ ޕޮޒިޓިވް ރޭ ލިބުނު އިރު ކޮވިޑް-19 އަށް ޕޮޒިޓިވް ވެފައިވާކަމަށެވެ.\nއިހަވަންދޫއަށް ނިސްބަތްވާ އެ މީހާ އަދި ހުރީ ގޭގައި އައިސޮލޭޝަންގައި ކަމަށާއި މިހާރު ކުރިއަށް ދަނީ އޭނާގެ ކޮންޓެކްޓްވި މީހުން ދެނެގަތުމުގެ މަސައްކަތް ކަމަށް ކައުންސިލުގެ ރައީސް ވިދާޅުވި އެވެ.\nއޭނާ ޕޮޒިޓިވްވުމާ ގުޅިގެން އެ ރަށުން މީހުން އަރައި ފޭބުން ވަނީ މަނާކޮށް، ރަށް ވަނީ މޮނިޓަރިންގެ ހާލަތަށް ގެންގޮސްފަ އެވެ.\nކޮވިޑް-19ގައި ހާލު ބޮޑުވާ މީހުންނަށް ފަރުވާ ދިނުމަށް ހާއްސަކޮށް ހަދައިފައިވާ ކޮވިޑް ފެސިލިޓީއެއް އިހަވަންދޫގައި ހުރި ނަމަވެސް ޕޮޒިޓިވްވި މީހާގެ ހާލު އެހާ ގޯސް ނުވުމުން އޭނާ ގެންދާނެ ކަމަށް ބެލެވެނީ ށ. ފުނަދޫގައި ހުންނަ ފެސިލިޓީ އަށް ކަމަށް ކައުންސިލް ރައީސް ވިދާޅުވި އެވެ.\nއަތޮޅުތެރެއިން އެންމެ ފުރަތަމަ ކޮވިޑް-19 އަށް މީހަކު ޕޮޒިޓިވްވެފައިވަނީވެސް އިހަވަންދޫ ކާވިޔާ ބޯޓުން ހއ. އުލިގަމަށް މިދިޔަ އެޕްރީލް 15 ގައި ދިޔަ މީހެކެވެ.\nހއ. ކެލާ ސަވާރީ ބޯޓުގެ ކެޕްޓަނާ އެކު އެ ބޯޓުން ދަތުރުކުރި 10 މީހަކު ވެސް މިދިޔަ ހަފުތާގައި ކޮވިޑް-19 އަށް ޕޮޒިޓިވްވެފައިވާއިރު، އެ މީހުންނާ ކޮންޓެކްޓްވެފައިވާ މީހުން ތިބުމުން ހއ. ކެލާ ހއ.ދިއްދު ހއ. ވަށަފަރު އަދި ހދ. ނޮޅިވަރަމްފަރަށް ވެސް އަރައިފޭބުން ވަގުތީ ގޮތުން ވަނީ މަނާ ކޮށްފަ އެވެ.


Himabihsah vaccine nujehun: mulhi Raajje ah biruveri kameh!\nހިމަބިހިން ރައްކާތެރިވުމަށް ވެކްސިން ދެނީ--\nހިމަބިއްސަށް ވެކްސިން ނުޖެހުން: މުޅި ރާއްޖެއަށް ބިރުވެރި ކަމެއް!\nރާއްޖޭގައި ހިމަބިހި އެންމެ ބޮޑަށް ފެތުރިގެން ގޮސްފައިވަނީ 1995ގައި:\nރާއްޖޭގައި ހިމަބިހި އެންމެ ބޮޑަށް ފެތުރިގެން ގޮސްފައިވަނީ 1995 ވަނަ އަހަރު އެވެ. ނަމަވެސް 2005 ވަނަ އަހަރު ވެސް މި ބަލި ރާއްޖޭގެ ހިސާބަކަށް ފެތުރިގެންދިޔަ އެވެ.\nއޭގެ ފަހުން ހެލްތު މިނިސްޓްރީން އިސްނަގައިގެން އެބަލިން ރައްކާތެރިވުމަށްޓަކައި އެބަލީގެ ވެކްސިން ޕްރޮގްރާމެއް ފެށިއެވެ. އެއަށް ފަހު ބަލި ޖެހޭ މީހުންގެ އަދަދު މަދުވެ، އެ ބައްޔަކީ އެއްވެސް ވަރަކަށް ރާއްޖެއިން ނުފެންނަ ބައްޔެއްގެ ގޮތުގައި ކަނޑައެޅިއެވެ.\nރާއްޖެއިން ހިމަބި ނައްތާލާފައިވާތީ އެކަމުގެ ރަސްމީ ލިޔުން ދުނިޔޭގެ ސިއްހަތު ޖަމިއްޔާ އިން ދިވެހި ސަރުކާރާ ހަވާލުކޮށްފައިވަނީ 2017 ވަނަ އަހަރުގެ ސެޕްޓެމްބަރު މަހުގެ ހަތްވަނަ ދުވަހު އެވެ. ރާއްޖެއިން ހިމަބިހި ނައްތާލާފައިވާ ކަމަށް ޑަބްލިއުއެޗްއޯއިން ކަނޑައެޅީ 2009 ވަނަ އަހަރުން ފެށިގެން ހިމަބިހި ޖެހިފައިވާ މީހަކު ރާއްޖެއިން ފެނިފައި ނުވާތީ އެވެ.\nނަމަވެސް ރާއްޖޭގައި ހިމަބިހި ނުވަތަ މީސުލްސް ފެތުރެމުންދާ ކަމަށް ސަރުކާރުން އިއްޔެ ވަނީ ރަސްމީކޮށް އިއުލާނުކޮށްފައެވެ.\nދޮޅު އަހަރަށްފަހު ހިމަބިިހި ޖެހިގެން ފުރަތަމަ ރިޕޯޓުކުރީ ތިން އަހަރުގެ ކުޑަކުއްޖެއް:\nމިމަހުގެ އަށް ވަނަ ދުވަހު ހިމަބިއްސަށް ޝައްކުކުރުނު އުމުރުން ތިން އަހަރުގެ ކުއްޖާ މިހާރު ވަނީ އެ ބައްޔަކަށް ޕޮޒިޓިވްވެފަ އެވެ. ކުއްޖާއަށް ފަރުވާ ދިނުމަށް ފަހު މިހާރު ދޫކޮށްލާފައިވާއިރު އައިޖީއެމްއެޗުން ބުނާ ގޮތުގައި ކުއްޖާ ހޮސްޕިޓަލުން ދޫކޮށްލާފައި ވަނީ އެކުއްޖާގެ ފަރާތުން ބަލި ފެތުރޭ މުއްދަތު ފާއިތުވެފައިވުމުންނެވެ.\nހިމަބިހި ޖެހުމުން އެންމެ ފުރަތަމަ ފެންނަ އަލާމާތަކީ ގަދަޔަށް ހުން އައުމެވެ. އާންމު ގޮތެއްގައި ހިމަބިހި ޖެހުމުން އަންނަ ހުން ހުންނަނީ 38 ޑިގްރީ ސެލްޒިއަސް އަށްވުރެ މަތީގައެވެ.\nއެއަށްފަހު ފެންނަ އަލާމާތްތަކުގެ ތެރޭގައި ނޭފަތުން އަރިދަފުސް ނުވަތަ ފެންއައުން، ކިނބިހިއެޅުން، ކަރުތެރެ ހަލާކުވެ ފާރުވުން، ކެއްސުން، ވަރުބަލިވުން، ނުތަނަވަސްވުން، ގައިގައި ނުވަތަ މަސްތަކުގައި ރިހުން، ކާހިތްނުވުން ގައިން ކުދި ރަތް ބިހިތަކެއް ނެގުން ފަދަ ކަންތައްތައް ހިމެނެއެވެ.\nނުރައްކާ އެންމެ ބޮޑީ ކޮން ބަޔަކަށް:\nގިނައިން ޖެހެނީ ކުޑަކުދިންނަށް ކަމަށްވިޔަސް އާންމުކޮށް ހުރިހާ އުމުރެއްގެ މީހުންނަށް ވެސް ހިމަބިހި ޖެހިދާނެ އެވެ. އެއްފަހަރު ހިމަބިހި ޖެހުމުން މުޅި އުމުރަށް އެމީހާ ހިމަބިހިން ދިފާއުކޮށް ދެއެވެ.\nއެބަލިން ރައްކާތެރިވުމަށް ވެކްސިން ޖެހުން ވަރަށް މުހިންމު:\nހިމަބިހިން ރައްކާތެރިވުމަށް ކުރެވޭނެ އެންމެ މުހިއްމު ކަމަކީ އެބަލިން ރައްކާތެރިވުމަށް ތައްޔާރުކޮށްފައި ހުންނަ ވެކްސިން ދިނުމެވެ. މީގެ އިތުރުން ބަލިފެތުރޭ ގޮތްތަކުން ދުރުހެލިވެ ހުރުމަކީ ވެސް މުހިއްމު ކަމެކެވެ.\nހެލްތު މިނިސްޓަރު އަބްދުﷲ އަމީން ވިދާޅުވީ ހިމަބިހިން ރައްކާތެރިވުމުގެ ގޮތުން ޖަހަންޖެހޭ އެމްއެމްއާރު އަދި އެމްއާރު ވެކްސިންގެ ދެ ޑޯޒް ހަމަކޮށްފައި ހުރި ނަމަ ހިމަބިހި ޖެހުމުގެ ފުރުސަތު ނެތް ކަމަށެވެ.\nއެހެންކަމުން ވެކްސިން ފުރިހަމަ ކޮށްފައި ނުވާ ކުދިންނާއި މީހުން ދެނެގަނެ ވެކްސިން ޖެހުމަށް ހާއްސަ ހަރަކާތް އިއްޔެ ހަވީރު ފަށާފައިވާ ކަމަށްވެސް ވިދާޅުވި އެވެ. އަދި މިވަގުތަށް ރާއްޖެއަށް ބޭނުންވާ ވަރަށް ވެކްސިން އެބަހުރި ކަމުގައިވެސް އަމީން ވިދާޅުވި އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ ހިމަބިހި ފަދަ ބަލިތަކުން ރައްކާތެރިވުމަށް ވެކްސިން ޖަހަން އޮންނަ މުއްދަތުގައި ވެކްސިންގެ ޑޯޒްތައް ފުރިހަމަ ކުރުމަށް ސަމާލުވުމަށް އިލްތިމާސްކޮށްފައެވެ.\nއޭގެ އިތުރުން އެއްވެސް ސަބަބަކާއި ހުރެ ވެކްސިން ދޭންޖެހޭ މުއްދަތުގައި ވެކްސިން ނުދެވުނު ކަމުގައި ވިޔަސް އެންމެ އަވަހަކަށް ވެކްސިން ދޭ މަރުކަޒަކަށް ގޮސްގެން ވެކްސިންގެ ޑޯޒު ފުރިހަމަ ކުރުމަށް ވެސް އިލްތިމާސްކުރެ އެވެ.\nހިމަބިހި ސިއްހީ ދާއިރާ


ޗެމްޕިއަންސް ލީގް: ރެއާލް މެޑްރިޑް ބަލިވިއިރު، އިންޓަމިލާން ވީ އެއްވަރު – Dhuvas Online\nޔޫއެފާ ޗެމްޕިއަންސް ލީގުގައި ރޭ ޝަޚްތާ ޑޮނެސްކާއި ދެކޮޅަށް ކުޅުނު މެޗުން ރެއާލް މެޑްރިޑް ބަލިވިއިރު، ބޮރޫޝިއާ މުންޗެންގްލަޑްބެކް އާއި ދެކޮޅަށް އިންޓަ މިލާން ކުޅުނު މެޗު އެއްވަރުވެއްޖެއެވެ.\nރެއާލް މެޑްރިޑްގެ އަމިއްލަ ދަނޑުގައި ކުޅުނު މި މެޗުން އެޓީމު ބަލިވީ 2-3 ގެ ނަތީޖާއިންނެވެ.\nރޭގެ މި މެޗުގައި ގިނަ ވަގުތު ބޯޅަ ހިފަހައްޓައިގެން ރަނގަޅަށް ކުޅުނީ ރެއާލް މެޑްރިޑްއިންނެވެ. ނަމަވެސް ކައުންޓަރ އެޓޭކުގައި ޝަޚްތާއިން އައީ ދޭތެރެ ދޭތެރެއިން ރެއާލްގެ ގޯލަށް ނުރައްކާ ކުރަމުންނެވެ. ނަތީޖާއެއްގެ ގޮތުން ފުރަތަމަ ހާފު ނިމުމުގެ ކުރިން ޝަޚްތާއިން ވަނީ ތިން ލަނޑު ކާމިޔާބު ކޮށްފައެވެ. އެގޮތުން އެޓީމުގެ ފުރަތަމަ ލަނޑު މެޗުގެ 29 ވަނަ މިނެޓުގައި ޖަހައިދިނީ ޓެޓޭއެވެ. އަދި ޝަޚްތާގެ ދެވަނަ ލަނޑަކީ ރެއާލް މެޑްރިޑްގެ ޑިފެންޑަރ ރަފެއަލް ވެރާންގެ އަތުން ބައިކޮޅަށް ވަތް ލަނޑެކެވެ. އަދި އެޓީމުގެ ތިން ވަނަ ލަނޑު މެޗުގެ 42 ވަނަ މިނެޓުގައި ކާމިޔާބު ކޮށްދިނީ އިޒްރޭލް ފޯވާޑް މިނޯ ސޮލޮމަންއެވެ.\nތިން ލަނޑުގެ ބޮޑު ލީޑެއްގައި އޮވެ މެޗުގެ ފުރަތަމަ ހާފު ޝަޚްތާއިން ނިންމާލި ނަމަވެސް ފަހުހާފަށް ކުޅެން ނިކުމެ ރެއާލް އިން ވަނީ މެޗުގެ ނަތީޖާ ބަދަލުކޮށްލަން ގިނަ މަސައްކަތް ތަކެއް ކޮށްފައެވެ. އެގޮތުން މެޗުގެ 54 ވަނަ މިނެޓުގައި ލުކަ މޮޑްރިޗް ލަނޑެއް ޖަހާ ނަތީޖާގެ ފަރަގު ކުޑަކުރި އިރު، އޭގެ ހަތަރު ވަރަކަށް މިނެޓު ފަހުން ރެއާލްގެ ދެވަނަ ލަނޑު ކާމިޔާބު ކޮށް ލަނޑެއްގެ ތަފާތަށް ފަރަގު ކުޑަކޮށްދިނީ ވިނިސިއަސް ޖޫނިއޯއެވެ. މި ލަނޑަށް ފަހު ވެސް ރެއާލްއިން އިތުރު ލަނޑެއް ޖެހޭތޯ މަސައްކަތް ކުރަމުން ދިޔައިރު، ކައުންޓަރ އެޓޭކުގައި ޝަޚްތާއިން ދިޔައީ ރެއާލްގެ ގޯލަށް ނުރައްކާ ކުރަމުންނެވެ. އެގޮތުން ގިނަ ރަނގަޅު ހުސް ފުރުސަތު ތަކެއް ޝަޚްތާއަށް ވަނީ ލިބި ބޭކާރުވެފައެވެ. ނަމަވެސް ރެއާލްއަށް ލަނޑު ޖަހާނެ މާ ރަނގަޅު ހުސް ފުރުސަތުތަކެއް ލިބިފައެއް ނުވެއެވެ.\nމި ގްރޫޕުގައި ރޭ އިންޓަ މިލާންއާއި ބޮރޫޝިއާ މުންޗެންގްލަޑްބެކް ބައްދަލުކުރި މެޗު އެއްވަރުވީ2-2 ގެ ނަތީޖާއިންނެވެ. އިންޓަގެ އަމިއްލަ ދަނޑުގައި ކުޅުނު މި މެޗު އެއްވަރުވިއިރު، މި މެޗުގައި އިންޓަގެ ލަނޑުތައް ޖަހައިދިނީ ރޮމެލޫ ލުކާކޫއެވެ. އަދި ބޮރޫޝިއާ މުންޗެންގްލަޑްބެކްގެ ލަނޑުތައް ޖަހައިދިނީ ރަމީ ބެނސެެބައިނީ އާއި ޖޮނަތަން ހޮފްމަން އެވެ.\nމި ނަތީޖާތަކާއި އެކު މި ވަގުތު މި ގްރޫޕުގެ އެއްވަނާގައި އޮތީ ރޭ ރެއާލް މެޑްރިޑް އަތުން މޮޅުވި ޝަޚްތާ ޑޮނެސްކް އެވެ. ދެވަނާގައި އޮތީ ބޮރޫޝިއާ މުންޗެންގްލަޑްބެކް އެވެ. އަދި ތިންވަނާގައި އިންޓަމިލާން އޮތްއިރު، ރެއާލް މެޑްރިޑް އޮތީ އެންމެ ފަހަތުގައެވެ.\nރާއްޖޭގެ ފުޓްސަލް ތަރިން ޕްރޮފެޝަނަލް ކުރުން މުހިއްމު\nހުކުރު ދުވަހު މާތް ނަބިއްޔާގެ މައްޗަށް ޞަލަވާތް ކިޔެވުން ގިނަ ކުރާށެވެ.\nކޯވިޑް-19: އެއާޕޯޓް ކާގޯއިން މިހާތަނަށް 57 މީހުން ފައްސިވެފައިވޭ: އެޗްއީއޯސީ


Taxi Application majuboorkoh, aguthah iulaan koffi | Mihaaru\nރިންގްރޯޑުގައި ޓެކްސީތަކެއް ދުއްވަނީ: މިއަދުން ފެށިގެން ޓެކްސީ މީޓަރު ބޭނުންކުރެވޭނެ -- ފޮޓޯ: ނިޝާން އަލީ/މިހާރު\nޓެކްސީ އެޕްލިކޭޝަން މަޖްބޫރުކޮށް، އަގުތައް އިއުލާންކޮށްފި\n01 އޯގަސްޓް 2019 - 17:23 62 comments\nއެ މިނިސްޓްރީން ކުރި އިއުލާނެއްގައި ބުނީ މާލެ ސަރަހައްދުގައި ރަޖިސްޓްރީކޮށްގެން ދުއްވާ ހުރިހާ ޓެކްސީއެއްގައި، މޮބައިލް ތިން އެޕްލިކޭޝަނެއް ބޭނުންކުރަން ހުއްދަ ދީފައިވާ ކަމަށެވެ. އެއީ އަވަސް ރައިޑް، ޕިކްމީ އަދި އެއައީ އެވެ. ނަމަވެސް އެ އެޕްލިކޭޝަންތައް ބޭނުންކުރަން ފެށުމަށް މިނިސްޓްރީން ވަނީ ޓެކްސީތަކަށް ދެ މަސް ދުވަހުގެ މުއްދަތެއް ދީފަ އެވެ.\nމިއަދުން ފެށިގެން ޓެކްސީ އެޕްލިކޭޝަން ބޭނުންކުރަން ފެށިކަމުގައި ވިއަސް އަގުތަކަށް ބަދަލު އަންނާނީ އަންނަ ބުދަ ދުވަހުން ފެށިގެންނެވެ.\nމިނިސްޓްރީން ބުނީ ރައްޔިތުންގެ ޝަކުވާ ބޮޑުވުމުން ޑްރައިވަރުންނާއި އާއްމުންނާ މަޝްވަރާކުރުމަށްފަހު ޓެކްސީގެ އަގަށް ހެޔޮ ބަދަލެއް ގެނެސްފައިވާ ކަމަށެވެ. އެހެންވެ އަލަށް ކަނޑައެޅި ރޭޓުތަކުގައި، ޓެކްސީގެ ޑިިކީއަށް އަރުވާ ދާގީނާއަކަށް ވެސް އިތުރު އަގެއް ނެގުމަކީ މަނާކަމެއްކަމަށް އަންގާފައި ވެ އެވެ.\nޓެކްސީ އެޕްލިކޭޝަން ބޭނުންކުރަން ފެށިއަސް މާލެ އަދި ހުޅުމާލޭގައި ކުރާ ދަތުރުތަކަށް ނަގާނީ މިހާރު ވެސް ނަގާ އަގުކަމަށްވާ 25ރ. އެވެ.\n- މާލެ- ހުޅުލެ އަދި ހުޅުލެ- މާލެ: ދަތުރެއްގެ އަގު 60ރ.\n- ހުޅުމާލެ- ހުޅުލެ އަދި ހުޅުލެ- ހުޅުމާލެ: ދަތުރެއްގެ އަގު 60ރ.\n- މާލެ- ހުޅުމާލެ އަދި ހުޅުމާލެ- މާލެ: ދަތުރެއްގެ އަގު 75ރ.\nޓްރާންސްޕޯޓު މިނިސްޓަރު އައިޝަތު ނަހުލާ ނެރުއްވި ބަޔާނެއްގައި ވިދާޅުވީ މި ސަރުކާރު ހަވާލުވިއިރު ވެސް ޓެކްސީ ނުލިބުމާއި ޓެކްސީގެ އަގު ބޮޑުވުމަކީ ރައްޔިތުންގެ ވަރަށް ބޮޑު ޝަކުވާއެއް ކަމަށެވެ. އެހެންވެ މަޝްވަރާތަކަށްފަހު މި ގެނައީ އެންމެންނަށް ވެސް ފައިދާވާނެ ބަދަލެއްކަން ފާހަގަކުރެއްވި އެވެ.\nއިތުރު ލިޔުންތައް ޓެކްސީ ހިދުމަތް ޓްރާންސްޕޯޓް މިނިސްޓްރީ ޓްރާންސްޕޯޓް އޮތޯރިޓީ ޓެކްސީ ޑްރައިވަރުން އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު


އުހުދު ހަނގުރާމަ – Esfiya\nހަޤީޤީ ދީނީ2mins ago\nހަނގުރާމަ އަކީ މުސްލިމުން ކުރި އެންމެ ބޮޑު އެއް ހަނގުރާމައެވެ. އެހަނގުރާމާގައި މުސްލިމުންގެ އެތައް ހަނގުރާމަ ވެރިންނެއް ޝަހީދުވިއެވެ. އޭގެ ތެރޭގައި މުސްލިމުންގެ އެންމެ މޮޅު އެއް ހަނގުރާމަ ވެރިއެއް ކަމަށްވާ حمزة رضي الله عنه ޝަހީދު ވެގެން ދިޔައެވެ. މީގެ އިތުރުން مصعب بن عمير رضي الله عنه އާއި حنظله رضي الله عنه ވެސް ޝަހީދު ވެގެން ދިޔައެވެ. މުޅި ޖުމްލަ ހަތްދިހަ ބޭކަލުން ޝަހީދު ވެގެން ދިޔައެވެ.\nއުޙުދު ހަނގުރާމާގައި މުސްލިމުން ބަލިވުމަށް ދިމާވި މައިގަނޑު އެއް ސަބަބަކީ ކީރިތި ރަސޫލާގެ އަމުރަށް ނުކިޔަމަންތެރިވުމެވެ. އެގޮތުން ކީރިތި ރަސޫލާ އުހުދު ފަރުބަދަ ކައިރީގައި ހުންނަ ފަރުބަދައެއް މަތީ ތީރު ޖަހާ ސާޅީސް ބޭކަލުން ބޭތިއްބުމަށް އެންގެވިއެވެ. އަދި އެތަނުން އެއްވެސް ބޭކަލެއް ފަރުބަދަ މަތިން ރަސޫލާ ނާންގަވަނީސް ނުފޭބުމަށް އެންގިއެވެ.\nހަނގުރާމައިން މުސްލިމުން ކާމިޔާބުވެ، މުޝްރިކުންގެ އެތައް ބަޔަކު ޝަހީދު ވުމުން މުޝްރިކުން އުއްމީދު ކަނޑައިލާ އެސަރަހައްދު ދޫކޮށް ދާންފެށިއެވެ. މިތަން ފަރުބަދަ މަތީގައި ތީރުޖަހާ ބޭކަލުންނަށް ފެނުނެވެ. އަދި ޤަނީމާ މުދާތަކަށް އެމީހުން ދަހިވެތިވެ، ފަރުބަދަ މަތިން ފޭބިއެވެ. ނަތީޖާ އަކަށްވީ މުޝްރިކުންގެ ހަނގުރާމަ ވެރިއަކަށް މިތަން ފެނުމެވެ.\nމުޝްރިކުންގެ ލަޝްކަރުގެ މީހުންނަށް މިތަން ފެނުމުން އެނބުރި އައިކޮޅަށްއައެވެ. މުޝްރިކުންގެ ލަޝްކަރު އައިސް މުސްލިމުންގެ ތީރު ޖަހާ ބޭކަލުންތައް ޝަހީދު ކޮށްލިއެވެ. އަދި ފަރުބަދަ މައްޗަށް އަރައި ފަރުބަދަ މަތީގައި ތިއްބެވި ބޭކަލުންތައް ވެސް ޝަހީދު ކޮށްލިއެވެ.\nނަތީޖާ އަކަށްވީ ކީރިތި ރަސޫލާގެ ހަށިކޮޅަށް އެތަކެއް ޒަހަމްތަކެއް ލިބުމެވެ. އަދި މުސްލިމުންގެ އެތައް ބަޔަކު ޝަހީދު ވެގެން ދިޔުމެވެ. މިކަންތައް މިގޮތަށް ވެދިޔުމުން މުޝްރިކުން ނަށް އައު ހިއްވަރެއް ލިބިގެން ދިޔައެވެ. މުސްލިމުންގެ އެތަކެއް ބަޔަކު އެހަނގުރާމާގައި ޝަހީދު ކޮށްލުމަށްފަހު މުޝްރިކުން އަނބުރާ މައްކާއަށް ދިޔައެވެ.\nހަނގުރާމައިގެ ފުރަތަމަ ކޮޅު މުސްލިމުން ނަޞްރު ހޯދިއެވެ. ނަމަވެސް ކީރިތި ރަސޫލާގެ އެންގެވުމަށް ތަބާނުވުމުން ފަހުން ނާކާމިޔާބުވީއެވެ.\nކުރުވާހަކަ މުބާރާތް ދީނީ June 2, 2017\nއަހަރެން3ވަނަބައި\nހަޤީޤީ February 23, 2020


ކިތާބުލް މުޤައްދަސް ފެށުން 10\n5 މިއެންމެންގެ އަދަދު ގިނަވެ މިމީހުން ދުނިޔޭގެ އެކި ހިސާބުތަކަށް ފެތުރުނެވެ. މިބައިމީހުން އެކިއެކި ޤައުމުތަކަށާއި އެކި ބައިތަކަށް ބެހި ތަފާތު ބަސްތަކުން ވާހަކަދައްކައި އުޅުނެވެ. މިބައިމީހުންނަކީ ކަނޑުގެ އައްސޭރިއާއި ކައިރި ސަރަހައްދުތަކުގައި ވަޒަންވެރިވީ މީހުންގެ ކާބަފައިންނެވެ.\n10 ނިމްރޫދުގެ ރަސްކަން އެންމެ ފުރަތަމަ ފެތުރިގެން ދިޔައީ ޝިންޢާރުގެ ސަރަހައްދުތަކުގައެވެ. އޭގެތެރޭގައި ބާބިލް އާއި، އާރަކު އާއި، އައްކަދު އާއި، ކަލްނާ ހިމެނެއެވެ. 11 ނިމްރޫދު މި ސަރަހައްދުން ދިޔައީ އައްޝޫރު އަށެވެ. އަދި އެ ސަރަހައްދުގައި ވީ ނީނަވާ އާއި ރަޙޫބޫތު ޢައިރު އާއި، ކާލަޙު އާއި، ރަސަން މިހަތަރު ރަށް ނިމްރޫދު ބިނާކުރިއެވެ. 12 ރަސަން ވަނީ ނީނަވާ އާއި ކާލަޙު އާއި ދެމެދުގައެވެ. ނިމްރޯދު ވެރިކަން ހިންގި ސަރަހައްދުތަކުގެ ތެރެއިން ކާލަޙު ހިމެނުނީ އެންމެ ބޮޑު އަދި މަޝްހޫރު ރަށް ކަމުގައެވެ.\n19 އެއަށް ފަހު ކަންޢާނުގެ ދަރިފަސްކޮޅު ގިނަވެ ތަފާތު ވަންހަތަކަށް ފެތުރިގެން ދިޔައެވެ. އަދި އެބައިމީހުންގެ ސަރަހައްދު ބޮޑުވެ ޞައިދޫންގެ އުތުރުން ފެށިގެން ޖަރާރުގެ ދެކުނުން ޣައްޒާ އާއި ހަމައަށް ފެތުރުނެވެ. އަދި ސަދޫމު އާއި، ޢަމޫރަތު އިރުމަތީ ސަރަހައްދުން ފެށިގެން އަދްމަތާއި، ޞަބޫއީމު އާއި ލާޝަޢަ އާއި ހަމައަށް ފެތުރުނެވެ. 20 މިއީ ޙާމުގެ ދަރިކޮޅުގެ މީހުން އެކިއެކި ގަބީލާތަކަށާއި ޤައުމުތަކަށް ފެތުރިގެން ދިޔަ ގޮތާއި އެބައިމީހުން ދިރިއުޅުނު ޤައުމު ތަކާއި ސަރަހައްދު ތަކެވެ. އަދި މިއިން ކޮންމެ ސަރަހައްދެއްގައި އެބައިމީހުން ވާހަކަ ދައްކައި އުޅުނީ ތަފާތު ބަހުރުވަތަކުންނެވެ.\n21 ސާމުއަށް ވެސް ދަރިން ލިބުނެވެ. ސާމު އަކީ ޔާފަޘުގެ ބޭބެ އެވެ. ސާމު އަކީ ޢާބިރު ދަރިކޮޅުގެ ކާބަފައިކަލުންނެވެ. 22 ސާމުގެ ދަރިފަސްކޮޅުގައި ހިމެނިގެންވަނީ ޢީލާމު އާއި އައްޝޫރު އާއި އަރުޕަކްޝާދު އާއި ލޫދު އަދި އަރާމު އެވެ. 23 އަރާމުގެ ދަރިފަސްކޮޅު ހިމެނިގެންވަނީ ޢޫޞް އާއި ޙޫލް އާއި ޖާޘިރު އަދި މާޝު އެވެ. 24 އަރުޕަކްޝާދު އަކީ ޝާލަޙުގެ ބަފައިކަލުންނެވެ. އަދި ޝާލަޙު އަކީ ޢާބިރުގެ ބަފައިކަލުންނެވެ.\n25 ޢާބިރުއަށް ދެދަރިން ލިބުނެވެ. ފާލިޖު އާއި ޔަޤްޠާނު އެވެ.* 10:25 ޢިބްރާނީ ބަހުން ފާލިޖް މިނަމުގެ މާނައަކީ ބައިބަޔަށް ބެހެވުމެވެ. އަދި ދުނިޔެ ބައިބަޔަށް ބެހިގެން ދިޔައީ ފާލިޖުގެ ޙަޔާތުގައެވެ.\n31 މިއީ ސާމުގެ ދަރިކޮޅުގެ މީހުން އެކިއެކި ގަބީލާތަކަށާއި ޤައުމުތަކަށް ފެތުރިގެން ދިޔަ ގޮތާއި އެބައިމީހުން ދިރިއުޅުނު ޤައުމު ތަކާއި ސަރަހައްދު ތަކެވެ. އަދި މިއިން ކޮންމެ ސަރަހައްދެއްގައި އެބައިމީހުން ވާހަކަ ދައްކައި އުޅުނީ ތަފާތު ބަހުރުވަތަކުންނެވެ.\n32 މިއީ ނޫޙުގެފާނުގެ ދަރިދަރިކަލުންނާއި އަދި އެބައިމީހުންގެ ދަރިފަސްކޮޅު ދުނިޔެއަށް ފެތުރުނު ގޮތާއި އެބައިމީހުން ދިރިއުޅުނު ޤައުމުތަކެވެ. ފެންބޮޑުވުމަށް ފަހު މިގަބީލާތަކުން މީހުން ދުނިޔޭގެ ކަންކޮޅުތަކަށް ބެހި އެމީހުން ޤައުމުތައް ބިނާކުރިއެވެ.\n*10:25 10:25 ޢިބްރާނީ ބަހުން ފާލިޖް މިނަމުގެ މާނައަކީ ބައިބަޔަށް ބެހެވުމެވެ.


Dhan Jehigen Maruvi Kujjaage Marugai Shakku Ufedhey Kammeh Nei - Fuluhun - Vaguthu\nދަން ޖެހިގެން މަރުވި ކުއްޖާގެ މަރުގައި ޝައްކު އުފެދޭ ކަމެއް ނެތް - ފުލުހުން\nމާލެ އިން މިއަދު ދަންޖެހިފައި ހުއްޓާ ފެނުނު ކުޑަ ކުއްޖާގެ މަރުގައި ޝައްކު އުފެދޭ ކަމެއް ނެތް ކަމަށް ފުލުހުން ވިދާޅުވެއްޖެއެވެ.\nދަންޖެހިފައި ހުއްޓާ ފެނުނީ 17 އަހަރުގެ ފިރިހެން ކުއްޖެކެވެ. އޭނާ އޭނާ ދަންޖެހިފައި ހުއްޓާ ފެނުނީ މިއަދު ހެނދުނު 07:00 ހާއިރު އެވެ. އޭނާ ދަންޖެހިފައި ހުއްޓާ ފެނިގެން އައިޖީއެމްއެޗް ހޮސްޕިޓަލަށް ގެންދިޔައިރުވެސް އެ ކުއްޖާ އޮތީ މަރުވެފައެވެ.\nއެ ކުއްޖާ ދަންޖެހުނީ ބަޔަކު ގަސްދުގައި ކުރުވި ކަމަކުން ކަމަށް ބުނެ އާއިލާއާ ހަވާލާދީ މީޑިޔާއަކުން ރިޕޯޓުކޮށްފައިވަނިކޮށް ފުލުހުންގެ ތަރުޖަމާނު އިޒްމިއާ ޒާހިރު ވިދާޅުވީ މިއަދު މާލެ އިން ރިޕޯޓުކުރި މަރުގެ މައްސަލާގައި ފުލުހުންގެ ފޮރެންސިކް ޕޭތަލޮގިސްޓެއް މަރުވެފައިވާ ކުއްޖާގެ ހަށިގަނޑު ބެލި ކަމަށާއި، އެ ކުއްޖާގެ މަރުގައި އެހެން މީހެއްގެ ފަރާތުން އަނިޔާއެއް ނުވަތަ ގެއްލުމެއް ލިބިފައިވާ ކަމަށް ޝައްކު ކުރެވޭ ފަދަ ކަމެއް ނެތް ކަމަށް ފާހަގަކޮށްފައިވާ ކަމަށެވެ.\nއިޒްމިއާ ވިދާޅުވީ، އެ މައްސަލާގެ ތަހުގީގަށް މިހާތަނަށް ބެލި ބެލުމުން، މި ހާދިސާގައި އެހެން ފަރާތެއްގެ އަމަލެއް އެކުލެވޭ ކަމަށް ޝައްކު ކުރެވޭ ކަމެއް ފާހަގަކުރެވިފައިނުވާ ކަމަށެވެ.\nއަދި މި މަރުގެ މައްސަލާގައި އާއިލާއިން ބުނެފައިވާ ގޮތުގައި އެއްވެސް މީޑިޔާއަކަށް މައުލޫމާތު ހާމަކޮށްފައިނުވާ ކަމަށާއި އަދި ފުލުހުން ކައިރީ އާއިލާ އިން އެއްވެސް ޝައްކެއް އުފައްދާފައި ނުވާކަމަށްވެސް އިޒްމިއާ ވިދާޅުވިއެވެ.\n"ވީމާ ހަބަރު ފަތުރާއިރު އާއިލާ މީހެއް ކަމަށް ބުނާ ފަރާތްތައް ވެރިފައި ކުރުމަކީ މުހިއްމު ކަމެއް ކަމުގައި ދެކެން" އިޒްމިއާ ވިދާޅުވިއެވެ.\nއިޒްމިއާ ވިދާޅުވީ، ފުލުހުން މިފަދަ މައުލޫމާތު ހާމަނުކުރަނީ މިގޮތަށް އާއްމު ކުރެވޭ މައުލޫމާތެއްގެ ސަބަބުން މިފަދަ ކަންކަން އިތުރުވުން މެދުވެރިވިޔަ ނުދިނުމަށް ކަމަށެވެ.\nނޯޓް: އަމިއްލަ އަށް މަރުވުމަކީ އިސްލާމްދީނުގައި ވެސް ވަރަށް ބޮޑަށް ޙަރާމް ކުރައްވާފައިވާ ކަމެކެވެ.\nމަގުމަތިން ހޮވި ފައިސާތަކެއްގެ ވެރިފަރާތެއް ހޯދަނީ\nނޮވެމްބަރު 11, 2019 17:18\nބަލަ އިންޓަނެޓުން ބަލާއެއްޗެއްގެ ސަބަބުންވެސް މަރުވެދާނެ.. ނޫނީ ބްލެކްމެއިލް\nނޮވެމްބަރު 11, 2019 19:00\nރަގަޅަށް ތަހުގީގު ކުރަން ޖެހޭ.\nނޮވެމްބަރު 11, 2019 17:58\nاللهم اغفرله وارحم وثبت\nއާއިލާއަށް ކެއްތެރިކަން ދެއްވާށި. ﷲ ތަޢާލާގެ އިމްތިހާން ތަކުގެ ކުރިމަތީ އެކަލާނގެ އަޅުންނަށް އޮންނާނީ ކެއްތެރިވުން. ކެއްތެރިވުމުގެ ޖަޒާއަކީ މެދުކެނޑުމެއް ނުވާ ނިއުމަތް ސުވަރުގެއިން ލިބުން. މިދުނިޔޭގައި އެމީހަކު ދާނެ ދިމާއަކަށް ދިއުމުގެ ކުޑަ އިހްތިޔާރެއް އެކަލާނގެ އިންސާނުންނަށް މިންވަރު ކުރެއްވިއަސް އެއްބަޔަކު އެމަގު ހިޔާރުކޮށް އަނބުރާ އަނެއްކާ ދީނުގެ ތެރެއަަށް އާދޭ އިސްލާހްވޭ. އަނެއް ބަޔަކަށް އެފުރުސަތު ވެސް ނުލިބި މަރާ ކުރިމަތިލާންޖެހޭ. ނަމަވެސް މިއިން ކޮންމެ ފަރާތަކަށް ވެސް ﷲ ގެ އިމްތިހާންތައް ދެދުނިޔޭގައި ވެސް ކުރިމަތިލާންޖެހޭ. އިމްތިހާންތަކަށް ކެއްތެރިވެ ﷲގެ މަގު ފިޔަވާ އެހެން މަގެއް ހިޔާރު ނުކޮށްފި މީހާ ދެދުނިޔޭގެ ބާއްޖަވެރިކަން ހާސިލްވާނެ. ﷲ ދުނިއެއަަށް އިންސާނާ ފޮނުއްވެވީ ﷲ އަށް ކިޔަމަންތެރިކަން އަދާކޮށް އަޅުކަންކޮށް އާހިރަތް ބާއްޖަވެރިކޮށް ގެންދިއުމަށް ލިބިދޭ ފުރުސަތެއްގެ ގޮތުގައެވެ. ޅަފަތުގެ ދައުރެއްގައި ދުނިޔެ ދޫކުރި ކުއްޖާގެ އާއިލާއިން ކޮންމެ މުސްލިމަކަށް ވަރަށް ބޮޑު އިބްރަތެއް ހާސިލްް ވެގެންދާނެ\nނޮވެމްބަރު 11, 2019 23:32\nކޮބާތަ ދެދުނިޔޭގެ އިމްތިޙާނަކީ؟ އެނގިފައިވާގޮތުގައި އިމްތިޙާނަކީ މިދުނިޔެ މަތީގައި ވާ އެއްޗެއް. ދެ ދުނިޔޭގަ ވާއެއްޗެއް ނޫން. ދެން އޮންނާނީ މި ދުނިޔޭގެ އިމްތިޙާންގެ ޖަޒާ ދެއްވުން. އެދުނިޔެއަކު އިމްތިހާނެއް ނޯންނާނެ. މާދިގުކޮށް ލިޔުނީމަ މިޔެވުނު އެއްޗެއް އޮޅުނީދޯ. އެހެންވެ މާ ދިގުކޮށް ނުލިޔަންވީ. އާޓިކަލްއަށްވުރެ ކޮމެންޓް ދިގުވިއްޔަ.\nނޮވެމްބަރު 11, 2019 20:31\nހަރާ މް އަކީ ހަރާ މް އޭގަ ބޮޑު ހަރާ މް އާއި ކުޑަ ހަރާ މެއް ނޯންނާނެ\nނޮވެމްބަރު 11, 2019 21:42\nމީއަނެއްކާ އަނެކަކު. ތިހިރީ ޚަވާރިޖުންގެ ވިސްނުން. ފުރަތަމަ އީމާން ކަމުގެވެސް އެތައް ބައެއް ހިމެނޭ. ބަލިކަށި ވުމާ ގަދަފަދަ ވުންވެސް ހިމެނޭ. އެހެންވީމާ ކުދިފާފަ އާ ބޮޑެތިފާފަ ހުންނަހެން ކުދި ޙަރާމާ ބޮޑެތި ޙަރާމް ކަންތައްވެސް ހިމެނޭނެ.\nނޮވެމްބަރު 11, 2019 23:38\nކަލޭ ކޮންތާކުން ތީގެ ދަލީލު ހޯދީ؟ ފާފައިގައި ކުދި ފާފަތަކާއި ބޮޑުފާފަތައް ރަސޫލާގެ ހަދީޘުން އެނގެންއޮއްވައި ކަލޭތިކިޔަނީ ކީތް؟ ދޮގުހެދުމަކީވެސް ހަރާމްކަމެއް، ޝިރުކުކުރުމަކީވެސް ހަރާމްކަމެއް. އެކަމަކު ޝިރުކުކުރުމަކީ ދޮގުހެދުމަށްވުރެ ހަރާމްކަން ބޮޑުވެގެންވާކަމެއް.\nނޮވެމްބަރު 12, 2019 00:35\nމިދިވެހި ގައުމުގަ އާދައިގެ ދެމަފިރިއަކު މަސައްކަތް ކޮއްގެން ވެސްލިބެނީ ކިރިޔާ ކުލި އަދި ބިލްތައް ދެއްކޭ ވަރުގެ ކުޑަ ލާރިކޮޅެއް ދަރިންގެ ބޭނުން ތައްވެސް ގިނަފަހަރު ނުފުއްދޭ އެކުދިންގެ ހުވަފެންތަކެއްވެސްވާނެ. ( ހުރިހާ ސިޔާސީ މީހުންނާ، ކޮންމެ ވެރިކަމެއްގަ އިސްމަގާމު ތަކުގައުޅޭ މީހުނުނާ، އެމީހުންގެ އާއިލާ މީހުންނާ އެމީސްމީހުންގެ ދަރިން އުޅޭ ފެނަވަރު އެހެން ކުދިންނަކައް ހަޖަމެއް ނުވާނެ. ) އާދައިގެ ނިކަމެތި މީހާ ފެލުންނޫން ކަމެއް އެއްވެސް ސަރުކާރަކުން ނުކުރޭ. ދެންވާނީ މިހިންތާ...ވަރައް ދެރަ.\nނޮވެމްބަރު 12, 2019 06:32\nއޮޓޮޕްސީ ނަހަދާ ބޭރުފުށުން ބަލާލާފަ ނޭގޭނެ ބުނާކަށް ޝައްކުއުފެދޭކަމެއް ނެތެކޭ.\nނޮވެމްބަރު 12, 2019 07:10\nމާލެ އިން މިއަދު ދަންޖެހިފައި ހުއްޓާ ފެނުނު ތުއްތު ކުއްޖާގެ މަރުގައި ޝައްކު އުފެދޭ ކަމެއް ނެތް ކަމަށް ފުލުހުން ވިދާޅުވެއްޖެއެވެ.


PHOTO: Mufti Menk Adduavadai gennevun – adduLIVE\nމުފްތީ މެންކު އައްޑޫއަށް ވަޑައިގެންނެވުން\nއިސްލާމީ އުއްމަތުގެ ގިނަ ބައެއްގެ ލޯބި ހޯއްދަވާފައިވާ، މަޝްހޫރު ދީނީ އިލްމުވެރިޔާ އިސްމާއީލް އިބްނު މޫސާ މެންކު(މުފްތީ މެންކް) މިއަދު އައްޑޫއަށް ވަޑައިގެންނެވުން. މެންކުގެ ހާއްސަ ތަގްރީރެއް މިރޭ ހިތަދޫ ނޫރާނީ ސްކޫލްގައި ބޭއްވުމަށް ވަނީ ނިންމާފައި\n0 May 16, 2018, 14:06 ލިޔުނީ އަލީ ހުޒާމް\nކީޕަރު އިމްރާން ގައުމީ ޓީމަށް ކުޅުން ހުއްޓާލުން ރަސްމީކޮށް ފާހަގަކުރުން\nދިވެހި ނޫސްވެރިކަމުގެ އަލިމަސް ޔޫބީލް ފާހަގަކުރުމުގެ ގޮތުން ބޭއްވި ރަސްމިއްޔާތު\nރައީސް ސޯލިހު އއ. އަތޮޅަށް ކުރައްވާ ދަތުރުފުޅު


MDN uvaalan ninmi ninmun anburaa gendhan Amnesty in govaalaifi – Iru\nއެމްޑީއެން އުވާލަން ނިންމި ނިންމުން އަނބުރާ ގެންދަން އެމްނެސްޓީއިން ގޮވާލައިފި\nއެމްޑީއެން އުވާލަން ގޮވާލާ ވިލިމާލޭގައި ބޭއްވި އެއްވުން\nސަމާ·6ނޮވެމްބަރ 2019\nމޯލްޑިވްސް ޑިމޮކްރަސީ ނެޓްވޯކް(އެމްޑީއެން) އިން ނެރުނު ރިޕޯޓެއްގެ ސަބަބުން އެ ޖަމިއްޔާ އުވާލުމުން އެނގެނީ އަދިވެސް ހަގީގީ މިނިވަންކަމެއް ރާއްޖޭގައި ނެތް ކަން ކަމަށް ބައިނަލް އަގުވާމީ ޖަމިއްޔާއެއް ކަމަށްވާ އެމްނެސްޓީ އިންޓަނޭޝަން އިން ބުނެފިއެވެ.\nއެ ޖަމިއްޔާއިން ނެރުނު ބަޔާނެއްގައި ބުނެފައިވަނީ، ސަރުކާރު ބަދަލުވިޔަސް ހަގީގީ މިނިވަންކަމެއް ރާއްޖޭގައި ގާއިމުވެފައި ނެތް ކަން ސަރުކާރުގެ މި ނިންމުމުން ހާމަވެފައިވާ ކަމަށެވެ.\nމިސަރުކާރު އައުމުން ބެލެވުނީ ހިފެހެއްޓުމުގެ ސަގާފަތް މާޒީވެ ދިއުން ކަމަށާއި ނަމަވެސް އިންސާނީ ހައްގުތަކަށް ވަކާލާތު ކުރާ ފަރާތްތައް އަދިވެސް ތިބީ ބިރުވެރިކަމެއްގެ ތެރޭގައި ކަން ހާމަވެގެން ދިޔަ ކަމަށް ޖަމިއްޔާގެ ދެކުނު އޭޝިޔާ ރިސާޗް ޑިރެކްޓަރ ޑިނުޝިކާ ޑިސަނަޔަކޭ ބުނެފައިވެއެވެ.\nމިނިވަން ޚިޔާލު ފާޅުކުރުމަށް ދިވެހި ސަރުކާރުން ހުރަސް އަޅައިގެން ނުވާނެ ކަމަށާއި، ރާއްޖެއަކީ ބައިނަލް އަގުވާމީ މުއާހަދާތަކުގައި ސޮއިކޮށްފައި އޮތް ގައުމެއް ކަމަށް އެމްނެސްޓީ އިން ބުނެފައިވެއެވެ. އޭގެ ތެރޭގައި، އިންޓަނޭޝަނަލް ކޮންވެންޝަން އޮން ސިވިލް އެންޑް ޕޮލިޓިކަލް ރައިޓްސް ހިމެނޭ ކަމަށާއި އޭގެ ދަށުން، އެމްޑީއެން ނެރުނު ރިޕޯޓަކާ ގުޅިގެން އެޖަމިއްޔާއަށް ފިޔަވަޅު އެޅިގެން ނުވާނެ ކަމަށް ވެސް ބުނެފައިވެއެވެ.\nދީނަށް ފުރައްސާރަ ކުރުމުގެ ސަބަބުން އެމްޑީއެން އުވާލާފައިވާއިރު އެ ނިންމުން އަނބުރާ ގެންދިއުމަށް އެމްޑީއެން އިން ވެސްވަނީ ސަރުކާރަށް ގޮވާލާފައެވެ.


SunOnline: Hanimaadhoo airport tharaggee kurumuge mashroou ah India in fund kuranee\nހަނިމާދޫ އެއާޕޯޓު ތަރައްގީ ކުރުމުގެ މަޝްރޫއަށް އިންޑިއާއިން ފަންޑު ކުރަނީ\nހދ. ހަނިމާދޫ އެއާޕޯޓުގެ ސެޓެލައިޓް ފޮޓޯއެއް: އެ އެއާޕޯޓުގެ ތަރައްގީގެ މަޝްރޫއަށް ހަރަދު ކުރާނެ ކަމަށް އިންޑިއާއިން ބުނޭ --\nހދ. ހަނިމާދޫ އެއާޕޯޓު އިންޓަނޭޝަނަލް ފެންވަރަށް ތަރައްގީ ކުރުމުގެ މަޝްރޫއަށް އިންޑިއާއިން ފަންޑު ކުރާނެކަމަށް ރާއްޖޭގައި ހުންނަ އިންޑިއާގެ ހައިކޮމިޝަނުން ބުނެފިއެވެ.\nހަނިމާދޫ އެއާޕޯޓު އިންޓަނޭޝަނަލް ފެންވަރަށް ތަރައްގީ ކުރުމަކީ ރިޔާސީ ކެމްޕޭނުގެ ތެރޭގައި ރައީސް އިބްރާހިމް މުހައްމަދު ސޯލިހު ވެވަޑައިގެންނެވި ވައުދުފުޅެކެވެ. އެކަން ކުރަން ނިންމާފައިވާކަން މީގެ ކުރިން އެމަނިކުފާނުގެ ސަރުކާރުން ވަނީ އިއުލާނުކޮށްފައެވެ. ނަމަވެސް، މަޝްރޫއަށް ފައިސާ ހޯދާނެ ގޮތެއް އިއުލާނުކޮށްފައި ނުވެއެވެ.\nމިއަދު ރާއްޖޭގައި ހުންނަ އިންޑިއާގެ ހައިކޮމިޝަނުން ކުރި ޓްވީޓެއްގައި ބުނީ، އިންޑިއާއިން ރާއްޖެއަށް ދޫކޮށްފައިވާ ލައިން އޮފް ކްރެޑިޓްގެ ދަށުން ހަނިމާދޫ އެއާޕޯޓު ތަރައްގީ ކުރުމުގެ މަޝްރޫއަށް ފަންޑު ކުރާނެ ކަމަށެވެ.\nރާއްޖެއާއި އިންޑިއާއާ ދެމެދު ކްރެޑިޓް ލައިންގެ އެއްބަސްވުމުގައި ސޮއި ކުރީ މިދިޔަ އަހަރުގެ މާޗް މަހުގެ 18 ވަނަ ދުވަހު އެވެ. އެ އެއްބަސްވުމުގެ ދަށުން 800 މިލިއަން ޑޮލަރު (12.4 ބިލިއަން ރުފިޔާ)ގެ ލޯނު ރާއްޖެއަށް އިންޑިއާއިން ދޫކުރާނެއެވެ. އެ ކްރެޑިޓް ލައިންގެ ދަށުން ފައިސާ ހޯދައިގެން މިހާރުވެސް ބައެއް ޕްރޮޖެކްޓުތައް ރާއްޖޭގައި ހިންގަމުން އެބަދެއެވެ.\nނަމަވެސް، މަޝްރޫއުގެ ކޮންޓްރެކްޓު ބަޔަކާ ހަވާލު ކުރިކަން އަދި ސަރުކާރުން އިއުލާނުކޮށްފައި ނުވެއެވެ. އަދި މަޝްރޫއަށް ހަރަދުވާނެ މިންވަރުވެސް ހާމަކޮށްފައި ނުވެއެވެ.\n1990 ގައި ހިދުމަތް ދޭން ފެށި ހަނިމާދޫ އެއާޕޯޓު އިންޓަނޭޝަނަލް އެއާޕޯޓަކަށް ބަދަލުކުރީ 2013 ވަނަ އަހަރުގައެވެ. އެ އެއާޕޯޓުގައި މިހާރު އޮންނަނީ 1،220 މީޓަރު ދިގު އަދި 30 މީޓަރު ފުޅާ ރަންވޭއަކަށް ވާ އިރު، ބޮޑެތި ފްލައިޓުތައް ޖެއްސުމަށް އެއަށްވުރެ ދިގު ރަންވޭއެއް ބޭނުންވެއެވެ.


ގައުމީ އަންހެން ކުރިކެޓް ޓީމު ކުޅުނު ދެވަނަ މެޗުގައި 30 ލަޑު ހަދައިފިMikal News\n4 ޑިސެމްބަރ 2019, 15:59 |\nނޭޕާލުގައި ކުރިއަށްދާ 13 ވަނަ ސާފް ގޭމްސްގެ އަންހެން ކުރިކެޓު މުބާރާތުގައި ދިވެހި އަންހެން ކުރިކެޓް ޓީމު ކުޅުނު ދެވަނަ މެޗުން ގައި 30 ލަޑު ހަދައިފިއެވެ. ދިވެހި އަންހެން ކުރިކެޓް ޓީމުން ކުޅުނު ދެވަނަ މެޗުން 30 ލަޑު ހަދާފައިވަނީ ކުރިކެޓުގެ ދުނިޔޭގެ ތަށިވެސް ކާމިޔާބުކޮށްފައިވާ ކުރިކެޓުގެ ގަދަ ބާރެއް ކަމަށްވާ ސްރީލަންކާއާއި ވާދަކޮށެވެ. ދިވެހި ޓީމު ކުޅުނު ދެވަނަ މެޗުން 30 ލަޑު ހަމަކުރެވުނު އިރު ދިވެހި ޓީމުގެ ފުރަތަމަ މެޗުން ހެދިފައިވަނީ އެންމެ 16 ލަޑެވެ. ދިވެހި ޓީމުން 30 ލަޑު ހަމަކުރެވުނު ނަމަވެސް މިމެޗު ނިމިގެން ދިޔައީ 249 ލަޑުގެ ބޮޑު ތަފާތަކުން ސްރީލަންކާ މޮޅުވެގެނެވެ.\nމިއަދުގެ މެޗުގައި ދިވެހި ޓީމު ފުރަތަމަ ނިކުތީ އުކާށެވެ. ސްރީލަންކާގެ ވަރުގަދަ ބެޓުސް ވިމަނުންގެ ކުރިމަތީގައި މާއެދެވޭ ކުޅުމެއް ދިވެހި ޓީމަށް ނުދެއްކުނު ނަމަވެސް، ދެ ވިކެޓް ނެގިއެވެ. ލަންކާގެ ތިމާށިނީ އެލްބީޑަބްލިއުވެ ނުބައިވީ ދިވެހި ޓީމުގެ ޝައްމާ އަލީ ގެ ބޯޅައަކުންނެވެ. ދެވަނަ ވިކެޓު ނަގާފައިވަނީ ފުވައްމުލަކު ކުރިކެޓް ޓީމުގެ އިތުރުން ގައުމީ ޓީމުގެ ވެސް ކެޕްޓަން މަރިޔަމް ޒޫނާއެވެ. ދިވެހި ޓީމުގެ ވިކެޓް ކީޕަރުކަންވެސް ކުރާ ޒޫނާ ލަންކާގެ އަނާލީ ނުބައިކުރީ ހަލީމަތު ލަތާޝާ އެއްލި ބޯޅަ ހިފައިގެނެވެ. ލަންކާ ޓީމުން 20 އޯވަރު ހަމަވިއިރު2ވިކެޓަށް 279 ލަޑު ހެދިއެވެ.\nޖަވާބުގައި ދިވެހި ޓީމުން ކުޅުން ނިކުމެ 15 ވަނަ އޯވަރު ތެރޭ ހުރިހާ ކުޅުންތެރިން ނުބައިވެގެން ހަމަކުރެވުނީ 30 ލަޑެވެ. ދިވެހި ޓީމުން ބެޓުކުރުމަށް ފުރަތަމަ ނިކުތީ ހަމްޒާ އާއި ލީން އެވެ. މިދެކުޅުންތެރިންނަށްވެސް ލަޑެއް ނެހެދި ނުބައިވެފައިވާއިރު ދިވެހި ޓީމުން ތިންވަނަ އަށް ނިކުތް ސުމައްޔާ ވެސް ނުބައިވެގްނ ދިޔައީ އެއްވެސް ލަޑެއް ނެހެދިއެވެ. ހަތަރުވަނައަށް ބެޓުކުރުމަށް ފާތިމަތު ސަޖާނިކުމެ ފުރަތަމަ ބޯޅަ ހަތަރަކަށް ދެވަނަ ބޯޅަ ދޭކަށް ޖަހާ ޓީމަށް އާހިތްވަރެއް ގެނެސް ދިންނަމަވެސް ހަތަރަ ވަނަ ބޯޅައާއިއެކު ނުބައިވިއެވެ. ހަތަރު އޯވަރުތެރޭ ހަތަރު ކުޅުންތެރިން ނުބައިވެފައި ވަނިކޮށް ފަސްވަނައަށް ނިކުތް 21 އަހަރު ޒުވާން ފުވައްމުލަކަށް ނިސްބަތްވާ ކެޕްޓަން ޒޫނާ ޓީމަށް އާ ހިތްވަރެއް ގެނެސްދިނީ ފުރަތަމަ ބޯޅައިންވެސް ލަޑެއް ހަދައިގެނެވެ. އަދި ހަވަނަ ބޯޅަ4އަށް ޖަހާ އިތުރު ހިތްވަރެއް ޓީމަށް ގެނެސްދިނެވެ. ނަމަވެސް ވަރުގަދަ ލަންކާ ޓީމާއި ދެކޮޅަށް އަލަށް ވާދަވެރި މުބާރާތަކަށް ނިކުތް ޒުވާން ދިވެހި ޓީމަކަށް މާއެދޭ ކުޅުމެއް ދެއްކޭ ގޮތެއްނުވިއެވެ. ޒޫނާ އާއިއެކު ކުޅެމުން ދިޔަ ސުމައްޔާ ނުބައިވުމުން ދިވެހި ޓީމުން ނިކުތް ހަފުސާ5ލަޑު ހެދިއިރު ޒޫނާ ނުބައިވުމުން ނިކުތް އީޝާލް4ހެދިއެވެ. އެއަށްފަހު ނިކުތް ކުޅުންތެރިންގެ ތެރެއިން މާހާ2ލަޑު އަދި ޝައްމާ 1 ލަޑުހެދިއެވެ.\nމިމުބާރާތުގެ ރާއްޖެ ކުޅޭ ގްރޫޕް ސްޓޭޖުގެ ފަހު މެޗުގައި މާދަމާ ދިވެހި ޓީމު ނިކުންނާނީ ބަންގާޅާއި ދެކޮޅަށެވެ.


Alifaan Nethi Eves Thanakun Dhumeh Naaraane - Umar - Vaguthu\nއަލިފާން ނެތި އެއްވެސް ތަނަކުން ދުމެއް ނާރާނެ - އުމަރު\nޖެނުއަރީ 2, 2019 11:23\nޓީވީއެމް އަކަށް ތިއެއް ނުލިބޭ؟ ވީޓީވީ އަކަށް ތިއެއް ނުލިބޭ؟ "ފިތުނަ" ޓީވީއަކަށް ތިއެއް ނުލިބޭ. (އެއީ އެންމެ ދުއްޕާންޓީވީ)\nކަން މިހެން ހުރިއިރު ދައުލަތުގެ ތީވީއަށް ތި ނުލިބެ ތިޔަބުނާ ބަޔަކަށް ތިއެއް ލިބުނުގޮތާދޭތެރެއެންނު އެންމެފުރަތަމަ ތަހުގީގު ކުރަންވީ؟\nޖެނުއަރީ 2, 2019 11:37\nއުމަރާ އަލިފާން ނެތިވެސް ދުންއަރާނެ.\nޖެނުއަރީ 2, 2019 13:51\nކަލޯ އަލިފާނ ނެތި ދުމެ ނާރަނެ ނިކަން ދުން ދުން\nއަރުވަބަ އަލިފާނ ނެތި\nޖެނުއަރީ 2, 2019 22:02\nއަވަނަށް ކޭކް ލާ އެނދީމަ ދުން އަރާނެ\nމިކަހަލަ މޮޔައިން މިޤައުމުގަ ހާދަ ގިނައޭ\nޖެނުއަރީ 2, 2019 12:00\nއެހެން ވީމަ އެދުވަހުު ހުރިހާ ޓީވީ ތަކަކާ ޑީލް ހަދާފަ ދޯ އޮތީ ؟ އެދުވަހު ހުރިހާ ޓީވީ ތަކަކުން ދެއްކަަީ ަަ އަލިފާން ފެންނަ ވީޑިއޯ!!!!\nޖެނުއަރީ 2, 2019 12:10\nބަލަ އަދީބު ކުރި ކަމެއްތި.އޮޅުވާލަން އުޅޭނެ ކަމެއް ނެތް\nބިލިއަނުން ރައްޔިތުންގެ ފައިސާ ބަނޑު އަޅައިގެން ހުރެ\nތިމާ އަމިއްލަ ޓީވީ ޗެނެލުން ތިމާ ހުދު ފޮތިކޮޅެއް ކަމަށް\nދައްކަން ކިތަންމެ ވަރަކަށް އުޅުނަސް ރައްޔިތުން\nޤަބޫލެއް ނުކުރާނެ. އަދީބޫ އަދީބޫ އަދީބޫ\nޖެނުއަރީ 2, 2019 12:11\nބްރަދަރ، އަލިފާންނެތިވެސް ދުންއަރާ، މިސާލަކަށް ބޮއިލަރު ގޮވާއިރު. ދެން، އެއާކޮންޑިޝަން ސިސްޓަމް ގޮވައިގެން ބޮޑެތި ގެއްލުން ލިބިފަ ހުންނަނީ މަދެއްކޮށެއްނޫން.\n((ފިނިފެންމާ ގޮއްވާލިއިރު އަލިފާނެއް ނެތި އެއްވެސް ތަނަކުން ދުމެއްނާރާނެ ކަމަށެވެ.))\nއަލިފާން ހުއްޓަސް ނެތަސް އެއޮތީ އެއްޗެއް ގޮށްވާލާފަ! އެކަންކުރިމީހާ ޖަލަށްވެސްލި! ދެން މިޔަދު ރައްޔިތުންބޮލަށް ސަވާރުވާން ނުކުރާކަމަކަށް ހަދަންނޫޅެ ގޮސް ޖަލުގަ އޮވެބަލަ!\nސަންގު ވީޑިއޯ ހާދަ ނުސާފޭ. ސުވާލަކީ އެހާ ނުސާފު ވީޑިއޯ އެއް އެޑިޓް ކޮއްފަ އަލިފާން ފެންނަގޮތައް ހެދިނަމަ ހާދަ ހާދަ ނުސާފުވާނޭ\nއަލިފާންނެތި ދުމެއް ނާރާނެ.އަލިފާން ހުރެގެން ދުންއަރާނި އެއީ ޔަގީންކަމެއް ރޯވުން އެއީ އެހެންކަމެއް.\nޖެނުއަރީ 2, 2019 13:13\nސާބަހޭ ދެބޯގެރި ދުއްވުމަށް.\nއަދީބަކީ 150 މިލިއްން ޑޮލަރު ގެ ވެރިއެއް.\nފިނިފެންމާ ލޯންޗް ތޯ މުހިންމީ ؟\nއިންސާފުގެ ދަތުރުގެ ރައީސް އަށް ދެން މިއަދީބު ޖަލުގައި ބެހެއްޓި ދާނެތޯ؟\nމިފައިސާ ހޯދޭނެތޯ ؟ ނުވަތަ އަދީބުގެ މައްސަލަ ކުރިއަށް ގެންދެވޭތޯ؟\nއަހަރުންގެ އައިސް އަލަމާރި ހުޅުވާލިއަސް ދުން އަރައޭ! ބުރާންޗާ!!\nޖެނުއަރީ 2, 2019 15:11\nޢެއީ ފިނި ދޯ... ދުމެއް ނޫން... ޕަކާސް\nޖެނުއަރީ 2, 2019 14:03\nވީޑިއޯ ވަގަށް ނެގި ކަމަށް އެއްބަސްވީމަ ވައްކަމުގެ ހުކުމް ކޮށް ޖަލަށް ލާން ޖެހޭނެ ސަންގުގެ ހުރިހާ އެންމެން.\nޖެނުއަރީ 2, 2019 14:43\nތަތީ ޗީފް އިންޖިނިއަރއެއްތަ؟ އަލިފާން ނެތި އެއްވެސް ތަނަކުން ދުމެއް ނާރާނެއޯ. ހޭބަލްވެފަ~!\nޖެނުއަރީ 2, 2019 15:38\nރައީސް ކުރައްވާ ދަތުރުތަކުގައި ރައީސް އޮފީހުގެ ކެމެރާމަނުން މަސައްކަތްކުރާނެ އެދުވަހުވެސް ވީޑިއޯކުރުމަށް ރެކޯޑްކުރަން ޖައްސާފައި ހުރެދާނެތާ ދެންތިބި ޓީވީ ޗެނެލްތަކުން ވީޑިއޯ ރެކޯޑް ނުކުރުމަކީ ރައީސް އޮފީހުގެ މައްސަލައެއްތަ. އެހެންނޫނަސް މީޑިއާތަކުން ރެކޯޓްކުރާނީ ކަމެއް ހިނގީމަ އަހަރެމެންނަށް ފެނުނު އިންޑިއާ ރައީސް މަތިންދާބޯޓުން ނިކުންނަންދެން ހުރިހާ ޓިވީ ތަކުން އެދޮރު 15 މިނިޓްވަންދެން ދެއްކިތަން\nސާބަސް ޢުމަރު ދޮސްނެތިއް ގޯޅިޖަހާ ތަދެއްވެސްނުވާނެ\nޖެނުއަރީ 2, 2019 16:49\nޢެއީ ކުޑަކުދީންނަށްވެސް އެގޭ ކަމެެެް .އެކަމަކު ގޮއްމުށުގެ ބާރު އޑުބާރު މީހުންނަށް އެވަރުވެސް\nޖެނުއަރީ 2, 2019 17:00\nހުޅު ރޯނުވިޔަސް ދުން އަރާފާނެ . އުމަރަށް އަދި އެހިސާބަށް ނުކިޔެވެނީ ތޯއްޗެއް.\nޖެނުއަރީ 2, 2019 17:18\nދުންނާރަންޏާ ދުންޔާ ހަރުގަނޑުން އަރުވާ\nޖެނުއަރީ 2, 2019 17:27\nމިކަހަލަ ކޮސް ގޮވަ މީހުން މިގައުގެ ރައީސް ކަމަށް ކުރިމަތިލާން އެއުޅެނީ. ހޮވިއްޖިއްޔާ ގައުމު ހަލަކު.\nޖެނުއަރީ 2, 2019 17:30\nމިނިވަންކަން މަތީ ތިބެންނުވާ މީހުން މިނިވަންކަމާއެކު އުޅެލަން ލިބުނީމަ އަލިފާން ބޭނުމެއްނުވާނެ ދުންއަރުވާކަށް.\nޖެނުއަރީ 2, 2019 18:34\nބުރޯ ސްމޯކްބޮމް ކިޔާ އެއްޗެއްވެސް ހުރޭ\nޖެނުއަރީ 2, 2019 18:43\nއެހެންވީމާ ފްރޭމްތައް ސްލޯކޮށްލީމައި ނޫނީ އަލިފާން ނުއެއް ފެންނާނެ،" އަސްލު އޮޅުވާލެވުނީތާދޯ؟ ހައިއެކްސްޕްލޯސިވް އެއްގެ ޒއްރެއްގެ މިންވަރު ގޮވި ނަމަވެސް އަލިފާންގަޑުން ވަރަށް ބޮޑު ގެއްލުމެއްވާންޖެހޭނެއެވެ. ޝައްކު އުފެދުން ގާތެވެ. ޢުމަރު ވެސް ހަގީގަތާ ޚިލާފު ވާހަކަ މީގެކުރިންވެސް ދައްކަވާފައުވެއެވެ.\nޖެނުއަރީ 2, 2019 19:35\nއަތުގެ އިސްތައްޓެއްވެސް ލޯއްޔެއްވެސް ނާނދަޔޯ. އެކަމަކު އަލިފާން ރޯވިއްޔޯ. އުމަރަކީ ފައްކާ ބުރާންޗެއް ހޭދެބައިވެފަހުރި.\nޖެނުއަރީ 2, 2019 19:53\nކަލޭ ބޮލުން އަރާނީ\nޖެނުއަރީ 4, 2019 06:38\nމަދިރި ބޭސް ޖަހާއިރު ދުންއަރުވާ އަދިވެސް ދުންއެރުވޭ އެތައް ގޮތެއްހުރޭ


ތަތާރުންގެ އެރުމާއި ވެއްޓުން (ތޭރަވަނަ ބައި) – Mikal News\nއަލްއިއްޒު އިބުނު އަބްދުއްސަލާމު\nހަތްވަނަ ގަރުނުގެ މަޝްހޫރު އިލްމުވެރިޔާ އަލް އިއްޒު އިބުނު އަބްދިއްސަލާމް ދުނިޔޭގެ އަލިކަންދެކިވަޑައިގަތީ ހިޖުރީ ސަނަތުން 577 ވަނަ އަހަރު ޝާމުކަރައިގެ ދިމިޝްގަށެވެ. އަލް އިއްޒުގެ ތޫނުފިލިކަން އިލްމު އުގެނެން ފެށުމާއިއެކު ފެންނަންފެށިއެވެ. އަދި ދިމިޝްގުގެ އެންމެބޮޑު މިސްކިތުގެ ޚާތިބުކަމަށް އަލްއިއްޒު އައްޔަންވިއެވެ. އެދުވަސްވަރު ދިމިޝްގުގެ ވެރިއަކަށް ހުންނެވި އައްޔޫބީ ޚާންދާނުގެ އިސްމާއީލު ތައްޔާރުވަމުން ދިޔައީ މިސްރުގައި ވެރިކަން ކުރަމުންދިޔަ އައްޔޫބީ ޚާންދާނުގެ ނަޖުމުއްދީނު އައްޔޫބީ އާއި ހަގުރާމަކުރުމަށެވެ. ނަޖުމުއްދީނު އައްޔޫބީ އާއި ހަގުރާމަކުރުމަށް އިސްމާއީލު އެހީތެރިކަން ހޯދީ ސަލީބީންގެއެވެ. ދިމިޝްގާއި ސަލީބީންނާއި އޮތް ގުޅުމުގެ ސަބަބުން ސަލީބީންނަށް ފަސޭހައިން ހަގުރާމަވެރި ހަތިޔާރު ގަތުމަށް ވަނީ ދިމިޝްގު ހުޅުވިފައެވެ. މިކަމާއި ގުޅިގެން އައްއިއްޒުގެ މަޝްހޫރު ފަތުވާ ނެރުއްވިއެވެ. އާދެ! ސަލީބީންނަށް ހަތިޔާރު ވިއްކުން ހުއްދަނޫންކަމުގެ ފަތުވާ ނެރުއްވިއެވެ. އެއަށްފަހު ހުކުރު ނަމާދުގައި ރަސްގެފާނަށް ދުއާކުރުންވެސް ހުއްޓާލެއްވިއެވެ. މިކަންތަކާއި ގުޅިގެން އައްއިއްޒު ޖަލަށްވެސް ލެވުނެވެ. އަދި ޖަލުން ދޫކޮށްލެއްވުމުން ދިމިޝްގު ދޫކޮށް މިސްރަށް ހިޖުރަކުރެއްވިއެވެ.\nއައްއިއްޒު ދިމިޝްގު ދޫކޮށް މިސްރަށް ހިޖުރަކުރެއްވީ ހިޖުރީ ސަނަތުން 639 ވަނަ އަހަރުގައެވެ. އައްއިއްޒު މިސްރަށް ވަޑައިގަތުމާއިއެކު އަލްއިއްޒަށް މަރުހަބާ ދެންނެވުމަށްފަހު އިސް ފަޑިޔާރުކަމަށް ރަސްގެފާނު އައްޔޫބީ އަލްއިއްޒު އިސްކުރެއްވިއެވެ. މިސްރުގައި ވެސް އަލްއިއްޒުގެ އިލްމުވެރިކަމުގެ ގޮތުން މަގުބޫލުކަން އިތުރުވެގެންދިޔައެވެ. އެދުވަސްވަރު މިސްރުގެ މަމުލޫކުންނަކީ އަޅުންކަމުގައި އަލްއިއްޒަށް ފެނިވަޑައިގަތެވެ. އަދި އެބައިމީހުންނަށް މިނިވަންކަމާއިއެކު ވެރިކަމާއި ވިޔަފާރި ނުކުރެވޭނެކަމަށް ނިންމަވާ މަމްލޫކުންގެ ނިންމުންތައް ސައްހަނޫންކަމަށް އެންގެވުމާއިއެކު ރަސްގެފާނު އައްޔޫބީ އެކަމާއި ހިތްހަމަޖެހިވަޑައިނުގެން އެކަންތަކާއި ބެހިވަޑައިނުތުމަށް އެންގެވިއެވެ. އެހެންކަމަވެސް، އަލްއިއްޒު ރަސްގެފާނުގެ މިއެންގެވުން ދެކޮޅު ހެއްދެވިއެވެ. ހުރިހާ ކަމަކަށް ހުކުމް ނުކުރެވޭކަމުގައި ވާނަމަ އެއްވެސް ކަމަކަށް ހުކުމް ކުރަން ބޭނުންނޫން ކަމަށް ވިދާޅުވިއެވެ. މިމައްސަލާގައި ރަސްގެފާނާއި އަލްއިއްޒާއި ޚިޔާލުތަފާތުވެ އައްއިއްޒު މިސްރުދޫކޮށް ވަޑައިގަތުމަށް ތައްޔާރުވެ ދަތުރު ފެށުމާއި މިސްރުގެ ގިނަ ބަޔަކު އަލްއިއްޒާއި ތަބާވެ އެބައިމީހުންވެސް އަލްއިއްޒާއިއެކު މިސްރު ދޫކޮށްލެއްވުމަށް ނިކުތެވެ. އަލްއިއްޒު މިސްރު ދޫކޮށް ވަޑައިގެންފިނަމަ ރަސްގެފާނަށް މިސްރުގެ ރައްޔިތުންކުރާ އިހުތިރާމާއި ގަދަރު ކުޑަވެގެންދާނެކަން ރަސްގެފާނަށް އެގިވަޑައިގެން އަލުން އަލް އިއްޒާއި ވާހަކަ ދެއްކަވާ އެއްމައްސަލަ ހައްލުކުރެއްވެވިއެވެ. އަދި އަލުން އަލްއިއްޒުއަށް ހުކުމް ކުރުމުގެ ފުރިހަމަ އާރާއި ބާރު ދެއްވިއެވެ.\nމަމުލޫކުންގެ މައްސަލައަށް ހައްލެއް ހޯއްދަވައި ދެއްވުމަށް ރަސްގެފާނު އެދި ވަޑައިގަތުމުން މަމުލޫކުން ވިއްކާލެއްވުމަށް އަލްއިއްޒު ދެންނެވިއެވެ. އެއަށްފަހު މަމުލޫކުން ވިއްކާލެއްވި ފައިސާ ބައިތުލްމާލަށް ލެވުނެވެ. މިކަމާއި ގުޅިގެން އަލްއިއްޒު މަޝްހޫރުވެގެން ގޮސްފައިވަނީ “ރަސްކަލުން ވިއްކާމީހާ” ގެ ގޮތުގައެވެ.\nގުތޫޒު ޖިހާދު އިއުލާން ކުރެއްވުމަށްފަހު، ޖިހާދަށް ފައިސާ ހޯދުމަށް ވަރުވާ (ޓެކްސް) ނަންގަވަން ނިންމެވުމާއި ގުޅިގެން އެކަމާއި ދެކޮޅު ހެއްދެވިއެވެ. އަދި ވަރުވާ ނެގުމުގެކުރިން ބައިތުލްމާލުން ޚަރަދު ކުރުމަށާއި އެވަރުން ނުފުދިއްޖެނަމަ ދައުލަތުންގެ ބޮޑުންގެ ހަރުމުދަލާއި ފައިސާއިން ޚަރަދުކުރުމަށް ފަހު ނޫނީ ވަރުވާ ނުނެގުމަށް ފަތުވާ ދިނެވެ. މިފަތުވާ އަށް އަމަލުކުރަން ފެށުމާއިއެކު އިތުރު ވަރުވާ އެއްނުނަގާ ހަގުރާމައަށް ތައްޔާރުވުމަށް ބޭނުންވާ އާލާތްތަކާއި ފައިސާލިބުނެވެ.\nތަތާރުން ހަގުރާމަތަކުން ހޯދާފައިވާ ކާމިޔާބާއި ގުޅިގެން، ތަތާރުންނާއި ދެކޮޅަށް ކުރާ ހަގުރާމަ އެހާ ފަސޭހަކޮށް ނަގާކަށް ގުތޫޒު ބޭނުމެއްނުވިއެވެ. އެހެންކަމުން، ހުރިހާ ގޮތަކުންވެސް ތައްޔާރުވުމަކީ މުހިންމުކަމެއް ކަމުގައި ދެކިގެން އެގޮތުން މަސައްކަތްކުރިއެވެ. އިމާމު އިބުނު އަބްދުއްސަލާމާއި އަދި އެހެން އިލްމުވެރިންގެ އެހީގައި ޖިހާދުގެ މަތިވެރިކަމާއި ﷲ އަށް ބިރުވެތިވުމާއި އަދި ރޫހާނީ ގޮތުން މުޖުތައު ތައްޔާރުކުރުވިއެވެ.\nމީގެ އިތުރުން، މިހަގުރާމައަށް ނިކުތުމަށް އިޖާބަދީފައިވާ އާންމުންނަށް ހެވިކަމުގެ ތަމްރީނުތައް ދިނެވެ. އެގޮތުން،5މަސްދުވަސްވަންދެން ހެވިކަމުގެ ތަމްރީނުތައް ކުރިއަށް ގެންދިއެވެ.\nތަތާރުންނާއި ދެކޮޅަށް ހަގުރާމަކުރުމަށް ގުތޫޒަށް ވިސްނުނީ މިސްރުން ނިކުމެ ޝާމުކަރައިގެ ރަގަޅު މައިދާނެއްގައި ހަގުރާމަ ފަށާށެވެ. ނަމަވެސް މިސްރުގެ ބައެއް ވެރިން ދެކުނު ގޮތުގައި ޝާމު ކަރައަކީ ގުތޫޒުގެ ވެރިކަމުގެ ދަށުގައިވާ ސަރަހައްދަކަށް ނުވާތީ ހަގުރާމަކުރަން އެންމެ ރަގަޅީ މިސްރުގެ ބިމުގައެވެ. ނަމަވެސް، ގުތޫޒު ނިންމެވީ ހަގުރާމައަށް ފަލަސްތީނުގެ ބިމަށް ދަތުުރުކުރާށެވެ. ގުތޫޒު ހަގުރާމައިގެ މައިދާނެއްގެ ގޮތުގައި ނިންމެވި ބިމާއި އަވަށްޓެރި ޝަހަރެއްކަމަށްވާ އައްކާ އަކީ ސަލީބީންގެ ބާރުގެ ދަށުގައިވާ ޝަހަރެކެވެ. އެޝަހަރަކީ މަޝްހޫރު ފާތިހު ސަލާހުއްދީން އައްޔޫބީ ޝާމުގެ ޝަހަރުތައް ފަތަހަކުރެއްވިއިރުވެސް ފަތަހަވެފައިވާ ނުވާ ޝަހަރަަކަށްވުމާއިއެކު އައްކާއިން ނުރައްކާތެރި ހަމަލާއެއްނާންނާނެކަން ކަށަވަރުކުރުމަކީ މުހިންމު ކަމެއްކަމުގައި ގުތޫޒު ދެކިލެއްވިއެވެ.\nއެގޮތުން، ގުތޫޒު ނިންމެވީ އައްކާގެ ސަލީބީންނާއިއެކު ވާހަކަދައްކައިގެން ސުލްހައިގެ އެއްބަސްވުމަކަށް އައުމަށެވެ. ގުތޫޒުގެ މިހުށަހެޅުމަށް ސަލީބީން އުފާކުރިއެވެ. އެހެނީ މިސްރާއި ދެކޮޅަށް އެންމެފަހުން ކުރެވުނު ދެހަގުރާމައިންވެސް ސަލީބީންވަނީ ބަލިވެފައެވެ. ގުތޫޒުގެ މިހުށަހެޅުމާއިއެކު ސަލީބީން ގުތޫޒުގެ ލަޝްކަރަށް ހަގުރާމައިގެ އެހީތެރިކަން ފޯރުކޮށްދޭންވެސް އެދުނެވެ. ނަމަވެސް، ހަގުރާމަވެރި އެހީތެރިކަމުގެ ބަދަލުގައި މުސްލިމުންގެ ލަޝްކަރަށް ބޭނުންވާ ފެނާއި ކާބޯތަކެތި ފޯރުކޮށްދިނުމަށް ގުތޫޒު ހުށަހެޅުއްވިއެވެ. މިކަމާއި ސަލީބީން އެއްބަސްވުމާއިއެކު ގުތޫޒުގެ ލަޝްކަރު ހަގުރާމައަށް މިސްރުން ނިކުތެވެ. ގުތޫޒު ތަތާރުންނާއި ދެކޮޅަށް ހަގުރާމައަށް މިސްރުން ނިކުތީ ހިޖުރީ ސަނަތުން 658 ވަނަ އަހަރު ޝައުބާން މަހުގައެވެ. އެއީ މީލާދީ ސަނަތުން 1260 ވަނަ އަހަރު ޖުލައި މަސްތެރެއެވެ.\nގުތޫޒުގެ ލަޝްކަރުގެ އިސްކޮމާންޑަރަކަށް ހަގުރާމައި އިސްލީޑަރެއް ކަމަށްވާ ބައިބަރު އައްޔަންކުރިއެވެ. އަދި ބައިބަރުގެ ކޮމާންޑަރުކަމުގައި ދަތުރުކުރާ ލަޝްކަރު މައިލަޝްކަރުގެ ކުރިން ދަތުރުކުރުމަށް އިރުޝާދު ދިނެވެ. ތަތާރުންގެ ލަޝްކަރުތައްވެސް ދަތުރުކުރަނީ ބައިބަޔަށެވެ. ތަތާރުންގެ މައިލަޝްކަރު އަބަދުވެސް ގާއިމުވެފައިވާނީ ފަހަތުގައެވެ.\nމުސްލިމުންގެ ލަޝްކަރުގެ ފުރަތަމަ ފައުޖުގެ ލީޑަރު ބައިބަރު މުސްލިމުންގެ ލަޝްކަރުގެ ކުރިން ދަތުރުފެށިއެވެ. އަދި މިލަޝްކަރުން އެންމެ ފުރަތަމަ ބައްދަލުވި ތަތާރުންގެ ފައުޖާއި ބައްދަލުވީ ޣައްޒާ އިންނެވެ. އެކުރިމަތިލުމުގައި ތަތާރުން އިސާހިތަކު ބަލިވެއްޖެއެވެ. މުސްލިމުންގެ ލަޝްކަރަށް ލިބުނު މުހިންމު ކާމިޔާބީގެ ޚަބަރުން، ލުބުނާނުގައި ތިބި ތަތާރުންގެ މައިލަޝްކަރުގެ ލީޑަރު ކަތުބޫޣާއަށް ސިހުންގެނުވިއެވެ.\nމުސްލިމުންގެ ލަޝްކަރު މިކާމިޔާބީއަށްފަހު އުތުރަށް ދަތުރުކޮށް ޔަފާ، ތުލްކަރަމް ފަސްދީ އައްކާގެ ރަށްބޭރަށް ވާސިލުވިއެވެ. އަދި އައްކާގެ ރަށްބޭރުގައި އައްކާގެ ސަލީބީން އަމަލުކުރާގޮތެއް ބެލުމަށް މަޑުކުރިއެވެ. ގުތޫޒުގެ ލަޝްކަރު އައްކާގެ ރަށްބޭރުގައި މަޑުކޮށްގެން ތިބި ދަޑިވަޅުގައި އައްކާއަށް ހަމަލާދިނުމަށް ބައެއް ލީޑަރުން ހުށަހެޅުއްވިއެވެ. ނަމަވެސް، ގުތޫޒު ޖަވާބުދެއްވީ މުސްލިމުންނަކީ އަހުދު އުވާލާބައެއް ނޫންކަމަށެވެ. އައްކާގެ ރަށްބޭރުގައި މަޑުކުރެއްވުމަށްފަހު ގުތޫޒުގެ ލަޝްކަރު ދަތުރުކުރެއްވީ މަޝްހޫރު އައިނު ޖާލޫތުގެ ވާދީ އަށެވެ. އެއީ ހިއްތީނުގެ 65 ކީލޯމީޓަރު ދެކުނެވެ. އަދި މަޝްހޫރު ޔަރުމޫކު ހަގުރާމަ ހިގި މައިދާނާއި 60 ކިލޯމީޓަރު ހުޅަގެވެ.


T-jetty gai hingi alifaanuge haadhisaagai Fuel Express ah libunu gehlumuge badhalu dheefi - One Online\nދިވެހިން އިންޝުއަރެންސް ކުންފުނިން ފިއުލް އެކްސްޕްރެސް އަށް ޓީޖެޓީ ސަރަހައްދުގައި ހިނގި އަލިފާނުގެ ހާދިސާގައި އެ ކުންފުންޏަށް ލިބުނު ގެއްލުމުގެ ބަދަލު ހަވާލު ކުރައްވަނީ --- ފޮޓޯ: ދިވެހި އިންޝުއަރެންސް\nޓީޖެޓީ ސަރަހައްދުގައި ހިނގި އަލިފާނުގެ ހާދިސާގައި ފިއުލް އެކްސްޕްރެސް އަށް ލިބުނު ގެއްލުމުގެ ބަދަލު ދީފި\nޓީޖެޓީ ސަރަހައްދުގައި ހިނގި އަލިފާނުގެ ހާދިސާގައި ފިއުލް އެކްސްޕްރެސް މޯލްޑިވްސް އަށް ލިބުނު ގެއްލުމުގެ ބަދަލު ދިވެހި އިންޝުއަރެންސް ކުންފުނިން ދީފިއެވެ.\nދިވެހި އިންޝުއަރެންސް ކުންފުނިން މައުލޫމާތުދިން ގޮތުގައި މިއަހަރު ސެޕްޓެމްބަރު މަހު 30 ގައި ހިނގި އަލިފާނުގެ ހާދިސާގައި ފިއުލް އެކްސްޕްރެސް މޯލްޑިވްސްއަށް ލިބުނު ގެއްލުމުގެ ބަދަލު އެ ކުންފުންޏާއި ހަވާލުކޮށްދެއްވާފައިވަނީ އެކަމަށް ހާއްސަކޮށްގެން ކުރިއަށް ގެންދިޔަ ރަސްމިއްޔާތެއްގައެވެ.\nމި ޕޭމަންޓް ފިއުލް އެކްސްޕްރެސް މޯލްޑިވްސް އާއި ހަވާލުކޮށްދެއްވާފައިވަނީ ދިވެހި އިންޝުއަރެންސް ކުންފުނީގެ މެނޭޖިންގް ޑިރެކްޓަރު އަބްދުލް ވާހިދު ތައުފީގެވެ. މި ފައިސާ އާއި ފިއުލް އެކްސްޕްރެސް މޯލްޑިވްސް އިން ހަވާލުވެފައިވަނީ އެ ކުންފުނީގެ މެނޭޖިންގް ޑިރެކްޓަރު މުހައްމަދު ޝިހާބެވެ.\nމި ރަސްމިއްޔާތުގައި ދިވެހި އިންޝުއަރެންސް ކުންފުނިން މައުލޫމާތު ދިން ގޮތުގައި އެ ކުންފުނިން އަބަދުވެސް މަސައްކަތް ކުރަނީ އެ ކުންފުނިން ހިދުމަތް ހޯދާ ފަރާތްތަކަށް ދިމާވާ އެކި ހާދިސާ ތަކުން ލިބޭ ގެއްލުމުގެ ބަދަލު ވީހާވެސް އަވަހަކަށް ހޯދައިދިނުމަށެވެ. އަދި އެ ކުންފުނިން ހިދުމަތް ހޯދާ ފަރާތްތަކަށް ލިބޭ ގެއްލުން ތަކުން އަރައިގަނެ ވީހާވެސް އަވަހަކަށް ވިޔަފާރި އަލުން އަނބުރާ ފަށައިގަތުމަށް އެހީތެރިވުމަށް އަބަދުވެސް މަސައްކަތް ކުރާ ކަމަށް ދިވެހި އިންޝުއަރެންސް ކުންފުނިން ބުނެއެވެ.\nމި ރަސްމިއްޔާތުގައި ފިއުލް އެކްސްޕްރެސް މޯލްޑިވްސްގެ މެނޭޖިންގް ޑިރެކްޓަރު މުހައްމަދު ޝިހާބު ވިދާޅުވީ މި ހާދިސާގައި ދިވެހި އިންޝުއަރެންސް ކުންފުނިން މަސައްކަތް ކުރީ ޒިންމާދާރު ކަމާއެކު ކަމަށެވެ. އަދި އެކަމުގެ ސަބަބުން އެ ކުންފުންޏަށް ކުރާ އިތުބާރު ބޮޑުވެފައިވާ ކަމަށާއި، އެކުންފުންޏާއެކު ފިއުލް އެކްސްޕްރެސް މޯލްޑިވްސް އިން އޮތް ގުޅުން ވަރުގަދަ ވެފައިވާ ކަމަށް ޝިހާބު ވިދާޅުވިއެވެ.\nޓީޖެޓީގައި ހިނގި އަލިފާނުގެ ހާދިސާގައި އެސަރަހައްދުގައި އޮތް ލޯންޗެއް ވަނީ އަނދާހުލިވެފައެވެ. މީގެ އިތުރުން އެ ސަރަހައްދުގައި އޮތް 10 ތެޔޮ ބައުޒަރަކަށް އަލިފާނުގެ ސަބަބުން ގެއްލުން ލިބުނެއެވެ. އަދި އެ ބައުޒަރުތަކުގެ ތެރެއިން ފަސް ތެޔޮ ބައުޒަރެއް ބޭނުން ނުކުރެވޭ ވަރަށް އަނދާފައިވާކަމަށް ފުލުހުން މައުލޫމާތު ދީފައިވެއެވެ.\nދިވެހި އިންޝުއަރެންސް ކުންފުންޏަކީ 2016 ވަނަ އަހަރުގެ އޮކްޓޫބަރު މަހު ރަސްމީކޮށް ހިދުމަތްދޭން ފެށި ކުންފުންޏެކެވެ. މި ކުންފުންޏަކީ ދިވެހިންގެ 100 ޕަސެންޓް ހިއްސާ އޮންނަ ހަމައެކަނި އިންޝުއަރެންސް ކުންފުންޏެވެ.\nގުޅޭ ޓެގު އަލިފާނުގެ ހާދިސާ ޓީ ޖެޓީ ފިއުލްސަޕްލައިސް\nގުދަނުގައި ރޯވި އަލިފާން އަދި ކޮންޓްރޯލެއް ނުވޭ، ތިލަފުށީގައި އިތުރު ފަޔާ ޓީމެއް ވެސް ހަރަކާތްތެރިވަނީ\nހަ މީހުންނާއެކު ދަތުރުކުރި ލޯންޗެއްގައި ރޯވެ އަނދައި ހުލިވެ، ދެ މީހަކު ފިހިއްޖެ


FIFA World Cup: Mbappe ge molhu kulhuma eku Messi adhi Argentina...\nވާރލްޑް ކަޕް: އެމްބާޕޭގެ މޮޅު ކުޅުމާއެކު މެސީ އަދި އާޖެންޓީނައަށް ވާރލްޑް ކަޕް ނިމިއްޖެ\nމި ދެ ޓީމު ބައްދަލުކުރި ފޯރިގަދަ މެޗު 4-3 ގެ ނަތީޖާއަކުން ކާމިޔާބުކުރީ ފްރާންސް\nއެމްބާޕޭ މި މެޗުގައި ދެ ލަނޑު ޖެހި\nއާޖެންޓީނާއަށް މާ އެދެވޭ ކުޅުމެއް ދެއްކިފައެއް ނުވޭ\nކ. މާލެ 30 ޖޫން 2018 | ހޮނިހިރު 22:14 3,936\nއެމްބާޕޭ މި މެޗުގައި އާޖެންޓީނާގެ ޕެނަލްޓީ އޭރިއާ ތެރޭގައި - ގެޓީ އިމޭޖާސް\nވާރލްޑް ކަޕްގެ ދެވަނަ ބުރުގައި ފްރާންސް އަދި އާޖެންޓީނާ ކުޅުނު މެޗުގައި ކިލިއަން އެމްބާޕޭ ދެއްކި މޮޅު ކުޅުމާއެކު ފްރާންސްއިން އާޖެންޓީނާ އަދި ލިއޮނެލް މެސީގެ ވާރލްޑް ކަޕަށް ނިމުމެއް ގެނެސްފިއެވެ.\nދެވަނަ ބުރުގެ ފުރަތަމަ މެޗުގައި މި ދެ ޓީމު ބައްދަލުކުރި ފޯރިގަދަ މެޗު 4-3 ގެ ނަތީޖާއަކުން ކާމިޔާބުކުރީ ފްރާންސްއެވެ. މިއީ މި ދެޓީމުގެ މެދުގައި ކުޅެވުނު 12 ވަނަ މެޗަށްވާއިރު ވާރލްޑް ކަޕްގައި މި ދެ ޓީމު ބައްދަލުކުރި ދެފަހަރު ވެސް މި މެޗުގެ ކުރިން މޮޅުވީ އާޖެންޓީނާއެވެ.\nމި މެޗުގައި އާޖެންޓީނާގެ ޓީމުން ފެނިގެންދިޔައީ އެންމެ ބަދަލެކެވެ. އެއީ ގޮންޒާލޯ ހިގުއައިންގެ ބަދަލުގައި ކްރިސްޓިއަން ޕަވޯންއަށް ދިން ފުރުސަތެވެ. ފްރާންސްގެ ފުރަތަމަ އެގާރައިން ހަ ބަދަލެއް ފެނިގެންދިޔައެވެ.\nފުރަތަމަ ހާފު ފެށިގެން ބޯޅަ ކޮންޓްރޯލްކޮށްގެން ރަނގަޅަށް ކުޅެފައިވަނީ ފްރާންސްއެވެ. އެޓީމުން ހަމަލާ އުފެއްދުމަށް މަސައްކަތްކުރިއިރު މެޗުގެ ނުވަ މިނެޓުގައި ގްރީޒްމަން ފޮނުވާލި ހިލޭ ޖެހުމެއް އަމާޒުވީ އާޖެންޓީނާގެ ހުރަސް ދަނޑިއަށެވެ. އެހެން ނަމަވެސް އޭގެ ހަތަރު މިނެޓުފަހުން ކިލިއަން އެމްބާޕޭއަށް ފައުލްކުރުމާއި ގުޅިގެން ފްރާންސަށް ޕެނަލްޓީއެއް ލިބުނެވެ. މި ޕެނަލްޓީ ކާމިޔާބުކޮށްދީ އެޓީމަށް ލީޑު ނަގައިދިނީ ގްރީޒްމަންއެވެ. މި ހާފުގެ އެހިސާބުން ފެށިގެން ހަމަހަމަ ކުޅުމެއް ފެނިގެންދިޔައިރު އާޖެންޓީނާއިން އެއްވަރުކުރީ 41 ވަނަ މިނެޓުގައެވެ. އޭރިއާ ބޭރުން ފޮނުވާލި ބާރު ހަމަލާއަކުން އެޓީމަށް އެއްވަރުކޮށްދިނީ އެންހެލް ޑިމާރިއާއެވެ.\nދެ ޓީމު އެއްވަރުވެއޮވެ ފުރަތަމަ ހާފު ނިމިގެންދިޔައިރު ދެވަނަ ހާފު ފެށިގެން އާޖެންޓީނާއިން ވަނީ މެޗުގެ ލީޑު ނަގާފައެވެ. މި ލަނޑު މެޗުގެ 48 ވަނަ މިނެޓުގައި އެޓީމަށް ޖަހައިދިނީ ގެބްރިއެލް މަކާޑޯއެވެ. ފްރާންސްގެ ކުޅުން މި ލަނޑަށްފަހު ވަރުގަދަ ކުރުމުގެ ނަތީޖާއެއްގެ ގޮތުން މެޗުގެ 57 ވަނަ މިނެޓުގައި ބެންޖަމިން ޕަވާޑް ވަނީ ލަނޑެއް ޖަހާ އެޓީމަށް ނަތީޖާ އެއްވަރުކޮށްދީފައެވެ.\nއަލުން އަނބުރާ ފްރާންސްއިން މެޗުގެ ލީޑު ނެގީ މެޗުގެ 63 ވަނަ މިނެޓުގައެވެ. މި ލަނޑު އެޓީމަށް ޖަހައިދިނީ ކިލިއަން އެމްބާޕޭއެވެ. އޭނާ ވަނީ އޭގެ ފަސް މިނެޓު ފަހުން އަނެއްކާ ވެސް ލަނޑެއް ޖަހާ ފްރާންސަށް ލީޑު ފުޅާކޮށްދީފައެވެ. މި ލަނޑަށްފަހު އާޖެންޓީނާއިން ކުޅުން ރަނގަޅުކުރުމުގެ ނަތީޖާއެއްގެ ގޮތުން އެޓީމުން ވަނީ ލަނޑު ޖެހުމަށް ރަނގަޅު ފުރުސަތުތަކެއް ތަނަވަސްކޮށްފައެވެ. އާޖެންޓީނާއިން މެޗުގައި ޖެހި ތިންވަނަ ލަނޑު އެޓީމުން ޖެހީ މެޗުގެ އިތުރު ވަގުތުގެ ތެރޭގައެވެ. މެސީގެ ބޯޅައަކުން މި ލަނޑު އެޓީމަށް ޖަހައިދިނީ ލިއޮނެލް މެސީއެވެ.\nމި މެޗާއެކު ފްރާންސްގެ ކޯޗު ޑިޑިއާ ޑެޝޭމްޕްސް ވަނީ ފްރާންސަށް 80 މެޗުގައި އިރުޝާދު ދީފައެވެ. މިއީ އެ ޓީމުގެ ރެކޯޑެކެވެ.\nކިލިއަން އެމްބާޕޭ ވެގެންދިޔައީ 19 އަހަރުގައި ވާރލްޑް ކަޕްގެ ނޮކްއައުޓް ބުރުގައި ޕެލޭގެ ފަހުން ދެ ލަނޑު ޖެހި ފުރަތަމަ ކުޅުންތެރިޔާއަށެވެ.\nމި ބައްޔާއެކު ލިއޮނެލް މެސީގެ ކެރިއަރު އޭނާ ނިންމާލާނީ ވާރލްޑް ކަޕްގެ ތަށްޓެއް ނެތެވެ.


މާލޭކޯޓުތަކާ ރަށުކޯޓުތަކަށް ފަނޑިޔާރުން ހޯދުމާއި ޢައްޔަންކުރުމާބެހޭ ޤަވާއިދަށް މުހިންމު ދެއިސްހާލެއް ގެނެސް ފާސްކޮށްފި | Judicial Service Commission\nމާލޭކޯޓުތަކާ ރަށުކޯޓުތަކަށް ފަނޑިޔާރުން ހޯދުމާއި ޢައްޔަންކުރުމާބެހޭ ޤަވާއިދަށް މުހިންމު ދެއިސްހާލެއް ގެނެސް ފާސްކޮށްފި\nއިންތިޤާލީ ކޮމިޝަނުން އެކުލަވާލާފައިވާ މާލޭކޯޓުތަކާ ރަށުކޯޓުތަކަށް ފަނޑިޔާރުން ހޯދުމާއި ޢައްޔަންކުރުމާބެހޭ ޤަވާއިދަށް މުހިންމު ދެ އިސްލާހެއްގެނެސް ފާސްކޮށްފިއެވެ. އެގޮތުން ގެނެވުނު އިސްލާހުތަކުގެ ތެރޭގައި\nމި ދެ ޤަވާއިދުގެތެރެއިން މާލޭގެ ކޯޓުތަކަށް ފަނޑިޔާރުން ނެގުމުގައި ތަޢުލީމާ ތަޖުރިބާގެގޮތުގައި ކަނޑައަޅުއްވާފައިވަނީ އިސްލާމީ ޝަރީޢާ ނުވަތަ ޤާނޫނު؛ ނުވަތަ ޤާނޫނާއި ޝަރީޢަތުގެ ރޮނގުން ދަށްވެގެން ޑިގްރީ ޙާޞިލުކޮށްފައިވުމާއެކު ޤާނޫނީ މަސައްކަތެއް ކުރުމުގައި ނުވަތަ ޤާނޫނީ ވަކީލުކަން ކުރުމުގައި ނުވަތަ މިދެކަމުގައި މަދުވެގެން3އަހަރު ދުވަހުގެ ތަޖްރިބާ ލިބިފައިވުން:، ނުވަތަ\nއިސްލާމީ ޝަރީޢާ ނުވަތަ ޤާނޫނު؛ ނުވަތަ ޤާނޫނާއި ޝަރީޢަތުގެ ރޮނގުން ދަށްވެގެން މާސްޓަރސް ޑިގްރީ ޙާޞިލުކޮށްފައިވުމާއެކު ޤާނޫނީ މަސައްކަތެއް ކުރުމުގައި ނުވަތަ ޤާނޫނީ ވަކީލުކަން ކުރުމުގައި ނުވަތަ މިދެކަމުގައި މަދުވެގެން2އަހަރުދުވަހުގެ ތަޖްރިބާ ލިބިފައިވުން:، ނުވަތަ\nއިސްލާމީ ޝަރީޢާ ނުވަތަ ޤާނޫނު؛ ނުވަތަ ޤާނޫނާއި ޝަރީޢަތުގެ ރޮނގުން ޕީ.އެޗް.ޑީ ޙާޞިލުކޮށްފައިވުމާއެކު ޤާނޫނީ މަސައްކަތެއް ކުރުމުގައި ނުވަތަ ޤާނޫނީ ވަކީލުކަން ކުރުމުގައި ނުވަތަ މިދެކަމުގައި މަދުވެގެން6މަސްދުވަހުގެ ތަޖްރިބާ ލިބިފައިވުމެވެ.\nރަށުކޯޓުތަކަށް ފަނޑިޔާރުން ނެގުމުގައި ކަނޑައަޅުއްވާފައިވާ ތަޢުލީމާ ތަޖުރިބާގެ މިންގަނޑަށް ބަލާއިރު މެޖިސްޓްރޭޓުންގެ ތަޢުލީމާ ތަޖުރިބާގެ މިންގަނޑެއް ކަމުގައި ކަނޑައަޅާފައިވަނީ\nއިސްލާމީ ޝަރީޢާ ނުވަތަ ޤާނޫނު؛ ނުވަތަ ޤާނޫނާއި ޝަރީޢަތުގެ ރޮނގުން ދަށްވެގެން ޑިޕްލޮމާއެއް ޙާޞިލުކޮށްފައިވުމާއެކު ޤާނޫނީ މަސައްކަތެއް ކުރުމުގައި ނުވަތަ ޤާނޫނީ ވަކީލުކަން ކުރުމުގައި ނުވަތަ މިދެކަމުގައި މަދުވެގެން2އަހަރު ދުވަހުގެ ތަޖްރިބާ ލިބިފައިވުން:، ނުވަތަ\nއިސްލާމީ ޝަރީޢާ ނުވަތަ ޤާނޫނު؛ ނުވަތަ ޤާނޫނާއި ޝަރީޢަތުގެ ރޮނގުން ދަށްވެގެން ޑިގްރީ ޙާޞިލުކޮށްފައިވުމާއެކު ޤާނޫނީ މަސައްކަތެއް ކުރުމުގައި ނުވަތަ ޤާނޫނީ ވަކީލުކަން ކުރުމުގައި ނުވަތަ މިދެކަމުގައި މަދުވެގެން 1 އަހަރު ދުވަހުގެ ތަޖްރިބާ ލިބިފައިވުން:، ނުވަތަ\nއިސްލާމީ ޝަރީޢާ ނުވަތަ ޤާނޫނު؛ ނުވަތަ ޤާނޫނާއި ޝަރީޢަތުގެ ރޮނގުން ދަށްވެގެން މާސްޓަރސް ޑިގްރީ ޙާޞިލުކޮށްފައިވުމާއެކު ޤާނޫނީ މަސައްކަތެއް ކުރުމުގައި ނުވަތަ ޤާނޫނީ ވަކީލުކަން ކުރުމުގައި ނުވަތަ މިދެކަމުގައި މަދުވެގެން6މަސްދުވަހުގެ ތަޖްރިބާ ލިބިފައިވުން:، ނުވަތަ\nއިސްލާމީ ޝަރީޢާ ނުވަތަ ޤާނޫނު؛ ނުވަތަ ޤާނޫނާއި ޝަރީޢަތުގެ ރޮނގުން ޕީ.އެޗް.ޑީ ޙާޞިލުކޮށްފައިވުމާއެކު ޤާނޫނީ މަސައްކަތެއް ކުރުމުގައި ނުވަތަ ޤާނޫނީ ވަކީލުކަން ކުރުމުގައި ނުވަތަ މިދެކަމުގައި މަދުވެގެން3މަސްދުވަހުގެ ތަޖްރިބާ ލިބިފައިވުމެވެ.\nމީގެ އިތުރުން އަތޮޅު އިސްމެޖިސްޓްރޭޓް ކަމަށް ފަނޑިޔާރުން ހޮވުމުގައި ތަޢުލީމާއި ތަޖުރިބާގެ ގޮތުގައި ބެލުމަށް ކަނޑައަޅާފައިވަނީ\n13 ޖޫން 2010


SunOnline: RDC ge vakkan: Fuluhun bunany siyaasee gulhemeh neiy kamah\nއާރްޑީސީގެ ވައްކަން: ފުލުހުން ބުނަނީ ސިޔާސީ ގުޅުމެއް ނެތްކަމަށް\nމުޙައްމަދު ނާއިލް ހަފީޒް 18 Aug 2021, 11:18\nއޯގަސްޓް 16، 2021: ރޯޑް ޑިވެލޮޕްމަންޓް ކޯޕަރޭޝަން (އާރްޑިސީ)ގެ އޮފީސް ފަޅާލައި ވައްކަންކުުރުން -- ފޮޓޯ/ އާރްޑީސީ\nރޯޑް ޑިވެލޮޕްމަންޓް ކޯޕަރޭޝަން (އާރްޑިސީ)ގެ އޮފީސް ފަޅާލައި ވައްކަންކުރި މައްސަލައާ ސިޔާސީ އެއްވެސް ފަރާތަކާ ގުޅިފައިނުވާ ކަމަށް ފުލުހުން ބުނެފިއެވެ.\nފުލުހުން ބުނީ އާރްޑީސީގެ ވައްކަމާއި ގުޅިގެން ފުލުހުން އެ މައްސަލަ ތަހުގީގުކުރަމުން އަންނަ ކަމަށެވެ. އަދި މިހާތަނަށް ތަހުގީގަށް ފާހަގަކުރެވިފައިވާ ގޮތުން އެ މައްސަލަ އެއްވެސް ވަރަކަށް ސިޔާސީ ބަޔަކާ ގުޅިފައިވާކަމަށް ތަހުގީގަށް ފާހަގަކުރެވިފައިނުވާކަމަށެވެ.\nއާރްޑީސީ ގެ އޮފީސް ފަަޅާލުމާ ގުޅިގެން އެ ކޯޕަރޭޝަނުގެ މެނޭޖިން ޑިރެކްޓަރު މޫސާ އަލީ މަނިކު (މޫކޭ) ވަނީ އެއީ އިދިކޮޅު ޕީޕީއެމް/ޕީއެންސީގެ އަމަލެއް ކަމުގައި ތުހުމަތު ކުރައްވާފައެވެ. އަދި އެ ކޯޕަރޭޝަނުގައި ވައްކަން ކުރާނެ އެއްވެސް މުވައްޒަފެއް ނޫޅޭނެކަމަށްވެސް ވިދާޅުވެފައެވެ.\nމީގެކުރިން މޫކޭ "ސަން"އަށް ވިދާޅުވީ އާރުޑީސީއަށް ގެއްލުން ދިނުމަށް ޕީޕީއެމް އާއި ޕީއެންސީން ކުށުގެ ވެށްޓަށް ހުށަހެޅިފައިވާ ކުދިން ބޭނުން ކުރާ ކަމަށް އޭނާއަށް މައުލޫމާތު ލިބިފައިވާ ކަމަށެވެ. އަދި އެކަމުގައި ދެ ޕާޓީގެ އިސް މެމްބަރުންތަކެއް ބައިވެރިވާކަމުގެ މައުލޫމާތުވެސް ލިބިފައިވާ ކަމަށް އޭނާ ވިދާޅުވިއެވެ.\n"އަޅުގަނޑުމެން އަދި ހާމަކުރަން ބޭނުން ނުވާ ވަރަށް ގިނަ މައުލޫމާތު އެބަހުރި. އެއީ ޕީޕީއެމް ޕީއެންސީގެ ބައެއް އިސް ލެވެލްތަކުން މިކަމުގެ ތެރޭގަ ހަރަކާތްތެރިވާކަން. ހަމަ އެކަނި އާރުޑީސީއެއް ނޫން، ސަރުކާރުގެ ކުންފުނިތަކަށް އަމާޒުކޮށްގެން ކުށުގެ ވެށީގަ އުޅޭ ކުދިން ބޭނުންކޮށްގެން ހަރަކާތްތަކެއް ހިންގަން [އެމީހުން] އުޅޭކަން،" މޫކޭ ވިދާޅުވިއެވެ.\nމޫކޭގެ ވާހަކަތަކާ ގުޅިގެން އިދިކޮޅު ކޯލިޝަނުން ޕީޕަލްސް ނެޝަނަލް ކޮންގްރެސް (ޕީއެންސީ) ގެ ނައިބު ރައީސް އިބްރާހިމް ޝުޖާއު ވަނީ ރައްދުދީފައެވެ. ޝުޖާއު ވިދާޅުވި ގޮތުގައި ވައްކަންކުރި މައްސަލައިގެ ފަހަތުގައި އިދިކޮޅު ޕްރޮގްރެސިވް ކޯލިޝަން އޮތްކަމަށް ތުހުމަތުކުރަނީ މިވަގުތު ސަރުކާރަށް ތާއިދުކުރާ އާންމުން ހިތްހަމަޖައްސަން ކަމަށާއި އެއީ އިދިކޮޅުން ކުރާކަމެއްނަމަ އެކަން އެ ކުރަނީ ކާކުތޯ ސީދާ ބުނުމަށް ވިދާޅުވެފައެވެ.\nއާރްޑީސީގެ އޮފީސް ތިން ފަހަރެއްގެ މަތިން ވަނީ ފަޅާލައިފައެވެ. އެގޮތުން އޭޕްރިލް މަހުގެ ތެރޭ އެ އޮފީހުން ވައްކަންކުރި ބަޔަކު ވަނީ 100،000 އެއްހާ ރުފިޔާ ވަގަށް ނަގައިފައެވެ.\nއެހެން ދީންތައް ފެތުރުން ހުއްޓުވަން ވަގުތު ނަގާނެ:ފުލުހުން\nފުލުހަކު އަންހެނެއް ކައިރިއަށް ވަދެ އޮއްވާ ފޭރިގެންފި


Rashford ge aniyaa serious, dhemahah kulhumaai dhurugai!\nކުޅިވަރު - މާކަސް ރަޝްފޯޑް\nރަޝްފޯޑުގެ އަނިޔާ ސީރިއަސް، ދެމަހަށް ކުޅުމާއި ދުރުގައި!\nރަޝްފޯޑް އަށް އަނިޔާވީ ވުލްްވްސް އާއި ދެކޮޅަށް ޔުނައިޓެޑް ކުޅުނު މެޗުގައި\nކ. މާލެ 21 ޖެނުއަރީ 2020 | އަންގާރަ 02:42 2,083\nމާކަސް ރަޝްފޯޑް - ގެޓީ އިމޭޖާސް\nމެންޗެސްޓާ ޔުނައިޓެޑްގެ ޒުވާން ފޯވާޑް މާކަސް ރަޝްފޯޑުގެ އަނިޔާ ސީރިއަސް ކަމަށާއި ކުޅުމާއި ދުރުގައި ދެ މަސް ހުންނަން ޖެހޭނެކަމަށް ޔުނައިޓެޑުން ބުނެފިއެވެ.\nޔުނައިޓެޑްގެ ކޯޗު އޮލެގަނަ ޝޮލްޝަޔާ ބުނީ ރަޝްފޯޑްގެ ބުރަކަށީ ކަށިގަނޑަށް ލިބިފައިވާ އަނިޔާގެ ސަބަބުން އޭނާ ހަ ހަފްތާއަށް ކުޅުމާއި ދުރުގައި ހުންނަންޖެހޭނެ ކަމަށާއި ރަޝްފޯޑަށް އަނިޔާ ވުމަކީ ޓީމަށް ލިބުނު ބޮޑު ގެއްލުމެއް ކަމަށެވެ. އަދި އޭނާ އުންމީދު ކުރަނީ ރަޝްފޯޑް އަނިޔާއިން ސަލާމަތްވެ އަވަހަށް ކުޅުމަށް އަންނާނެ ކަމަށް ކަމަށެވެ.\nމި ސީޒަންގައި ޔުނައިޓެޑާއި އެކު މޮޅު ކުޅުމެއް ދައްކަމުން އަންނަ ފޯވާޑަށް އަނިޔާވީ އިނގިރޭސި އެފްއޭ ކަޕްގައި ވުލްވްސް އަތުން އެޓީމް މޮޅުވި މެޗުގައެވެ. މި މެޗުގެ ފަހު ހާފުގައި ބަދަލުކުޅުންތެރިއެއްގެ ގޮތުގައި ކުޅެން ނިކުތް ރަޝްފޯޑަށް އަނިޔާވީ އޭނާ ކުޅެން އެރިތާ ފަނަރަ މިނެޓު ފަހުންނެވެ. އޭރުވެސް މީޑިއާ ރިޕޯޓްތައް ބުނި ގޮތުގައި އޭނާގެ އަނިޔާ ސީރިއަސް އެވެ.\nރަޝްފޯޑްވަނީ މި ސީޒަންގައި ޔުނައިޓެޑަށް މިހާތަނަށް 19 ލަނޑު ޖަހާދީފައެވެ. މިވަގުތު އެ ޓީމްގެ އެންމެ ފޯމުގައި ހުރި ފޯވާޑަކީ ވެސް އޭނާއެވެ. ޝޯލްޝަޔާ ބުނީ މި ސީޒަންގައި ޔުނައިޓެޑަށް ދިމާވެފައިވާ އެންމެ ބޮޑު ގޮންޖެހުމަކީ ޓީމްގެ މުހިންމު ކުޅުންތެރިންގެ އަނިޔާތައްކަމަށާއި، މިއީ ކޮންމެ ކޯޗަކަށްވެސް ދިމާވެދާނެ އުނދަގޫ ހާލަތެއްކަމަށާއި ނަމަވެސް ޔުނައިޓެޑުން ބަލާނީ މިހާލަތުން ޓީމު ސަލާމަތްވެ ކުރިޔަށް ހުރި މެޗުތަކުން މޮޅުވާން ކަމަށެވެ.


ނަމާދުގައި ޚުޝޫޢަތްތެރި ނުވުމުގެ ޙުކުމަކީ ކޮބާ ؟ އަދި ނުވެއްޖެނަމަ ނަމާދު ބާޠިލުވާނެތަ ؟ | ސުވާލު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ސުވާލު ނަމާދުގައި ޚުޝޫޢަތްތެރި ނުވުމުގެ ޙުކުމަކީ ކޮބާ ؟ އަދި ނުވެއްޖެނަމަ ނަމާދު ބާޠިލުވާނެތަ ؟\nޖަވާބުގައި އައްޝައިޚް ޔޫސުފުލް ޤަރަޟާވީ ވިދާޅުވަނީ:\nޝައިޠާނާ އަބަދުވެސް މަސައްކަތް ކުރަނީ އަހަރެމެން ﷲގެ ރަސްކަންފުޅުމަތިން ހަނދާންކުރުމާއި ދުރަށް ގެންދިއުމެވެ. މި މަސައްކަތް ކުރަން އެންމެ ރަނގަޅު ވަގުތަކަށްވާނީ މުސްލިމާ ﷲ އާއި އެންމެ ބޮޑަށް ކުއްތަންވާން މަސައްކަތް ކުރާވަގުތުކަން ޔަޤީނެވެ. އޭރަށް ﷲ ޛިކުރު ކުރަން އަހަރެމެންނަށް ލިބޭ ރަނުގެ ފުރުސަތު ، އިބިލީހަށް ބޭކާރު ކޮށްލެވޭނެއެވެ.\nދުވަހަކުވެސް ހިތަށް ނާރާ ވާހަކަތަކާއި ، ސިލްސިލާ ފިލްމެއްހެން\nސިކުނޑީގެ މަންޒަރުތައް ނަމާދަށް ހުންނައިރު ފެންނަގޮތް ވެއެވެ. ފައިސާލިބޭނެ ގޮތަކާއި، ޢާއިލީ މައްސަލަތައް، ތާއީދު ކުރާ ފުޓްބޯޅަ ޓީމު މިއަދު މެޗުން ވާނެ ގޮތް، މިއީ ހައްތާވެސް ނަމާދަށް ހުންނައިރު ހިތަށް އަރާ ކަންތަކެވެ. މި މައްސަލައަކީ މިއީ ގިނަފަހަރަށް ހަމަ އާދައިގެ މަސައްކަތަކުން އެއްކިބާވެވިދާނެ މައްސަލައެކެވެ. އެ ގޮތުން ކުރެވިދާނެ ބައެއް ކަންތަކަކީ :\nﷲގެ ރަސްކަންފުޅު މަތިން ހަނދާންކޮށް، އަދި އެކަލާނެ މަތިވެރިވަންތަނަކަން ހިތަށް ގެނެސްގެން ހުރެ ، ނަމާދު ގައި ކިޔަވާ ސޫރަތްތައް އެކަށީގެންވާ ލަސްމިނަކަށް ކިޔާށެވެ. ދެން ނަމާދުގައި މިކިޔާ ދުޢާތަކުގެ މާނަ ހޯދައި ދަސް ކުރާށެވެ. ކުޑަ އިރުއްސުރެ رب اغفر لي وارحمني، واجبرني، وارفعني، وارزقني، واهدني، وعافني މި ދުޢާ ކިޔާ ކިޔާ ހުންނާނީ ވަރަށް ރަނގަޅަށް ހިތުގައި ހަރުލެވިފައެވެ. ވީމާ ޓީވީ ގޭމެއް ކުޅެމުން ވެސް، ކޮންމެ މީހަކަށްވެސް މި ދުޢާ ކިއިދާނެއެވެ. ނަމާދުގައި ވެސް ވަނީ މި ކަޖަލަ ގޮތެކެވެ. ނަމާދު ކުރާއިރު އިސްކަން ދެވެނީ އެ ދުޢާ ކިޔަންޖެހޭ ވަގުތު ކިޔަންޖެހޭ ތަނުގައި ކިޔާށެވެ. އެހެންވެ ސިކުނޑި ކޮންމެ ތާކު ހުއްޓަސް، މި ދުޢާ ކިޔާލެވެއެވެ. ދެން ހަމަ އޮޓޯ ހަރަކާތަކުން ދެވޭނީ، ސަޖިދައަށެވެ. ކުރު ގޮތަކަށް ބުނާ ނަމަ ނަމާދުގެ ހުރިހާ ކަމެއްވެސް ދާނީ މިކަހަލަ އޮޓޯ" ހަރަކާތްތަކަކުންނެވެ.\nބުޚާރީ، މުސްލިމުގައި އައިސްފައިވާ، ރަސޫލާގެ ޙަދީޘްފުޅެއްގައި ވަނީ : قال رسول الله ـ صلى الله عليه وسلم: يأتي الشيطان أحدَكم فيقول: مَن خلق كذا، مَن خلق كذا، حتَّى يقول: مَن خلق ربَّك؟ فإذا بلغ ذلك فلْيستعِذْ بالله ولْيَنْتَهِ\n6 - ނަމާދަށް ހުއްޓާ މީހަކު ކުރާ ކަމަކުން ނުވަތަ ފެންނަ މަންޒަރަކުން ހީގެންފިނަމަ ، ނަމާދު ބާޠިލުވާނެއެވެ. ދަލީލަކީ :القهقهة تنقض الصلاة ولا تنقض الوضوء\nނަމަވެސް ހިނިތުންވެވުނަސް ނަމާދު ބާޠިލު ނުވާނެކަމަށް ޢިލްމުވެރިން ވިދާޅުވެއެވެ. މި ކަމުގެ ދަލީލަކީ އެއްފަހަރަކު ކީރިތި ރަސޫލާ ނަމާދަށް ހުންނަވަނިކޮށް، މާތް މޫނުފުޅުން ހިނިތުންވުމުގެ އަސަރު ފާޅުވިއެވެ. ދެން ނަމާދުން އަވަދިވެވަޑައިގެން ވިދާޅުވީ އެއީ މީކާއީލްގެ (މަލާއިކަތް ބޭކަލެއް ) ވަޑައިގަންނަވަމުން ހިނިވަރުނަ ކުރެއްވުމުން ކަމަށެވެ.\nހަމައެހެން ދުނިޔޭގެ ކަމަކާއި، ނުވަތަ ފައިސާއާއިމެދު ވިސްނުނަސް ނަމާދު ބާޠިލެއް ނުވާނެއެވެ. ނަމަވެސް މި ކަންތައްތަކުން ދުރުވުން އެއީ ކޮންމެހެންވެސް ބޭނުން ކަމެކެވެ. ނަމާދުގެ ދިރުމަކީ ޚުޝޫޢަތްތެރިކަމެވެ. ޚުޝޫޢަތްތެރިކަމެއް ނެތި ކުރެވޭ ނަމާދަކީ، އެ ނަމާދުގެ ފުރިހަމަ ރޫޙު ގެއްލިފައިވާ ނަމާދެކެވެ. އެ ވާނީ ހަމަ އެކަނި ހުސް ހަރަކާތްތަކަކަށެވެ.\n8 - ނަމާދަށް ހުއްޓާ ކުޑަ ދަރިފުޅު، މުސައްލަ މައްޗައް އަރައި، ކުރިމަތިން ހުރަސް ކުރިއަސް ނަމާދު ބާޠިލެއް ނުވާނެއެވެ. ނަމަވެސް މީގައި ބަލަންޖެހޭ ތަންކޮޅަކީ، ނަމާދު ކުރާއިރު ގައިގައި ނުވަތަ ހުންނަ ތަނުގައި ނަޖިހެއް ނުޖެހޭނެ ފަދައަކުން ރައްކާތެރިވުމެވެ.


Insaafah edhi govaa govun, manzaru mihaaru badhalu vehje! | ThePress\nއިންސާފަށް އެދި ގޮވާ ގޮވުން، މަންޒަރު މިހާރު ބަދަލުވެއްޖެ!\nރިލްވާން ގެ މަންމަ އަދި ޔާމީންގެ ބައްޕަގެ އަރިހުގައި ރައީސް ހިންގަވަނީ / ފޮޓޯ: ޓްވިޓާ\nމިނިވަން ނޫހުގެ ނޫސްވެރިޔާ ރިޟްވާން ގެއްލުވާލިތާ4އަހަރު ފުރުނީއެވެ. ލިޔުންތެރިޔާ ޔާމީން ރަހުމްކުޑަ ގޮތަކަށް މަރާލިތާ2އަހަރު ފުރުނީއެވެ. މި ވޭތުވެދިޔަ ހަތަރު އަހަރު ތެރޭގައި އެތަކެއް ފަހަރުގެ މަތިން މި ދެފަރާތުގެ އާއިލާއިންނާއި ރަހުމަތްތެރިން އަދި ހެޔޮ އެދޭ ފަރާތްތަކުން އިންސާފު ހޯދުމަށް ގިނަ މަސަތްކަތްތަކެއް އައީ ކުރަމުންނެވެ. ރިޟްވާން ކޮބައިތޯ އާއި ޔާމީން މަރާލި މީހުން ކޮބައިތޯ ގޮވަމުންނެވެ. ނަމަވެސް އޭރުގެ ސަރުކާރުން މިކަންކަމަށް ދިނީ ބީރު ކަންފަތެކެވެ. އިންސާފް ހޯދައިދިނުމުގެ ބަދަލުގައި ބެލީ ރިޟްވާނާއި ޔާމީނަށްޓަކާ އާއިލާއިންނާއި ރަހުމަތްތެރިން އުފުލަމުން ދިޔަ އަޑު ހުއްޓުވާށެވެ. އެކި ފަހަރު މަތިން ފުލުހުން ނިކުމެ މި އެއްވުންތައް ރޫޅާލުމަށް ދިޔައީ މަސައްކަތް ކުރަމުންނެވެ.\nވޭދުވެދިޔަ ތަނުގައި ސަރުކާރުން މިކަމަށް މާބޮޑު އެއްބާރުލުން ދީފައި ނުވި ނަމަވެސް އިއްޔެ މިނިވަން ނޫހުގެ ނޫސްވެރިޔާ ރިޟްވާން ގެއްލުވާލިތާ4އަހަރު އަދި ލިޔުންތެރިޔާ ޔާމީން މާރާލިތާ2އަހަރު ފުރުމާ ގުޅިގެން ކުރިޔަށް ގެންދިޔަ ހިނގާލުމުގައި މަންޒަރު މުޅިން ބަދަލު ވިއެވެ. ސަފުގެ ކުރީގައި ހުންނެނެވީ ރާއްޖޭގެ މިހާރުގެ ރައީސް އިބްރާހިމް މުހައްމަދު ސޯލިހެވެ.\nއިއްޔެގެ ހިނގާލުމުގެ އެންމެ ކުރީސަފުގައި ރިޟްވާންގެ މަންމަ އާއި ޔާމީންގެ ބައްޕަގެ އަރިހުން ރައީސް ފެނިގެން ދިއުމަކީ މިކަމަށް ސަރުކާރުގެ އެއްބާރުލުން އޮތް މިންވަރު ހާމަވެގެން ދިޔަ ކަމެކެވެ. މިއީ މިފަދަ ހަރަކާތެއްގައި ރައީސަކު ބައިވެރިވެވަޑައިގެންނެވި ފުރަތަމަ ފަހަރެވެ. ރައީސްގެ އިތުރުން ބައެއް މިނިސްޓަރުންނާއި މަޖިލިސް މެންބަރުން ވެސް ވަނީ އިއްޔެ ބޭއްވި މި ހަރަކާތުގައި ބައިވެރިވެވަޑައިގެންފައެވެ.\nމީގެ އިތުރުން ރައީސް ވަނީ ހޭޝްޓެގް 'ދުލެއްނުކުރާނަން' މިހެން ލިޔުއްވައި އިއްޔެ ޓްވިޓާގައި ޕޯސްޓެއް ވެސް ކުރައްވާފައެވެ. އަދި ލިޔުންތެރިޔާ ޔާމީން އެންމެ ފަހުން ކޮށްފައިވާ ޕޯސްޓްގައިވާ ރެޑް ބެލޫން އެމޯޖީ ރައީސް ވަނީ އެ ޓްވީޓުގައި ބޭނުން ކުރައްވާފައެވެ.\nއެއްވުމަކަށް ފުލުހުން ހުރަސް އަޅަނީ / ފޮޓޯ: ޓްވިޓާ\nނޫސްވެރިޔާ ރިޟްވާން އަދި ލިޔުންތެރިޔާ ޔާމީންގެ އިތުރުން އިލްމުވެރިޔާ އަފްރާޝީމްގެ މަރު ފަދަ ގޮތް ނޭނގޭ ގޮތަށް މަރަލާފައިވަ މީހުންނާ ގެއްލުވަލާފައިވާ މީހުންނަށް އިންސާފު ހޯދައި ދިނުމަކީ ރައީސް ސޯލިހްގެ ސަރުކާރުގެ ފުރަތަމަ 100 ދުވަހުގެ ވައުދެކެވެ. އެގޮތުން މަރުގެ މައްސަލަތައް ތަހުގީގު ކުރާ ކޮމިޝަނެއް ވަނީ އުފައްދަވާފައެވެ. އެ ކޮމިޝަނުގެ ރައީސް އަދި މަޝްހޫރު ގާނޫނީ ވަކީލް ހުސްނުއް ސުއޫދު ވަނީ ރިޟްވާން ގެއްލުވާލެވުނު މައްސަލައިގެ އިތުރުން ލިޔުންތެރިޔާ ޔާމީން އަދި ކުރީގެ އުނގޫފާރު ދާއިރާގެ މެންބަރު ޑރ.އަޕްރާޝީމް އަލީ މަރާލި މައްސަލައިގެ ފަހަތުގައި ތިބި މީހުން ދެނެގަނެވިފައި ވާކަމަށް ވިދާޅުވެފައެވެ.\nމިހުރިހާ ކަމެއްގެ އިތުރުން އެފަރާތްތަކުގެ އާއިލާތަކުންނާއި ހެޔޮއެދޭ އެހެނިހެން ފަރާތްތަކުން އުއްމީދެއް ކަނޑައެއް ނުލައެވެ. ކެނޑި ނޭޅި އިންތިޒާރު ކުރަމުން ދަނީ ރިޟްވާން ވީތަނެއް ހޯދޭނެ ދުވަހަކަށެވެ. ޔާމީނަށް އިންސާފް ލިބޭނެ ދުވަހަކަށެވެ. ކިތަންމެ ވަރަކަށް ފުލުހުން ނެރެގެން އެމީހުންގެ އެއްވުންތައް ހުއްޓުވާލުމަށް މަސަތްކަތް ކުރަމުން ދިޔަ ނަމަވެސް އެ އަޑެއް ކަނޑުވައެއް ނުލެވުނެވެ.4އަހަރު ވީ އިރުވެސް ރިޟްވާންގެ އާއިލާއިން އެ ދަނީ ރިޟްވާން އެނބުރި ގެއަށް އަންނާނެ ދުވަހަކަށް އިންތިޒާރު ކުރަމުންނެވެ.\nޔާމީނުގެ އާއިލާއިން ދަނީ ޔާމީން އެހާ ރަހުމު ކުޑަކޮށް މަރާލުމުގައި ބައިވެރިވި އެންމެން ހިފާ ހައްޔަރުކޮށް އެމީހުންނަށް ހައްގު އަދަބު ލިބޭނެ ދުވަހަކަށް އިންތިޒާރު ކުރަމުންނެވެ. ޑރ. އަފްރާޝިމް އަލީގެ އާއިލާއިންނާއި އެހެންވެސް އެފަދަ ގޮތްގޮތަށް މަރާލާފައިވާ އެކިއެކި ފަރާތްތަކުގެ އާއިލާތަކުގެ ހިތާމައަށް ލުޔެއް ލިބޭނީ އިންސާފު ލިބިގެންނެވެ.\nރިޕޯޓް އިބްރާހިމް މުހައްމަދު ސޯލިހް\nއިންސާފު ހޯދައިދޭން ޖެހޭ މީހާ ބެނާގައި ހިފީމަ ދެން ކޮން އިންސާފެއް ލިބޭނީ؟ ކޮން އުފަލެއް؟ ތީގެން ޔަގީންކޮށްދިނީ އެމްޑީޕީ ފިކުރުގެ މީހުންގެ ކަންތަކުގައި އެކަނި ރައީސް އުޅޭނެކަން. ޝިމާގެ މައްސަލައިގައި ރައީސް ހުރި ހަނު. ޝިމާ ހިނގާ ބުލޮގެ ނޫނީ އެމްޑީޕީގެ ފިލޯސަފީއަށް ތާއިދުކުރާ ޒާތުގެ ޓްވީޓެއް ކޮށްފައި ނެތީމަ ޝިމާ އަކީ ބޭކާރު މީހެއް. ގެއްލުނަސް އޯކޭ. ތިމާ ޕާޓީ ފިލޯސަފީ ކުދިން މަދުވީމާ މައްސަލައެއް.


Democratun beynun vanee Electoral vote uvaalan\nޑިމޮކްރެޓުން ބޭނުން ވަނީ އިލެކްޓޯރަލް ވޯޓް އުވާލަން\nއެމެރިކާގެ ރިޔާސީ އިންތިހާބުގައި ޑިމޮކްރެޓިކް ޕާޓީގެ ކެނޑިޑޭޓް ހިލަރީ ކްލިންޓަން އިންތިހާބުގައި ނާކާމިޔާބު ވެވަޑައިގެންނެވީ ރައްޔިތުންގެ ތާއީދު ނެތިގެނެއް ނޫނެވެ. ހަނި އަގުލަބިއްޔަތަކުން ނަމަވެސް ރައްޔިތުންގެ އެންމެ ގިނަ ވޯޓް ލިބި ވަޑައިގެންނެވި ކެނޑިޑޭޓަކީ ހިލަރިއެވެ.\nހިލަރީއަށް 47.7 ޕަސަންޓް ވޯޓް ލިބި ވަޑައިގެންނެވި އިރު ރިޕަބްލިކަން ޕާޓީގެ ރިޔާސީ ކެނޑިޑޭޓް ޑޮނަލްޑް ޓްރަމްޕަށް 47.5 ޕަސަންޓެވެ. ސުމެއް ޕޮއިންޓް ދޭއް ގެ ތަފަތަކުން ހިލަރީ ކުރި ހޯއްދެވިއެވެ. ނަމަވެސް ހިލަރީއަށް އިންތިހާބު ކާމިޔާބެއް ނުކުރެއްވުނެވެ. އިންތިހާބު ކާމިޔާބު ކުރެއްވީ ޑޮނަލްޑް ޓްރަމްޕެވެ.\nރައްޔިތުންގެ ތާއީދުން ޓްރަމްޕަށް ނާކާމިޔާބުވެ ވަޑައިގެންނެވި ނަމަވެސް އޭނާ އަށް އިންތިހާބު ކާމިޔާބުވީ އިލެކްޓޯރަލް ކޮލެޖްގެ ވޯޓްގެ އަގުލަބިއްޔަތު ލިބިގެނެވެ. އެމެރިކާގައި ރިޔާސީ ނިޒާމު އެކަށައަޅާފައިވާ ގޮތުން ރިޔާސީ އިންތިހާބު ކާމިޔާބު ކުރެވެނީ ސީދާ ރައްޔިތުންގެ ވޯޓަކުން ނޫނެވެ. އިލެކްޓޯރަލް ކޮލެޖޭ ކިޔާ 534 މެންބަރުގެ މަޖލިހެއް އޮވެއެވެ. އެއީ އެމެރިކާގެ ސީޓީތަކުން އައްއްޔަން ކޮށްފައި ތިބި މެންބަރުންނެވެ. އެ ސިޓީއެއްގެ އާބާދީގެ ޕަސެންޓަށް ބެލުމަށްފަހު ސިޓީތަކުން މެންބަރުން އައްޔަން ކުރާނެއެވެ.\nއިންތިހާބު ކާމިޔާބު ކުރުމަށްޓަކައި އިލެކްޓޯރަލް ކޮލެޖްގެ މަދުވެގެން 270 ވޯޓް ބޭނުން ވެއެވެ. މިފަހަރުގެ އިންތިހާބުގައި ހިލަރީއަށް ނާކާމިޔާބުވީ ރައްޔިތުންގެ ވޯޓް ލިބުނަސް އިލެކްޓޯރަލް ވޯޓް ޓްރަމްޕަށް ވުރެ މަދުން ލިބުމުންނެވެ. ޓްރަޕްމަަށް 290 ވޯޓް ލިބުނު އިރު ކްލިންޓަނަށް ލިބުނީ 228 ވޯޓެވެ.\nރައްޔިތުންގެ ތާއީދު ލިބުނު ނަމަވެސް އިލްކްޓޯރަލް ވޯޓްގެ ތާއީދު ނުލިބުމުން އިންތިހާބުގައި ނާކާމިޔާބުވުން މިއީ ޑިމޮކްރެޓިކް ޕާޓީއަށް އާ ކަމެއް ނޫނެވެ. ދެހާސް ވަނަ އަހަރު އެމެރިކާގެ ކުރީގެ ރައީސް ޖޯޖް ޑަބުލިއު ބުޝްއާ ވާދަކުރި ޑިމްކްރެޓިކް ޕާޓީގެ ކެޑިޑޭޓް އަލްގޯ އަށްވެސް ކުރިމަތިވީ މި މައްސަލަ އެވެ.\nއިންތިހާބު ޓްރަމްޕްް ކާމިޔާބު ކުރެއްވުމުން ޑިމޮކްރެޓިކް ޕާޓީގެ ސަޕޯޓަރުން މުޒާހަރާއަށް ނިކުމެ އަޑު އުފުލަން ފެށިއެވެ. "ޓްރަމްޕަކީ ރައްޔިތުންގެ ރައީސެއް ނޫން" މުޒާހަރާގައި ބައިވެރިވި މީހަކު ނިއްކުރީގައި ލިޔެފައިވެ އެވެ. މުޒާހަރާގެ ބައިވެރިން ވަނީ އިލެކްޓޯރަލް ކޮލެޖް އުވާލުމަށް ގޮވާލާ މުޒާހަރާކޮށްފަ އެވެ.\nނަމަވެސް އެކަން އެ ޕާޓީއަށް ކުރެވޭކަށް ނެތެވެ. އެއީ އެމެރިކާގެ ރައްޔިތުންގެ މަޖިލިސް ސެނެޓްގައި އެވަރުގެ އަގުލަބިއްޔަތެއް އެ ޕާޓީ އަތުގައި ނެތުމެވެ. ޑިމޮކްރެޓިކް ޕާޓީއަކީ މަޖިލީހުގެ މައިނޯރިޓީ ޕާޓީ އެވެ. މެޖޯރިޓީ ޕާޓީއަކީ ރިޕަބްލިކަންއެވެ.\nމީގެ ކުރިން އިލްކްޓޯރަލް ކޮލެޖް އުވާލަން ޖެހޭ ކަމަށް ވާހަކަ ދެއްކެވި އެއްބޭފުޅަކީ އެމެރިކާގެ ރައީސް ކަމާ ކުރިއަށް އޮތް ދައުރު ހަވާލުވެ ވަޑައިގަންނަވަން ތައްޔާރަށް ހުންނެވި ޑޮނަލްޑް ޓްރަމްޕެވެ.\nދެހާސް ބާރަ ވަނަ އަހަރު މިހާރުގެ ރައީސް ބަރަކު އޮބާމާއާ ވާދަ ކުރެއްވި ރިޕަބްލިކަން ޕާޓީގެ ކެނޑިޑޭޓް މިޓް ރޮމޮނީއަށް އިލްކްޓޯރަލް ވޯޓްގައި ނާކާމިޔާބުވެ ވަޑައިގެންނެވުމުން ޓްރަމްޕް ކުރެއްވި ޓްވީޓެއް ގައި ވިދާޅުވެފައިވަނީ "އިލެކްޓޯރަލް ކޮލެޖަކީ ޑިމޮކްރަސީ އަށް ހުރި މުސީބާތެއް." ކަމަށެވެ.\nއެމެރިކާ އެމެރިކާގެ ރިޔާސީ އިންތިހާބު 2016


މާޅޮސްމަޑުލު އުތުރުބުރީ މީދޫ ކައުންސިލްގެ އިދާރާ\n1. މާޅޮސްމަޑުލު އުތުރުބުރީ މީދޫގެ އިޖުތިމާޢީ ސަރަޙައްދުތަކުގައި ވާރޭފެން ނަގާ ރައްކާކުރާނެ ނިޒާމެއް ޤާއިމުކުރުމަށް ބޭނުންވެއެވެ. ވީމާ، މިމަސައްކަތް އަމިއްލަ ތަކެތީގައި ކޮށްދިނުމަށް ޝައުޤުވެރިވާ ފަރާތްތަކަށް ބީލަން ހުށަހެޅުމުގެ ދަޢުވަތު ހުޅުވާލަމެވެ.\n2. ބީލަން ފޮތް ބަންދު ނޫން ކޮންމެ ދުވަހަކު 8:30 އިން 14:30 އަށް މާޅޮސްމަޑުލު އުތުރުބުރީ މީދޫ ކައުންސިލުގެ އިދާރާއިން ހިލޭ ލިބިވަޑައިގަންނަވާނެއެވެ.\n3. މިމަޝްރޫޢުގެ ޕްރީ ބިޑް ބައްދަލުވުން އޮންނާނީ 09 ނޮވެންބަރު 2014 ވާ އަންގާރަ ދުވަހުގެ މެންދުރުކުރި 11:00 ގައި މާޅޮސްމަޑުލު އުތުރުބުރީ މީދޫ ކައުންސިލުގެ އިދާރާގައެވެ.\n4. ބިޑް ހުޅުވުން އޮންނާނީ 25 ނޮވެންބަރު 2014 ވާ އަންގާރަ ދުވަހުގެ މެންދުރުކުރި 11:00 ގައި މާޅޮސްމަޑުލު އުތުރުބުރީ މީދޫ ކައުންސިލުގެ އިދާރާގައެވެ. ބީލަންތައް ހުށަހަޅަންވާނީ ބަންދުކުރެވިފައިވާ ސިޓީއުރައެއްގައެވެ. ސިޓީއުރައިގެ ބޭރުގައި ތިރީގައިވާ މަޢުލޫމާތު ލިޔެފައި ހުންނަންވާނެއެވެ.\nހ. މާޅޮސްމަޑުލު އުތުރުބުރީ މީދޫގެ އިޖުތިމާޢީ ސަރަޙައްދުތަކުގައި ވާރޭފެން ނަގާ ރައްކާކުރާނެ ނިޒާމެއް ޤާއިމުކުރުމުގެ މަސައްކަތް


Iran Inn Isreal Ge2City Eh Bimaa Hama Kohlaane Kamah Inzaaru Dheefi - Vaguthu\nއިރާންއިން އިޒްރޭލްގެ ދެ ސިޓީއެއް ބިމާ ހަމަކޮށްލާނެ ކަމަށް އިންޒާރު ދީފި\nއިޒްރޭލުން އިރާންއަށް ހަމަލާއެއް ދީފިނަމަ އިޒްރޭލްގެ ދެ ސިޓީއެއް ކަމުގައިވާ ޓެލްއެވިވް އަދި ހައިފާގެ ސިޓީތަކަށް ހަމަލާ ދޭނެ ކަމަށް އިރާންގެ އަސްކަރީ މަރުކަޒުން ވާހަކަ ދެއްކެވި ބޭފުޅަކު ވިދާޅުވެއްޖެއެވެ.\nއިރާންގެ ފަރާތުން މިގޮތަށް ބުނެފައިވަނީ އިޒްރޭލުން ތެހެރާންގެ ނިއުކުލިއާ ކަންތައް ވަރުގަދަ ކުރިކަން އިއުލާން ކުރިތާ އެއްދުވަސް ފަހުންނެވެ. އިސްލާމީ ގައުމުތަކާ ދެކޮޅަށް އިޒްރޭލުން ކުރަމުންދާ ނިއުކުލިއާ ހަނގުރާމައިގައި އެއްވެސް ހަމަލާއެއް އިރާންއަށް އަމާޒްވެއްޖެނަމަ އެމީހުން ހަނގުރާމައިގައި ބޭނުން ކުރަމުންދާ ރޭޒްހައިފާ އަދި ޓެލްއެވިވްއަށް ހަމަލާދީ ބިމާ ހަމަ ކޮށްލާނެ ކަމަށް އިރާންގެ ފަރާތުން ވާހަކަ ދެއްކެވި ބޭފުޅަކު ވިދާޅުވިއެވެ.\nއިޒްރޭލުން އިސްލާމީ ގައުމުތަކަށް ކުރަމުން ގެންދާ ހަމަލާތަށް ހުއްޓުވުމަކަށް ގެންނަންޖެހޭނެ ކަމާއި އޭގެ ސަބަބުން އިސްލާމީ ގިނަ ގައުމުތަކަށް ބޮޑެތި ގެއްލުން ވަމުންދާ ކަމަށް އިރާންގެ އިސް އޮފިޝަލަކު ވިދާޅުވިއެވެ. އިރާންގެ ހަނގުރާމަ މަތީ ވަސީލަތްތައް އިޒްރޭލް ހީކުރާ ވަރަށް ވުރެ ވަރުގަދަ ވާނެ ކަމަށް ވެސް ވިދާޅުވެފައިވެއެވެ.\nއިޒްރޭލުން ކެނޑިނޭޅި މަސައްކަތް ކުރަނީ އިރާގުގެ ނިއުކްލިއާ މަރުކަޒުތައް ހަލާކުކޮށްލި ގޮތަށް އީރާނުގެ ނިއުކްލިއާ މަރުކަޒުތައް ވެސް ބޮން އަޅައި ހަލާކުކޮށްލުމަށެވެ. ނަމަވެސް އީރާނަށް ސީދާގޮތެއްގައި ހަމަލާތައް ދޭކަށް އެއްވެސް ގައުމަކަށް ކެރިފައެއް ނުވެއެވެ.\nޖެނުއަރީ 28, 2021 18:56\nއިޒްރޭލުން ތިހެންބުނާތާ ކޮން ޒަމާނެއް މަހަދާންވަނީ 2004 ކުން ފެށިގެން ތިބަސް ބުނާހަދާން..އީރާނައް\nސީދާ ގޮތެއްގައި ހަމަލާދޭން ޙުދު އެމަރިކާވެސް ބިރުގަނޭ...\nޖެނުއަރީ 28, 2021 19:00\nބައެއް ބޯގަޅިން ބުނާނެ އީރާނަކީ ގަދަބަސްބުނާ ގައުމެކޭ..އަނގަޔެކޭ އޮންނަނީ ބޮޑު؟ ދެން އެމަރިކާ އާއި އިޒްރޭލް އޮންނަނީ ކޯއްޗެއް؟؟ނިކަން އީރާންގެ ފަސްގަނޑައް ބޮންއަޅާބަލަ އީރާން އިޒްރޭލައް ކޮށްލާ ހާލު ބަލަން...\nޖެނުއަރީ 28, 2021 21:16\nއިރާނޭ މިކިޔާ ޝީޢީ ރާފިޞީންނާއި އަދި ފަލަސްޠީނުގެ ބިން ފޭރިގަނެގެން އުޅޭ ޔަހޫދިންނަކި ސުއްނީ މުސްލިމުންގެ މައްޗަށް ހަސަދަވެރިވުމުގައި ހައްދުފަހަނަ އަޅާފައިވާ ދެބައިމީހުންނެވެ.\nމި ދެބައިގަނޑު އެއްބަޔަކު އަނެއްބަޔަކާ ތަޅާފޮޅާ ފަނާވެދިއުމަކީ މުސްލިމުންނަށް މަންފާކުރާނެ ކަމެކެވެ.\nޖެނުއަރީ 29, 2021 08:30\nމަ ހީ ކު ރީ އާލު ސައުދުން ކަމަށް އަހަރެމެން ގެ ދުށްމަނުން ނަކީ\nޖެނުއަރީ 29, 2021 15:48\nއީރާން ގައިވެސް ގިނައީ ޝީޢީން . ފަހަތައް މުސްލިމް މިނަން އިތުރު ކޮއްގެން އެއުޅެނީ.\nއަސްލުގައި ޝީޢީން އަކީ ޣައިރުމުސްލިމުން ނުވަތަ ކާފަރުން.\nއެމީހުން އެންމެ ފަހުގެ ރަސޫލާ ކަމައް ބަލަނީ އަލީގެ ފާނު.\nއެހައި ހިސާބުން އެވަނީ ސީދާމަގު ގެއްލިފަ ޔާﷲ އެމީހުންނަށް ތެދުމަގު ދައްކަވައި ފާންދޭވެ.\nތެދައް ބުނަންޏާ ޝީޢީން ޔަހޫދިންނާ ނަޞާރާއިންނައް ވުރެ ރަގަޅު.އެދެބައި މީހުން ނަކީ ރަސޫލާ ޞައްލަﷲ ދެކެ ވަރައް ރުލި އަންނަ ބައެއް.\nއެކަމު ޝީއީން އަލީގެ ފާނަކީ ފަހުގެ ރަސޫލާ ކަމުގަބެލިޔަސް މުހައްމަދުގެ ފާނަކީވެސް ރަސޫލެއްކަމައް ބަލާ އަދި ގުރުއާން ތެދުކުރޭ.\nޖަރުމަންގަ ރަސޫލާޞައްލަﷲ އައް ކާޓޫނުކުރަހާ ފުރައްސާރަ ކުރުމުން އިރާންގެ ޝީޢީ މުސްލިމުންވެސް\nރުޅިއައިސް ލޭކެކުނު. އަދި އެކަލޭގެ ފާނުގެ ދިފާއުގަ ތިބި އެއްބަޔަކީ ޝީޢީން .\nމިއީ ސުންނީ މުސްލިމުން އުފާކުރަން ޖެހޭ ކަމެއް.\nޖެނުއަރީ 29, 2021 22:54\nޝިޔަޢީން ޔަހޫދީންނާއި ނަސާތާއިންނަށްވުރެ ވާނީ ނުބައި.\nސަބަބަކީ ޔަހޫދީންނާއި ނަޞާރާއިންނަކީ ދީން ސާފްކޮށް އެނގޭ. އެމީހުންހެ ސަބަބުން އިސްލާން ދީނުގެ މަގު އޮޅިދާނެ މީހަކު ވަރަށް މަދުވާނެ. ނަމަވެސް ޝިޔައީންނަކީ ތިމަންނާމެންނީ މުސްލިމުން ކަމުގައި ދައުވާކޮށް އެމީހުން ތިބީ ދީނުގެ ސައްހަ އަޤީދާގައި ކަމުގައި ދައުވާކުރާބައެއް. އިސްލާމްދީން ބަދަލްކޮށް އުނިއިތުރު ކުރުމައިވާ ނުބައި ބައެއް.! ވީމާ އިސްލާމް ދީނުގެ ސައްހަ އަޤީގެ ވެރިންނަށް މިއީ ހުރި ވަރަށް ބޮޑު ނުރައްކަލެއް


Masverikamaai dhandu verikamah 77 rasheh | Mihaaru\nރާއްޖޭގެ ޖަޒީރާ ރަށެއް\n18 ޑިސެމްބަރ 2018 - 17:059comments\nރާއްޖޭގެ މަސްވެރިކަމާއި ދަނޑުވެރިކަމަށް ސަރުކާރުން ކުއްޔަށްދީފައިވާ ރަށްތައް އިއުލާނުކޮށްފި އެވެ.\nފިޝަރީސް މިނިސްޓްރީގެ އިއުލާނުގައި ބުނީ އެ މިނިސްޓްރީގެ ދަށުން 77 ރަށެއް މަސްވެރިކަމާއި ދަނޑުވެރިކަމަށް ދޫކޮށްފައިވާ ކަމަށެވެ. މިރަށްތަކުގެ ތެރެއިން 50 ރަށަކީ ދަނޑުވެރިކަމަށް ދޫކޮށްފައިވާ ރަށްތަކެވެ. އަދި 15 ރަށަކީ ހަމައެކަނި މަސްވެރިކަމަށް ދޫކޮށްފައިވާ ރަށްތަކެވެ. މީގެ އިތުރުން 8 ރަށެއް މަސްވެރިކަމާއި ދަނޑުވެރިކަމަށް ވަނީ ދޫކޮށްފަ އެވެ. އިތުރު ތިން ރަށެއް ދިރާސާ ކުރުމަށް ދޫކޮށްފައިވާ އިރު އިތާ މުތް ކަލްޗާކުރުމަށް ވަނީ އެއް ރަށް ދޫކޮށްފަ އެވެ.\nއާ ސަރުކާރުން މަސްވެރިކަމާއި ދަނޑުވެރިކަމަށް ދޫކޮށްފައިވާ ރަށްތަކުގެ މައުލޫމާތު ފިޝަރީޒް މިނިސްޓްރީން އާންމުކޮށްފައިވާއިރު ފަތުރުވެރިކަމުގެ ބޭނުންތަކަށް ދޫކޮށްފައިވާ ރަށްތައް މީގެ ކުރިން ވަނީ އެ މިނިސްޓްރީން ހާމަކޮށްފަ އެވެ.\nމިދިޔަ ހަފުތާގައި އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވީ، ރާއްޖޭގެ ރަށްތަކާ ގުޅޭ ހުރިހާ މައުލޫމާތަކާއި ރެކޯޑްތައް ދެން ބަލަހައްޓާނީ އެ މިނިސްޓްރީން ކަމަށެވެ. ކުރިން މި މައުލޫމާތުތައް ބަލަހައްޓަމުން ގެންދިޔައީ ފިޝަރީޒް މިނިސްޓްރީންނެވެ.\nއިކޮނޮމިކް މިނިސްޓްރީން ރަށްތައް ބެލެހެއްޓި ނަމަވެސް ޓޫރިޒަމަށް ރަށްތައް ދިނުމުގައި ބިޑް ކުރުމުގެ މަސައްކަތްތަކަށް ކުރާނީ ޓޫރިޒަމް މިނިސްޓްރީންނެވެ. އަދި ދަނޑުވެރިކަމާއި މަސްވެރިކަމުގެ ބޭނުންތަކަށް ރަށްތައް ދިނުމުގެ ކަންކަން ވެސް ކުރާނީ ފިޝަރީސް މިނިސްޓްރީންނެވެ.\nރާއްޖޭގައި ގާތްގަނޑަކަށް 1200 ރަށް އޮންނަ އިރު އޭގެ ތެރެއިން 186 ރަށަކީ މީހުން ދިރިއުޅޭ ރަށްތަކަށެވެ. އަދި ރިސޯޓުތަކުގެ ގޮތުގައި 140 ރަށް ހިންގަމުންދާއިރު 133 ރަށް ދަނީ ރިސޯޓްގެ ގޮތުގައި ތަރައްގީ ކުރުމުންނެވެ.\nއިތުރު ލިޔުންތައް ދިވެހިރާއްޖެ މަސްވެރިކަން ޓޫރިޒަމް މިނިސްޓްރީ


ރާއްޖޭގައި ކުޑަ ކުދިންގެ ކަންކަން ބަލަހައްޓާ މަރުކަޒު ތަކުން އެކަށީގެންވާ ނަތީޖާ އެއް ނުނެރެވޭ : ހުސައިން ޒިޔާދު – DhiDaily\nރާއްޖޭގައި ކުޑަ ކުދިންގެ ކަންކަން ބަލަހައްޓާ މަރުކަޒު ތަކުން އެކަށީގެންވާ ނަތީޖާ އެއް ނުނެރެވޭ : ހުސައިން ޒިޔާދު\nމިއަދިގެ މަޖިލީހުގައި ވާހަކަ ދައްކަވަމުން ވައިކަރަދޫ ދާއިރާގެ އިއްޒަރްތެރި މެމްބަރު ހުސައިން ޒިޔާދު މިއަދު ވަނީ މި ރާއްޖޭގައި ކުޑަކުދިންގެ ކަންކަން ބަލަހައްޓާނެ މަރުކަޒު ހުރި ނަމަވެސް އެކަށީގެންވާ ނަތީޖާއެއް އަދި ނުނެރެވޭ ކަމަށް ވިދާޅުވެފައެވެ.\nމައްޗަންގޯޅި ދެކުނު ދާއިރާގެ މެމްބަރު އަޙްމަދު ޚައިތަރު ހުށައަޅާފައިވާ، ދިވެހި ރާއްޖޭގައި ކުޑަކުދިންނަށް ކުރަމުންދާ އަނިޔާ ހުއްޓާލުމުގެ ގޮތުން ދައުލަތުން ކުޑަކުދިންނާއި، ކުޑަކުދިންގެ ރައްކާތެރި ކަމައް މިހާރަށް ވުރެން ބޮޑަށް ސަމާލުކަން ދިނުމަށް އެދި ހުށައަޅައިފައިވާ ޤަރާރަށް ތާއީދު ކުރައްވައި ވާހަކަ ދައްކަވަމުން އިއްޒަތްތެރި މެމްބަރު ހުސައިން ޒިޔާދު ވިދާޅު ވަނީ ކުޑަކުދިންއާއި ބެހޭ ގޮތުން އެތައް ގާނޫނު ތަކެއް ހެދިފައި އެބައޮތް ކަމަށާއ އެކުދިންގެ ރައްކާތެރި ކަމަށް އެތައް ފިޔަވަޅު ތަކެއް އެޅިފައި އެބަ ހުރި ކަމަށެވެ. ނަމަވެސް އިޙްލާސްތެރި ނިޔަތެއްގައި މިމައްސެއްކަތް ނުކުރާތީ ރަނގަޅު ނަތީޖާ އަކާއި ހަމަ އަށް ނުދެވޭ ކަމަށެވެ.\n”މިހާރުވެސް ކުޑަކުދިން އާއި ބެހޭ އެތައް ގާނޫނު ތަކެއް ހެދި، ކުޑަކުދިންގެ ރައްކާތެރި ކަމަށް އެތައް ފިޔަވަޅު ތަކެއް އެޅިފައި އެބަ އޮތް، އެހެން ނަމަވެސް އިއްޒަތްތެރި ރައީސް އިޚްލާސް ރަބީޢު ފާހަގަ ކުރެއްވިހެން މީގަ އަޅުގަނޑު މެން އަށް މި އުޅެނީ އިޙްލާސްތެރި ނިޔަތެއްގައި މިމަސެއްކަތް ނުކުރާތީ ރަނގަޅު ނަތީޖާއާއި ހަމަ އަށް އަޅުގަނޑު މެންއަށް ނުދެވިގެން“ ހުސައިން ޒިޔާދު ވިދާޅުވި އެވެ.\nމީގެ އިތުރުން މެމްބަރު ވަނީ މަރުކަޒު ކުރުމުގެ ވިސްނުމެއް މި ޤަރާރުގައި ފާހަގަ ވާކަމަށާއި މިހާތަނަށް ކުރެވިފައި ހުރި ތަޖުރިބާގައި އެއީ ހައްލެއް ކަމައް ގަބޫލު ނުކުރައްވާ ކަމަށެވެ. އަދި ހަމަ އެކަނި ހައްލަކީ ކުޑަ ކުދިންގެ ހިޔާ ނުވަތަ ފިޔަވަތި ކަމަށް ވިސްނާ ހިސާބަށް ބައެއް ބެލެނިވެރިންގެ ކަންތައް ދާ ކަމަށް ވެސް އިއްޒަތްތެރި މެމްބަރު ވަނީ ވިދާޅު ވެފައެވެ.\nމަޑުވަރީ ދާއިރާގެ މެމްބަރު އާދަމް ޝަރީފު ވަނީ ގަރާރަށް ތާއިދު ކުރައްވާ ކުޑަކުދިންނަށް ކުރާ ޖިންސީ ގޯނާއާއި އަނިޔާ އަކީ ގައުމަށް ދިމާވެފައިވާ އިޖްތިމާއީ ވަބާއެއް ކަމަށް ވިދާޅުފައެވެ.


ފުވައްމުލަކު ސިޓީގައި ކުރިއަށް ގެންދެވުނު ސެޝަންތަކާއެކު ވޭތުވި މިދިޔަ2އަހަރު ޖުމުލަ 4،390 ކުދިންނަށް “އަހަން” ކެމްޕޭންގެ ހަރަކާތްތައް ހިންގިއްޖެ – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nފުވައްމުލަކު ސިޓީގައި ކުރިއަށް ގެންދެވުނު ސެޝަންތަކާއެކު ވޭތުވި މިދިޔަ2އަހަރު ޖުމުލަ 4،390 ކުދިންނަށް “އަހަން” ކެމްޕޭންގެ ހަރަކާތްތައް ހިންގިއްޖެ\nކުޑަކުދިންނަށް ކުރާ އެކި ބާވަތުގެ އަނިޔާ ހުއްޓުވުމަށާއި އަނިޔާއާ ދެކޮޅަށް ކުދިން ބާރުވެރިކުރުމުގެ ގޮތުން މިނިސްޓްރީ އޮފް ޖެންޑަރ އެންޑް ފެމިލީން ކުރިއަށް ގެންދާ “އަހަން” ކެމްޕޭންގެ ދަށުން، ފުވައްމުލަކު ސިޓީގައި ކުރިއަށް ގެންދެވުނު ސެޝަންތަކާއެކު މިދިޔަ2އަހަރު ޖުމުލަ 4،390 ކުދިންނަށް “އަހަން” ކެމްޕޭންގެ ހަރަކާތްތައް ހިންގިއްޖެއެވެ.\nމި ގޮތުން، 2016ވަނަ އަހަރުން ފެށިގެން މި ޕްރޮގްރާމް މިހައިތަނަށް ހިންގިފައިވަނީ ކ، ވ، މ، ގދ އަތޮޅުގެ ހުރިހައި ރަށަކާއި، ހއ، ހދ އަދި ށ އަތޮޅުގެ ބައެއް ރަށްރަށުގައެވެ.\nފުވައްމުލަކު ސިޓީގައި2ފިޔަވައްސަކަށް ބަހައިލައިގެން 4ން 8އާ ދެމެދުގެ ގްރޭޑްތަކުގެ ކުދިންނަށް އިންތިޒާމުކުރި މި ކެމްޕޭންގެ ފުރަތަމަ ފިޔަވަހި ހިންގިފައިވަނީ ހުސްވި ނޮވެންބަރު މަހުގެ 21އިން 22އަށެވެ. މި ފިޔަވަހީގައި ޖުމުލަ 52 ކުދިން ބައިވެރިވެފައިވެއެވެ. މި މަހު 17އިން 19އަށް ދެވަނަ ފިޔަވަހި ހިންގިފައިވާއިރު، މި ފިޔަވަހީގައި ޖުމުލަ 626 ކުދިން ބައިވެރިވެފައިވެއެވެ.\nއަހަން ކެމްޕޭންގެ މި ސެޝަންތަކުގައި އެކި ބާވަތުގެ އަނިޔާއާއި އިހުމާލުން ކުޑަކުދިން ރައްކައުތެރިކުރާނެ ގޮތްތަކާއި، ކުޑަކުއްޖަކަށް އަނިޔާއެއް ލިބޭކަން އެނގޭނަމަ ނުވަތަ ޝައްކުކުރެވޭނަމަ ޢަމަލުކުރާނެ ގޮތްތާއި، މައްސަލަ ރިޕޯޓުކުރެވޭނެ ގޮތްތަކުގެ އިތުރުން، އަނިޔާ ތަޙައްމުލުކުރާ ކުދިންނަށް އެހީތެރިވެދިނުމަށްޓަކައި ކުރެވިދާނެ މުހިންމު ކަންތައްތަކުގެ މަޢުލޫމާތު ޙިއްޞާކޮށްފައިވެއެވެ. މި ސެޝަންތައް ކުރިއަށް ގެންދެވެނީ އެޑްވޮކޭޓިންގ ދަ ރައިޓްސް އޮފް ޗިލްޑްރަން (އާރކް)އާ ގުޅިގެންނެވެ.\n08 ޛުލްޤަޢިދާ 1439\nފުރުޞަތުތައް ތަނަވަސްކޮށް ދޭ ނަމަ، ނުކުޅެދުންތެރިކަން ހުންނަ ކުދިން ވެސް އާދަޔާ ޚިލާފު ހުނަރުވެރި ބައެއްގެ ގޮތުގައި ފެނިގެން ދާނެ – މިނިސްޓަރ ޒެނީޝާ →\n← ކުޑަކުދިންގެ ހިޔާގެ ކުދިންނަށް އިންޓާރންޝިޕް ފުރުޞަތު ފަހިކޮށްދިނުމަށްޓަކައި ކޮންރަޑް މޯލްޑިވްސް ރަންގަލި އައިލެންޑް ރިސޯޓާއި މިނިސްޓްރީ އޮފް ޖެންޑަރ އެންޑް ފެމިލީއާ ދެމެދު އެމް.އޯ.ޔޫއެއްގައި ސޮއިކޮށްފި


Mi Haalathugai Match Thah Kulhumaky Raajje Ah Vevey Beyinsaafeh- Coach - Vaguthu\nމި ހާލަތުގައި މެޗުތައް ކުޅުމަކީ ރާއްޖެއަށް ވެވޭ ބޭއިންސާފެއް- ކޯޗު\n2 ހަފްތާ ކުރިން ( ޖޫން 4, 2021 )\nދުބާއި ގައި ބޭއްވި ފަރިތަކުރުންތަކުގެ ތެރެއިން-- ފޮޓޯ: ފާއިދު/ އެފްއޭއެމް\nފީފާ ވޯލްޑްކަަޕް އަދި އޭޝިއަަން ކަޕް ކޮލިފިކޭޝަނުގައި ރާއްޖެ މިހާ ހިސާބަށް އައީ ބޮޑެތި އުނދަގޫތަކެއް ކަޑަައްތުކޮށްގެން ކަމަށާއި މި ހާލަތުގެ ގޮތުން މި ބަގުތު މި މެޗުތައް ކުޅެވިގެން ނުވާނެ ކަމަށް ގައުމީ ކޯޗު މާޓިން ކޫޕްމަން ބުނެފިއެވެ.\nކޮލިފައިންގައި މިރޭ ސީރިއާ އާއި ދެކޮޅަށް ކުޅޭ މެޗުގެ ކުރިން ގައުމީ ކޯޗު ވަނީ މި އުނދަގޫ ދަނޑިވަޅުގައި އެންމެ އެކަށީގެންވާ ގޮތުގައި ތައްޔާރުނުވެވުމުން އެކަމުގެ ކަންބޮޑުވުން ވަރަށް ބޮޑަށް ފާޅުކޮށްފައެވެ. ނަމަވެސް މެޗުން ރަނގަޅު ނަތީޖާއަކަށް ގަދައަޅާ މަސައްކަތްކުރާނެ ކަމަށް ކޯޗު ބުންޏެވެ.\nކޯޗު ބުނީ މިދިޔަ އަހަރު ކޮލިފައިންގެ މެޗުތަކަށް ތައްޔާރުވި ކަމަށާއި ނަމަވެސް އެފަހަރު މެޗުތައް ފަސްކުރަން ނިންމީ ކަމަށެވެ. މިހާރު މި އޮތް ހާާލަތުގަައި ޓީމުގެ ހުރިހާ ކުޅުންތެރިން އެކުވެގެން ރަނގަަޅަށް ފަރިތަކުރުންތައް ކުރިޔަށްގެންދާނެ ފުރުސަތެއް ނުލިބޭކަމަށް ބުނެ ކޯޗު ވަނީ ކަންބޮޑުން ފާޅުކޮށްފައެވެ.\nއެފްއޭއެމުގެ ފަރާތުން ބޮޑު އެއްބާރުލުމެއް ލިބުނުކަން ފާހަގަކުރަމުން ކޯޗު ބުނީ މި ހާލަތުގައި މެޗުތައް ކުޅުމަކީ ރާއްޖޭގެ ގައުމީ ޓީމަށް ވެވޭ ބޭއިންސާފެއްގެ ގޮތުގައި ގަބޫލުކުރާ ކަމަށެވެ.\nރާއްޖޭގެ މެޗުތައް ކުރިން ކުޅެން އޮތީ ޗައިނާގައެވެ. ނަމަވެސް ރާއްޖެއާއެކު އިތުރު ދެ ގައުމަކަށް އެ ގައުމަށް އެތެރެވެވޭ ގޮތެއް ނުވުމުން ވަނީ ދުބާއި އަށް މެޗުތައް ބަދަލުކޮށްފައެވެ. މީގެއިތުރުން ރާއްޖޭގެ ދެ ކުޅުންތެރިއެއް ވަނީ ކޮވިޑަށް ފައްސިވުމާއި ގުޅިގެން ޓީމާއި އެކަހެރިވެފައެވެ. އަލީ އަޝްފާގު (ދަގަނޑޭ) އާއި އަލީ ޝާމިސް (ތޮއްޕޭ) އަށް ގައުމީ ޓީމާއި ގުޅުމުގެ ފުރުސަތު ލިބޭނީ ކޮލިފައިންގައި ރާއްޖެ ކުޅޭ އެންމެ ފަހު މެޗަށެވެ.\nރާއްޖެއާއި ސީރިއާ ބައްދަލުކުރާ މެޗު ފަށާނީ ރާއްޖެގަޑިން މިރޭ 21:00 ގައެވެ. މި މެޗު ދައުލަތުގެ މީޑިއާގެ ޔެސް ޓީވީން ވަގުތުން ގެނެސްދިނުމަށް ހަމަޖެހިފައިވެއެވެ.\nޖޫން 4, 2021 15:52\nމިފަދަ ނާޒުކު ހާލަތެއްގައި ކުޅިވަރައްވުރެއް އަހައްމިޔަތުކަން ދޭންވީ ޤަޢުމައްކަންނޭންގެ ، ކޮން ކަަހަލަ ރައްޔިތުންނޭއްބާ ގަޢުމެއްގެ ބަނަހާލަތުގައި ކުޅިވަރާ މަޖަލުގަ އުޅެނީ، މިއީ ޖަނާޒާއަކައްގޮސް ނެށުންކަހަލަކަމެއް ... ހަމަ ހިތުގަ އޮތް ސުޢޫރެއް ފާޅުކޮށްލީ


Pfizer in ufehdhi vaccine kaamiyaabuvehje – Iru\nސަމާ·9ނޮވެމްބަރ 2020\nމުޅި ދުނިޔެ ހުއްޓުވާލި ކޮވިޑް-19އާ ދެކޮޅަށް އެމެރިކާގެ ފައިޒާ ކުންފުނިން ތައްޔާރުކުރި ވެކްސިން ވަރަށް ކާމިޔާބުކަމަށް، ތިން ވަނަ މަރުހަލާގެ އަޖުމަބެލުމުން ދައްކައިފި އެވެ.\nފައިޒާ އާއި އެމެރިކާގެ ބައޮއެންޓެކް ގުޅިގެން އީޖާދުކުރި ވެކްސިންގެ ޓެސްޓްތައް 43،500 މީހުން ބޭނުންކޮށްގެން ކުރިއަށް ގެންދާ އަޖުމަބެލުމުގެ ފުރަތަމަ ދިރާސާއިން ދައްކަނީ، ފައިޒާ އިން ބުނި ގޮތުގައި، ވެކްސިން ދޭ މީހުންގެ 90 ޕަސެންޓް މީހުންގެ ހަށިގަނޑުގައި ކޮރޯނާވައިރަސްގެ ދިއާފު އުފެދޭ ކަމަށެވެ.\nދެ ކުންފުނިން ސިފަކުރި ގޮތުގައި މިއީ “އިންސާނިއްޔަތާއި ސައިންސަށް ވަރަށް ބޮޑު ދުވަހެކެ”ވެ.\nފައިޒާއިން ނެރުނު ބަޔާނެއްގައި ބުނީ ހަ ގައުމެއްގައި ކުރިއަށް ގެންދިޔަ ވެކްސިނުން ރައްކާތެރިކަމާ މެދު ކަންބޮޑުވާން ޖެހޭ އެއްވެސް މައްސަލައެއް ދިމާނުވާ ކަމަށެވެ.\nމި ވެކްސިން ނޫނަސް ދުނިޔޭގެ ބޮޑެތި ބައެއް ކުންފުނިތަކުން އުފެއްދި ވެކްސިންތައް މިހާރު އުޅެނީ ތިން ވަނަ މަރުހަލާގެ ޓެސްޓްތަކުގަ އެވެ. އެކަމަކު މިއީ އޭގެ ފުރަތަމަ ނަތީޖާއެއް ލިބުނު ފުރަތަމަ ވެކްސިނެވެ.\nމިހާތަނަށް 50 މިލިއަނަށް ވުރެ ގިނަ މީހުންނަށް ކޮވިޑް-19 ޖެހި އޭގެ ތެރެއިން 1.2 މިލިއަން މީހުން ވަނީ މަރުވެފަ އެވެ. މިހާރު ވެސް ޔޫރަޕާއި އެމެރިކާ އަދި އިންޑިއާ ފަދަ ގައުމުތަކުގައި ދުވާލަކު އެތައް ހާސް ބަޔަކު ބައްޔަށް ޕޮޒިޓިވްވެ އެވެ.\nކޮރޯނާވައިރަސްއިން ސަލާމަތްވެވެން އޮތީ، ސައިންސްވެރިން ބުނާ ގޮތުގައި، ވެކްސިނެއް ނުވަތަ ބޭހެއް ލިބިގެންނެވެ.\nމި އަހަރު ނިމުމުގެ ކުރިން ދުނިޔޭގެ އެކި ކަންކޮޅުތަކަށް މި ވެކްސިންގެ 50 މިލިއަން ވެކްސިން ޑޯޒް ސަޕްލައިކުރެވޭނެ ކަމަށާއި، 2021 ނިމުމުގެ ކުރިން 1.3 ބިލިއަން ވެކްސިން ޑޯޒް ސަޕްލައިކުރެވޭނެ ކަމަށް ފައިޒާ ކުންފުނިން ވަނީ ބުނެފަ އެވެ.


Majileehuge jalsathah nufashaa sababeh nubuni | Mihaaru\nސިފައިން ރައްޔިތުންގެ މަޖިލީހުގެ ތެރެއަށް ވަންނަނީ. ޖަލްސާތައް އަލުން ފަށާނެ އިރެއް ނުބުނޭ. -- ފޮޓޯ: ނިޝާން އަލީ/މިހާރު\n11 ފެބުރުއަރީ 2018 - 13:39 16 comments\nރައްޔިތުންގެ މަޖިލީހުގެ މި އަހަރުގެ ފުރަތަމަ ޖަލްސާ މިދިޔަ ހޯމަ ދުވަހު ދަރުބާރުގޭގައި ބާއްވަން ތާވަލުކޮށް މެމްބަރުންނަށް އެކަން އެންގުމަށް ފަހު، ސަލާމަތީ ސަބަބުތަކަށްޓަކައި ކަމަށް ބުނެ މަޖިލީހުގެ އިދާރާ އިން ވަނީ އެ ޖަލްސާ ކެންސަލް ކޮށްފަ އެވެ.\nމަޖިލީހުގެ ގަވައިދުގައިވާ ގޮތުން ކޮންމެ އަހަރެއްގެ ވެސް ފުރަތަމަ ދައުރުގެ ޖަލްސާތައް ފެބްރުއަރީ މަހުގެ ފުރަތަމަ ހަފުތާފައި ފަށަން ޖެހޭނެ އެވެ. އެކަމަކު، މި މަހުގެ ފުރަތަމަ ހަފުތާ ނިމި، ދެ ވަނަ ހަފުތާ ހިނގަމުންދާ އިރު ވެސް، މަޖިލީހުގެ ޖަލްސާތައް ފަށާނެ ދުވަހެއް މަޖިލީހުން ހާމައެއް ނުކުރެ އެވެ.\nމަޖިލީހުގެ ކޮންމެ އަހަރެއްގެ ވެސް ފުރަތަމަ ދައުރުގެ ފުރަތަމަ ޖަލްސާގައި އޮންނާނީ ކުރިއަށް އޮތް އަހަރަށް ލަފާކުރާ ދައުލަތުގެ ސިޔާސަތުގެ މައްޗަށް ބިނާކޮށްފައިވާ ރިއާސީ ބަޔާން، ރައީސުލްޖުމްހޫރިއްޔާ މަޖިލީހަށް އިއްވެވުމެވެ. އެ ޖަލްސާ ބާއްވަން އޮތީ ދަރުބާރުގޭގަ އެވެ.\nމަޖިލީހުގެ ޖަލްސާތައް ހުއްޓާލާފައި އޮންނަ މައްސަލައިގައި މަޖިލީހުގެ އިދާރާގެ ބަހެއް ހޯދަން އެތަނުގެ އިސް ވެރިންނަށް ތަކުރާރުކޮށް ގުޅުމުން ވެސް އެ ކަމާ ބެހޭ ގޮތުން ވަކި ޖަވާބެއް ނުދެއްވި އެވެ.\nސޯޝަލް މީޑިއާގައި ކަންބޮޑުވުން ފާޅުކުރި ބައެއް މީހުން ބުނެފައިވާ ގޮތުގައި މަޖިލީހުގެ ޖަލްސާތައް އަލުން ފަށާނީ ޕީޕީއެމް/އެމްޑީއޭ ކޯލިޝަނަށް މެޖޯރިޓީ ލިބުމުންނެވެ. ކުއްލި ނުރައްކަލުގެ ހާލަތު އިއުލާން ކުރުމަށް ފަހު، މަޖިލީހުގެ އިދިކޮޅު ބައެއް މެމްބަރުން ހައްޔަރުކުރަމުން ދިޔުމަކީ އެ ކަމުގެ އެންމެ ބޮޑު ހެކި ކަމަށް އެ މީހުން ގަބޫލުކުރެ އެވެ.\nފުލުހުން ބަލަމުން އަންނަ މައްސަލައަކާ ގުޅިގެން މައްޗަންގޮޅީ ދެކުނު ދާއިރާގެ މެމްބަރު އަބްދުﷲ ސިނާން ވަނީ މިދިޔަ ހުކުރު ދުވަހު ހައްޔަރުކޮށްފަ އެވެ. އަދި ދަނގެތީ ދާއިރާގެ މެމްބަރު އިލްހާމް އަހުމަދު ހޯދަން ފުލުހުން އިއުލާން ކޮށްފައިވާ އިރު، މިހާތަނަށް އޭނާ ނުފެންނަ ކަމަށް ފުލުހުން ބުނެ އެވެ. އޭގެ އިތުރުން ދިއްގަރު ދާއިރާގެ މެމްބަރު އަހްމަދު ފާރިސް މައުމޫން ވަނީ ރިޝްވަތުގެ ތުހުމަތުގައި މިދިޔަ ބުދަ ދުވަހު ހައްޔަރު ކޮށްފަ އެވެ.\nއެނގިފައިވާ ގޮތުގައި އިލްހާމާއި ސިނާނަށް ފުލުހުން ތުހުމަތު ކުރަނީ މަޖިލީހުގެ ތެރެއިން ސަރުކާރު ވައްޓާލުމަށް ރިޝްވަތު ހިފައި، ސަރުކާރު ވައްޓާލަން ރޭވުމުގެ ތުހުމަތެވެ.\nރައްޔިތުންގެ މަޖިލީހުގެ މެމްބަރުކަމުން ވަކިވެފައިވާ ކަމަށް އިލެކްޝަންސް ކޮމިޝަން (އީސީ) އިން ކަނޑައެޅި 12 މެމްބަރުން އެ މަގާމުން ވަކިނުވާ ކަމަށް، ސުޕްރީމް ކޯޓުން ކަނޑައަޅައި، އެ ކަން ރައްޔިތުންގެ މަޖިލީހުން ބަލައިގަތުމާ ގުޅިގެން، އިދިކޮޅު ޕާޓީތަކަށް ވަނީ މަޖިލީހުގެ މެޖޯރިޓީ ލިބިފަ އެވެ.\nޖުމްހޫރީ ޕާޓީގެ ޑެޕިއުޓީ ލީޑަރު އަދި ކިނބިދޫ ދާއިރާގެ މެމްބަރު އަބްދުﷲ ރިޔާޒް "މިހާރު" އަށް ވިދާޅުވި ގޮތުގައި މަޖިލީހުގެ ޖަލްސާތައް ނުބާއްވައި ދިގުލައިގެން ދަނީ ސަރުކާރަށް މަޖިލީހުގެ މެޖޯރިޓީ ގެއްލުމާ ގުޅިގެންނެވެ. އަދި ޖަލްސާތައް އަލުން ފަށާނެ ކަމަށް ބެލެވެނީ އިދިކޮޅު ފަރާތްތަކަށް މަޖިލީހުގައި އޮތް މެޖޯރިޓީ ގެއްލުވާލުމަށް ފަހު ކަމަށް ވެސް ރިޔާޒް ވިދާޅުވި އެވެ.\nމަޖިލީހުގެ ޖަލްސާތައް ހުއްޓާލާފައި އޮތީ ގާނޫނުއަސާސީ އާއި ގާނޫނުތަކާއި މަޖިލީހުގެ ގަވައިދުތަކާ ހިލާފަށް ކަމަށް ވެސް ރިޔާޒް ވިދާޅުވި އެވެ.\nތިން ދައުރަކަށް ބަހާލައިގެން އަހަރުގެ ތެރޭގައި މަޖިލީހުގެ ޖަލްސާތައް ބާއްވާ އިރު، މަޖިލީހުގެ ގަވާއިދުގައިވާ ގޮތުން، ފުރަތަމަ ދައުރު ހިނގާނީ ފެބްރުއަރީ މަހުގެ ފުރަތަމަ ހަފުތާ އިން އޭޕްރީލް މަހުގެ ނިޔަލަށެވެ.\nމިދިޔަ އަހަރަކީ މާ ބޮޑު މަސައްކަތެއް ނެތް، އެންމެ މަދުން ޖަލްސާތައް ބޭއްވި އަހަރަށް ވާނެ އެވެ. އެގޮތުން މިދިޔަ އަހަރު ބޭއްވީ އެންމެ 36 ޖަލްސާ އެވެ.\nމިދިޔަ އަހަރުގެ ދެ ވަނަ ދައުރާއި ތިން ވަނަ ދައުރުގެ ގިނަ ޖަލްސާތައް ބޭއްވީ އިދިކޮޅު މެމްބަރުންގެ ދެކޮޅު ހެދުމާއި ހަޅޭއްލެވުމުގެ ތެރޭގަ އެވެ. އެ ގޮތުން މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމުގެ މައްސަލަ އެޖެންޑާ ނުކުރާތީ ކޮންމެ ދުވަހަކުހެން، އިދިކޮޅު މެމްބަރުން ޗެމްބަރުގައި އިހްތިޖާޖް ކުރެއްވި އެވެ.\nއިތުރު ލިޔުންތައް ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން މަޖިލިސް ރިސެސް ކުއްލި ނުރައްކަލުގެ ހާލަތު ރިޔާސީ ބަޔާން


ޖަޕާނު ސަރުކާރުން ރާއްޖެއަށް ކަނޑައެޅުއްވި އައު ސަފީރު އެކަމަނާގެ ސަފީރުކަމުގެ ފަތްކޮޅު ރައީސުލްޖުމްހޫރިއްޔާއަށް އަރުވައިފި - The President's Office\n20 ޖަނަވަރީ 2022، ރިފަރެންސް: 2022-030\nޖަޕާނު ސަރުކާރުން ދިވެހިރާއްޖެއަށް ކަނޑައެޅުއްވި އައު ސަފީރު ތަކެއުޗި މިދޮރި އެކަމަނާގެ ސަފީރުކަމުގެ ފަތްކޮޅު ރައީސުލްޖުމްހޫރިއްޔާ، އިބްރާހީމް މުޙައްމަދު ޞާލިޙްއަށް އަރުވައިފިއެވެ. ފަތްކޮޅު އެރުވުމުގެ މި ރަސްމިއްޔާތު ބާއްވާފައި ވަނީ މިއަދު ހެނދުނު ރައީސުލްޖުމްހޫރިއްޔާގެ އޮފީހުގައެވެ.\nފަތްކޮޅު އެރުވުމަށްފަހު، ޖަޕާނުގެ އައު ސަފީރާ ރައީސުލްޖުމްހޫރިއްޔާ ބައްދަލުކުރައްވައި، އެކަމަނާ ސަފީރުކަމާ ހަވާލުވެވަޑައިގަތުމާ ގުޅިގެން އެކަމަށްޓަކައި އެކަމަނާއަށް މަރުޙަބާ ވިދާޅުވިއެވެ. އަދި ސަފީރުކަމުގެ ދައުރު ހަމަކުރައްވައި ރާއްޖެއިން ވަޑައިގެންނެވި ސަފީރުގެ ދައުރުގައި ދެ ޤައުމުގެ ގުޅުން ބަދަހިކުރުމަށް ކުރެއްވި މަސައްކަތްތަކަށް އަލިއަޅުވާލައްވައި އައު ސަފީރުގެ ދައުރުގައިވެސް ދެޤައުމުގެ ގުޅުން އިތުރަށް ބަދަހިވެގެންދާނެކަމަށް އުންމީދުކުރައްވާ ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nމި ބައްދަލުކުރެއްވުމުގައި ޖަޕާނުގެ ވާހަކަފުޅު ދައްކަވަމުން މި އަހަރަކީ ދެ ޤައުމުގެ ދެމެދު ސިޔާސީ ގުޅުން ޤާއިމުކުރިތާ 55 އަހަރު ފުރޭ އަހަރުކަން ފާހަގަކުރެއްވިއެވެ. އަދި ބައިނަލްއަޤްވާމީ އަދި ސަރަޙައްދީ މައްސަލަތަކުގައި ދެ ޤައުމުން ގުޅިގެން މަސައްކަތްކުރުމަށާއި ދެ ޤައުމުގެ ގުޅުން އިތުރަށް ބަދަހިވެގެންދިއުމަށް އެދިވަޑައިގަންނަވާކަމުގައި ސަފީރު ވިދާޅުވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި އެކި ދާއިރާތަކުން ޖަޕާނު ސަރުކާރުން ރާއްޖެއަށް ދެމުން އަންނަ އެހީތެރިކަން ޝުކުރުވެރިކަމާއެކު ފާހަގަކުރެއްވިއެވެ. އެގޮތުން ކޯވިޑް-19 ޕެންޑަމިކްގެ ތެރޭގައި ޖަޕާނު ސަރުކާރުން އެމެޖެންސީ ލޯނުގެ ގޮތުގައި ދިން އެހީތެރިކަން ފާހަގަކުރައްވައި އެއީ ކޯވިޑް-19 ޕެންޑަމިކުން އަރައިގަތުމަށް މަސައްކަތްކުރުމަށް ޖަޕާނުން ރާއްޖެއަށް ދިން އެންމެ ބޮޑު ކޮންސެޝަން ލޯނުކަން އެމަނިކުފާނު ފާހަގަކުރެއްވިއެވެ. މީގެ އިތުރުން ވެސް މާލޭގެ ކަނޑުތޮށި މަރާމާތުކުރުމާއި، ޑިޖިޓަލް ޓެރެސްޓިއަލް ޓެލެވިޒަން ޕްރޮޖެކްޓާއި އަދި ޞިއްޙީ ދާއިރާ ތަރައްޤީކުރުމަށާއި ތަޢުލީމީ ދާއިރާއާއި ކުޅިވަރުގެ ދާއިރާއާއި ދަނޑުވެރިކަމުގެ ދާއިރާ އަދި ކޮމިއުނިޓީ ޑިވެލޮޕްމަންޓަށް ޖަޕާނުން ރާއްޖެއަށް ދެމުން އަންނަ އެހީތެރިކަން ރައީސުލްޖުމްހޫރިއްޔާ ޝުކުރުވެރިކަމާއެކު ފާހަގަކުރެއްވިއެވެ. ހަމައެހެންމެ، ޖަޕަނީޒް ޑިވެލޮޕްމަންޓް ސްކޯލަރޝިޕް ޕްރޮގްރާމްގެ ދަށުން ރާއްޖޭއަށް ލިބޭ ސްކޯލަރޝިޕް ފުރުޞަތުތަކުގެ ސަބަބުން ރާއްޖޭގައި އިންސާނީ ވަޞީލަތް ތަރައްޤީކުރުމުގެ ދާއިރާއަށް ބޮޑެތި ކުރިއެރުންތަކެއް ލިބެމުންދާކަން އެމަނިކުފާނު ފާހަގަކުރެއްވިއެވެ.\nސަފީރުގެ ވާހަކަފުޅުގައި ރާއްޖޭގެ ތަރައްޤީއަށް ބޭނުންވާ އިތުރު ކަންކަމުގައި ވެސް އެހީތެރިކަން ފޯރުކޮށްދިނުމުގެ ޝައުޤުވެރިކަން ފާޅުކުރައްވައި، މަސްވެރިކަމާއި ދަނޑުވެރިކަމާއި ތިމާވެށީގެ ދާއިރާއާއި ކާރިސާތަކުން ރައްކާތެރިވުމުގެ ދާއިރާއާއި މޫސުމަށް އަންނަ ބަދަލުތަކާ ކުރިމަތިލުމާއި ހިންގުމުގެ ދާއިރާފަދަ ދާއިރާތަކުން އެއްބާރުލުން އިތުރުކުރެއްވުމަށް އެދިވަޑައިގަންނަވާކަމުގައި ވިދާޅުވިއެވެ. ރައީސުލްޖުމްހޫރިއްޔާއާއި ޖަޕާނުގެ ސަފީރު ވަނީ ދެ ޤައުމުގެ ދެމެދު ގުޅުން ބަދަހިކޮށް އެއްބާރުލުން އިތުރުކުރެވިދާނެ އިތުރު ދާއިރާތަކާ ގުޅޭގޮތުން ވެސް މަޝްވަރާކުރައްވާފައެވެ.\nދިވެހިރާއްޖެއާ ޖަޕާނާ ދެމެދު ސިޔާސީ ގުޅުން ޤާއިމުކުރީ 1967 ވަނަ އަހަރުގައެވެ.


Alisson ge lan'daaeku Liverpool inn ummeedhu bodukohfi - AO News\nއެލިސަންގެ ލަނޑާއެކު ލިވަޕޫލުން އުއްމީދު ބޮޑުކޮށްފި\nރޭގެ މެޗުގައި ވެސްޓް ބްރޮމް ކޮޅަށް ލަނޑުޖެހުމަށްފަހު ލިވަޕޫލްގެ ގޯލްކީޕަރު އެލިސަން ބެކާ (ވ-2) އެ ޓީމުގެ ކުޅުންތެރިންނާއެކު އުފާ ފާޅުކުރަނީ. --ފޮޓޯ: ޕްރިމިއާ ލީގު.ކޮމް\nއިނގިރޭސި ޕްރިމިއާ ލީގުގައި ރޭ ކުޅުނު މެޗުގެ އެންމެ ފަހު ސިކުންތުކޮޅުގެ ތެރޭގައި ބްރެޒިލްގެ ގޯލްކީޕަރު އެލިސަން ބެކާ ވައްދާލި ލަނޑާއެކު ވެސްޓް ބްރޮމް ބަލިކޮށް ލިވަޕޫލުން ގަދަ ހަތަރެއްގެ ޖާގައެއް ހޯދުމުގެ އުއްމީދު ބޮޑުކޮށްފިއެވެ. ލިވަޕޫލުން މި މެޗު ކާމިޔާބުކުރީ 2-1 އިންނެވެ.\nމި ނަތީޖާއާއެކު ލިވަޕޫލުން ވަނީ ގަދަ ހަތަރަކާ ޕޮއިންޓަކަށް ގާތަށް ޖެހިލާފައެވެ. ލިވަޕޫލަށް ކުޅުނު 36 މެޗުން 63 ޕޮއިންޓް ލިބިފައިވާއިރު އޭގެ އެއް ޕޮއިންޓް ކުރީގައި ހަތަރުވަނައިގައި އޮތީ ޗެލްސީ އެވެ. ތިންވަނައިގައި އޮތް ލެސްޓާ އަށް 36 މެޗުން ލިބިފައިވަނީ 66 ޕޮއިންޓެވެ. ލީގުގެ އެންމެ ކުރީގައި 36 މެޗުން ހޯދީ 83 ޕޮއިންޓާއެކު ޗެމްޕިއަން މެންޗެސްޓާ ސިޓީ އޮތްއިރު އޭގެ 13 ޕޮއިންޓް ފަހަތުން ދެވަނައިގައި އޮތީ މެންޗެސްޓާ ޔުނައިޓެޑެވެ.\nވެސްޓް ބްރޮމްގެ ހޯތޯންސްގައި ރޭ ކުޅުނު މި މެޗުގައި ކުރީން ލީޑްނެގީ ވެސް އެ ޓީމުންނެވެ. މެޗުގެ 15 ވަނަ މިނެޓުގައި މަތެއުސް ޕެރޭރާ ތަނަވަސްކުރި ފުރުޞަތަކުން މިލަނޑު ވެސްޓް ބްރޮމް އަށް ޖަހައިދިނީ ވޭލްސްގެ ފޯވާޑް ހަލް ރޮބްސަން-ކާނޫ އެވެ.\nލިވަޕޫލުން އެއްވަރުކުރި ލަނޑު، މެޗުގެ 33 ވަނަ މިނެޓުގައި ކާމިޔާބުކޮށްދިނީ މިސްރުގެ ފޯވާޑް މުހައްމަދު ސަލާހު އެވެ. މިއީ ޕެނަލްޓީއޭރިޔާތެރެއިން އެ ޓީމުގެ ސެނެގޯލް ފޯވާޑް ސަޑިއޯ މާނޭ ޖައްސާލި ޕާހަކުން ސަލާހު ކާމިޔާބުކުރި ރީތި ގޯލެކެވެ. މި ގޯލާއެކު ސަލާހު ވަނީ ޕްރިމިއާ ލީގުގެ ރަންބޫޓަށް ވާދަކުރާ ކުޅުންތެރިންގެ ލަނޑުލިސްޓުގެ އެންމެ ކުރީގައި އުޅޭ އިނގިރޭސި ފޯވާޑް ހެރީ ކޭންއާ އެއްވަރުކޮށްފައެވެ. މި ދެ ކުޅުންތެރިންވެސް ޖަހާފައިވަނީ 22 ގޯލެވެ.\nވެސްޓް ބްރޮމްއާ ދެކޮޅަށް ލިވަޕޫލް ކުޅުނު މެޗުގެ ތެރެއިން. –ފޮޓޯ: ޕްރިމިއާ ލީގު.ކޮމް\nއޭގެ ދެ މިނެޓުފަހުން ލިވަޕޫލަށް ލީޑްނަގައިދިނުމަށް އެ ޓީމުގެ ބްރެޒިލް ފޯވާޑް ރޮބާޓޯ ފިރްމީނޯ އަށް ލިބުނު ފުރުޞަތުގެ ބޭނުންހިފޭގޮތެއްނުވިއެވެ. ޕެނަލްޓީއޭރިޔާތެރޭގައި ހުރެ ފިރްމީނޯ ފޮނުވާލި ބޯޅަ ގޯލްގެ އަރިމަތީދަނޑިއަށް އަމާޒުވެފައިވާއިރު ފުރަތަމަ ހާފު ނިމެންދަނިކޮށް އެ ޓީމުގެ މިޑްފީލްޑަރު ފަބީނިއޯ ފޮނުވާލި ބޯޅަ ވެސްޓް ބްރޮމްގެ ކީޕަރު ސޭމް ޖޯންސްޓޯން މަތަކުރިއެވެ. އޭގެފަހުން، މި ހާފުގެ އިތުރުވަގުތުގައި ވެސްޓް ބްރޮމްގެ ޕެރޭރާ ހިލޭޖެހުމަކުން ފޮނުވާލި ބޯޅަ ގޯލަށް ނުވަނީ ހަމަކިރިޔާއެވެ.\nދެވަނަ ހާފުގައި ވެސް ދެ ޓީމަށް ލަނޑުޖަހާނެ ރަނގަޅު ފުރުޞަތުތަކެއްލިބިފައިވާއިރު މެޗުގެ 70 ވަނަ މިނެޓުގައި ވެސްޓް ބްރޮމްގެ ކެޕްޓަން ކައިލް ބާޓްލީ ގޯލެއް ކާމިޔާބުކުރިއެވެ. އެކަމަކު ވީއޭއާރް އިން ބެލުމަށްފަހު ރެފްރީ މި ލަނޑު ގަބޫލެއްނުކުރިއެވެ. އެއީ ބާޓްލީ މި ބޯޅަ ފޮނުވާލިއިރު އެ ޓީމުގެ މެޓް ފިލިޕްސް ލިވަޕޫލްގެ ކީޕަރު އެލިސަން އަށް ހުރަސްއެޅިކަމަށް ބަލާފައެވެ.\nމެޗުގެ އިތުރުވަގުތުގެ އެންމެ ފަހު ސިކުންތުކޮޅުގެ ތެރޭގައި ލިވަޕޫލް މޮޅުކޮށްދިން ލަނޑުޖަހައިދިނީ އެލިސަން އެވެ. މިއީ އެ ޓީމުގެ ޒުވާން ފުލްބެކް ޓްރެންޓް އެލެގްޒެންޑާ-އާނޯލްޑް ނަގައިދިން ކޯނަރަކުން ލިބުނު ބޯޅައެއް އެލިސަން ބޮލުން ފޮނުވާލައިގެން ކާމިޔާބުކުރި ގޯލެކެވެ. މިއާއެކު އެލިސަން ވަނީ ޕްރިމިއާ ލީގުގެ ތާރީޚުގައި މިހާތަނަށް ލަނޑުޖެހި ހަވަނަ ގޯލްކީޕަރުގެ ޝަރަފު ހޯދާފައެވެ. މީގެއިތުރުން، ލިވަޕޫލަށް ލީގުގައި ލަނޑުޖަހައިދިން ހަމައެކަނި ގޯލްކީޕަރަކީ ވެސް އޭނާ އެވެ.\nރޭގެ މެޗުގައި އެވަޓަން ކޮޅަށް ލަނޑުޖެހުމަށްފަހު ޝެފީލްޑް ޔުނައިޓެޑްގެ ޑެނިއެލް ޖެބިސަން އުފާ ފާޅުކުރަނީ. –ފޮޓޯ: ޕްރިމިއާ ލީގު.ކޮމް\nލިވަޕޫލަށް ދެން އޮތީ އަންނަ ބުދަ ދުވަހު ރަށުން ބޭރުގައި ބާންލޭއާ ދެކޮޅަށް ކުޅޭ މެޗެވެ. ހަމަ އެ ދުވަހު ކުޅޭ އެންމެ ވަރުގަދަ މެޗުގައި ގަދަ ހަތަރެއްގެ ރޭހުގައި ހިމެނޭ ޗެލްސީ ނިކުންނާނީ ލެސްޓާއާ ދެކޮޅަށެވެ. އެންމެ ފަހުގެ އެފްއޭކަޕް ފައިނަލްގައި މި ދެ ޓީމު ބައްދަލުކުރި މެޗު 1-0 އިން ކާމިޔާބުކުރީ ލެސްޓާ އެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު ތާވަލްގެ އެންމެ ފުލުގައި އޮތް ޝެފީލްޑް ޔުނައިޓެޑް އަތުން އެވަޓަން ވަނީ އަމިއްލަ ދަނޑުގައި 1-0 އިން ބަލިވެފައެވެ. މިއާއެކު ޔޫރަޕްގެ ޖާގައަކަށް ވާދަކުރަމުން އަންނަ އެވަޓަންގެ އަމިއްލަ ބާރު ވަނީ ގެއްލިފައެވެ. ރޭގެ މެޗުގައި ޝެފީލްޑް އިން ޖެހި ހަމައެކަނި ލަނޑު، މެޗުގެ ކުރީކޮޅު ކާމިޔާބުކޮށްދިނީ އުމުރުން 17 އަހަރުގެ ޑެނިއެލް ޖެބިސަން އެވެ.\nމި ގޯލާއެކު ޖެބިސަން ވަނީ ލީގުގެ މެޗެއްގައި ފުރަތަމަ އެގާރައިގައި އަލަށް ހިމެނިގެން ކުޅުނު މެޗެއްގައި ލަނޑުޖެހި އެންމެ ހަގު ކުޅުންތެރިޔާގެ ޝަރަފު ހޯދާފައެވެ. ރޭގެ މެޗުގައި ލަނޑުޖެހިއިރު ޖެބިސަންގެ އުމުރަކީ 17 އަހަރާއި 309 ދުވަހެވެ.\nލީގުގައި ރޭ އަމިއްލަ ދަނޑުގައި ވުލްވްސް އަތުން 2-0 އިން ޓޮޓެންހަމް ހޮޓްސްޕާ މޮޅުވިއިރު އެ ޓީމުގެ ލަނޑުތައް ޖަހައިދިނީ ކޭން އާއި ޕިއޭރް-އެމީލް ހޮއިބިއޭ އެވެ. ކްރިސްޓަލް ޕެލަސް ވަނީ 3-2 އިން އެސްޓަން ވިލާ ބަލިކޮށްފައެވެ.\nކުޅިވަރުއިނގިރޭސި ޕްރިމިއާ ލީގުއެލިސަން ބެކާވެސްޓް ބްރޮމްދުނިޔެލިވަޕޫލް\nމެންޗެސްޓާ ސިޓީ ބަލިކޮށް ޗެލްސީން ޗެމްޕިއަންސް ލީގު ކާމިޔާބުކޮށްފި\nމުލާ އާއި ހަމެލްސް އަށް ޖަރުމަނުން ފުރުޞަތު ދީފި


Iraqun 608 hijuraverin Belarus boaderun gengosfi\nބެލަރޫސް-ޕޮލޭންޑް ބޯޑަރުގައި ހިޖުރަވެރިން ޔޫރަޕަށް ވަނުމަށް އިންތިޒާރުގައި\nބެލަރޫސް-ޕޮލޭމްޑް ބޯޑަރުން 608 ހިޖުރަވެރިން އިރާގަށް ގެންގޮސްފައިވާ ކަމަށް އެގައުމުގެ ޓްރާންސްޕޯޓް މިނިސްޓްރީން ބުނެފި އެވެ.\nޗާޓަރު ދެފްލައިޓްގައި ހިޖުރަވެރިން އިރުބީލް އެއާޕޯޓަށާއި ބަޣްދާދު އެއާޕޯޓަށް ގެންގޮސްފައިވާ ކަމަށް އިރާގީ ޓްރާންސްޕޯޓް ކޮމްޕެނީން ވެސް ވަނީ ބުނެފަ އެވެ. ހިޖުރަވެރިން އުފުލާފައި ވަނީ އިރާގީ އެއާވޭސްގެ ފްލައިޓްތަކުންނެވެ.\nބެލަރޫސްއާ ޕޮލޭންޑް ގުޅޭ ސަރަހައްދަށް ހިޖުރަވެރިން ޖަމާވެ މަޝްރަހު އޮތީ ވަރަށް ބޮޑަށް ޚަރާބުކޮށްފަ އެވެ. ހިޖުރަވެރިންގެ ތެރޭގައި ގިނައީ މެދުއިރުމަތީ ގައުމުތަކަށް، ޚާއްސަކޮށް އީރާގާއި ސީރިއާ އަދި ޔަމަނަށް ނިސްބަތްވާ މީހުންނެވެ.\nޕޮލޭންޑްގެ ތެރެއިން ޔޫރަޕްގެ ގައުމުތަކަށް ވަނުމަށް އުންމީދުކޮށްގެން ތިބި މީހުންތައް ފައްސާލަން ޕޮލޭޑްގެ ސަލާމަތީ ބާރުތަކުން ކެމިކަލް ފެންޖެހި މައްސަލަ ވެސް ވަނީ ވަރަށް ހޫނުވެފަ އެވެ. ހިޖުރަވެރިންގެ ތެރެއިން ގިނަ މީހުން މިހާރު ވެސް ތިބީ ބެލަރޫސްގެ ޖަންގަލީގައި ޖިފުޓި ޖަހައިގެންނެވެ.\nހިޖުރަވެރިންގެ ތެރޭގައި ހިމެނޭ އީރާގު މީހުން ގައުމަށް ގެންދިއުމަށްޓަކައި ބެލަރޫސްގެ ވެރިރަށް މިންސްކްގައި ހުންނަ އީރާގު އެމްބްސީގައި ރެޖިސްޓްރީ ކުރަން އީރާގުން ނޮވެމްބަރު 18 ގައި އޮތީ އަންގާފަ އެވެ.\nޔޫރަޕުން ތުރުމަތުކުރާ ގޮތުގައި ހިޖުރަވެރިން ޖަމާކޮށް ޔޫރަޕަށް އެތެކުރަން މަސައްކަތްކުރަނީ ބެލަރޫސްއިންނެވެ. އެއީ ޔޫރަޕްގެ ގައުމުތަކުގައި ހަމަނުޖެހުން އުފައްދަން ކަމަށް ޔޫރަޕުން ބުނެ އެވެ. އެހެން ނަމަވެސް ބެލަރޫސްއިން ބުނަނީ ޔޫރަޕުން ކަންތައް ބޮޑުކުރަނީ ކަމަށާއި ހިޖުރަވެރިންނާ ބެލަރޫސްއާ ގުޅުމެއް ނެތް ކަމަށެެވެ.\nއީޔޫ އިރާގު ޕޯލެންޑް + ބެލަރޫސް\nޕޮލޭންޑް-ބެލަރޫސް ބޯޑަރުގައި ބޮޑުފާރު ރާނަނީ\nހަމަލާ ދީފި ނަމަ ރައްދު ދޭނަން: ބެލަރޫސް